Dhaulathuge media ge haradhu kuda kuran muvazzafun vaki kuranee\nޕީއެސްއެމްގެ މެނޭޖިން ޑިރެކްޓަރާއި ޑެޕިއުޓީ މެނޭޖިން ޑިރެކްޓަރު ރައީސް ސޯލިހަށް މަރުހަބާ ދަންނަވަނީ -- ފޮޓޯ: ރައީސް އޮފީސް\nދައުލަތުގެ ފައިސާއިން ހިންގާ ޕަބްލިކް ސާވިސް މީޑިއާ (ޕީއެސްއެމް)ގެ ހަދަރު ކުޑަކުރުމަށް މުވައްޒަފުންގެ އަދަދު މަދުކުރުމުގެ މަސައްކަތް ކުރަމުންދާ ކަމަށް އެ ކުންފުނިން ބުނެފި އެވެ.\nޕީއެސްއެމްގެ މެނޭޖިން ޑައިރެކްޓަރު އަލީ ހާލިދު އަވަސް އަށް ވިދާޅުވީ މުވައްޒަފުންގެ އަދަދު މަދުކުރަން ކުންފުނިން ނިންމާފައިވާ ކަމަށެވެ. ނަމަވެސް އެކަމާ ގުޅޭ އަމަލީ މަސައްކަތް އަދި ފަށާފައި ނުވާ ކަމަށެވެ. މުވައްޒަފުން މަދު ކުރަނީ ހަރަދު ކުޑަކުރުމުގެ ގޮތުން ކަމަށް ވެސް ވިދާޅުވި އެވެ.\nއަލީ ވިދާޅުވީ ހަރަދު ކުޑަކޮށް އަދި މުވައްޒަފުން މިހާރަށް ވުރެ މަދުކޮށް ދައުލަތުގެ މީޑިއާ ހިންގާނެ ގޮތުގެ ސްޓްރަކްޗާއެއް ތިން ފަހަރެއްގެ މަތިން އެކުލަވާލާފައިވާނެ ކަމަށެވެ. އޭރުން ގާތްގަނޑަކަށް 360 މުވައްޒަފުންނަށް ކުންފުނީގެ މުވައްޒަފުންގެ އަދަދު މަދުކުރެވޭނެ އެވެ.\n"ހަރަދު ކުޑަކުރުމުގެ ގޮތުން ވަރަށް ގިނަ މަސައްކަތްތައް ކުރަމުން ދަނީ. މިހާރު ޕީއެސްއެމް ހިންގަމުންދާ އިމާރާތުގެ ގޯތި ތެރޭގައި އިތުރު އިމާރާތެއް އަޅައި ހުރިހާ މުވައްޒަފުން އެއް އިމާރާތަކަށް ބަދަލު ކުރުމުގެ މަސައްކަތް ކުރަން ވަނީ ނިންމާފައި." އަލީ ހާލިދު ވިދާޅުވި އެވެ.\nރައީސް އިބްރާހީމް މުހައްމަދު ސޯލިހް ވެރިކަމަށް ވަޑައިގެންނެވިއިރު ފީއެސްއެމްގައި 500 އަށް ވުރެ ގިނަ މުވައްޒަފުން މަސައްކަތް ކުރި އެވެ. އެކަމަކު ހަރަދު ކުޑަކުރުމަށް މިހާރު ވެސް އެ ކުންފުނިން ވަނީ ބައެއް މުވައްޒަފުން ވަކިކޮށްފަ އެވެ.\nޕީއެސްއެމްގައި މިހާރު މަސައްކަތް ކުރާ މުވައްޒަފުންގެ ޖުމްލަ އަދަދު ވަނީ ސާފުވާ ގޮތް ނުވެފަ އެވެ. އެކަމަކު އެ ކުންފުނީގައި މިހާރުވެސް 400 އަށް ވުރެ ގިނަ މުވައްޒަފުން މަސައްކަތް ކުރާ ކަމަށް ކުންފުނީގެ ދުވަސްވީ ބައެއް މުވައްޒަފުން ނަން ނުޖެހުމަށް ޝަރުތުކޮށް ބުނެފައިވެ އެވެ.


Fenigen dhiyaee Raees yameen ge saabithukan: Adhurey\nފެނިގެން ދިޔައީ ރައީސް ޔާމީންގެ ސާބިތުކަން: އަދުރޭ\nކުރީގެ ރައީސް އަބްދުﷲ ޔާމީންގެ މައްޗަށް ކުރިމިނަލް ކޯޓްގައި ހިނގަމުންދާ ޝަރީއަތުގައި މިއަދު ފެނިގެން ދިޔައީ ރައީސް ޔާމީނުގެ ސާބިތުކަން ކަމުގައި، ޕީއެންސީގެ ރައީސް އަބުދުއްރަހީމް ޢަބުދުﷲ ވިދާޅުވެއްޖެ އެވެ.\nޕީޕީއެމް ޕީއެންސީން މިއަދު ބޭއްވި ނޫސްވެރިންގެ ބައްދަލުވުމުގައި ޓީވީން ލައިވްކުރި ޝަރީއަތާއި ހުޅޭގޮތުން އަބްދުއްރަހީމް ވިދާޅުވީ މިއަދުގެ ޝަރީއަތުން އެނގިގެންދިޔަ ކަމަކީ ރައީސް ޔާމީންގެ ސާބިތުކަން ކަމުގައެވެ. އަދި ރައީސް ޔާމީންގެ މައްޗަށް ހިންގާ ޝަރީއަތަކީ ސިޔާސީ ގޮތުން ހިންގާ ޝަރީއަތެއްކަމަށް އަބްދުއްރަހީމް ވަނީ ވިދާޅުވެފައެވެ.\nއަބްދުއްރަހީމް ވިދާޅުވީ މިއަދުގެ ޝަރީއަތުގެ މަޖިލީހުގައި ދިފާއީ ވަކީލުންވެސް ތިއްބަވަނިކޮށް ރައީސް ޔާމީން އަމިއްލަފުޅަށް ދިފާއުގައި ވާހަކަފުޅު ދެއްކެވުމަކީ ރައީސް ޔާމީންގެ ސާބިތުކަން ފެނިގެންދިޔަ ކަމެއްކަމުގައެވެ.\nމީގެ އިތުރުން ރައީސް ޔާމީންގެ ޝަރީއަތަކީ މިސަރުކާރުގެ ތެރޭގައިހުރި މައްސަލަތަކުގެ ފޯކަސް ގެއްލުވާލުމަށް ހިންގާ ޝަރީއަތެއްކަމަށާއި މިއީ ސިޔާސީގޮތުން ރައީސް ޔާމީން ހުއްޓުވުމަށް ހިންގާ ޝަރީއަތެއްކަމަށްވެސް އަބްދުއްރަހީމް ވިދާޅުވިއެވެ.\nފެނިގެންދިޔައީ ޔާމީނު އަމިއްލައަށް ބޭޒާރުވެ ފަޟީޙަތްވެ މައްސަލައިގާ އިތުރަށް ތާށިވެގެންދިޔަތަން.


BREAKING: Raajje Ah Fiya aa Bis Hifaigen Dhathuru Kuri Boat Ehge Engine Ga Roa Vejje - Vaguthu\nރާއްޖެ އަށް ފިޔަ އާއި ބިސް ހިފައިގެން ދަތުރު ކުރި ބޯޓެއްގެ އިންޖީނުގައި ރޯވެއްޖެ\nއެމްއެންޑީއެފްގެ ކޯސްޓްގާޑް އުޅަނދެއް – ވަގުތު އިމޭޖްސް\nރާއްޖެއަށް ފިޔަ އާއި ބިސް ހިފައިގެން ދަތުރުކުރަމުން ދިޔަ އިންޑިއާގެ ބޯޓެއްގެ އިންޖީނުގައި ރޯވެ އަލިފާނުގެ ހާދިސާއެއް ހިނގައިފިއެވެ.\n"ވަގުތު" އަށް މައުލޫމާތު ދެމުން އެމްއެންޑީއެފް އިން ބުނީ މި ހާދިސާ ހިނގާފައިވަނީ ރޭގެ ވަގުތެއްގައި ކަމަށާއި، އެކަމުގެ ރިޕޯޓު އެމްއެންޑީއެފް ކޯސްޓުގާޑަށް ލިބުނީ 00:30 ހާއިރު ކަމަށެވެ. އެމްއެންޑީއެފް އިން ބުނީ ރޯވެފައި ވަނީ އިންޑިއާގެ "އެމްވީ ވީބީ ޕްރޮގްރެސް" ނަމަކަށް ކިޔާ ބޯޓެއްގައި ކަމަށާއި، ރޯވި އިރު ބޯޓު ދަތުރު ކުރަމުން ދިޔައީ ރާއްޖޭގެ ބޭރު ކަނޑުން ކަމަށެވެ.\nއެކަމަކު، އެ ބޯޓުގެ އިންޖީނު ރަނގަޅުކޮށްގެން ރާއްޖެ ދަތުރު ކުރަމުންދާ ކަމަށް އެމްއެންޑީއެފުން ބުންޏެވެ.\nއަދި މި ހާދިސާގައި އެއްވެސް މީހަކަށް ގެއްލުމެއް ލިބިފައި ނުވާ ކަމަށް އެމްއެންޑީއެފުން ބުންޏެވެ. އެ ބޯޓުގައި 11 މީހުން ތިބި ކަމަށްވެއެވެ. އެމްއެންޑީއެފުން ބުނި ގޮތުގައި އެ ބޯޓުގައި މުޅިން ވެސް ތިބީ އިންޑިއާގެ ފަޅުވެރިންނެވެ. އިންޖީން ރަނގަޅުކޮށްފައި ވަނީ އެމީހުންގެ މަސައްކަތުން ކަމަށް އެމްއެންޑީއެފުން ބުންޏެވެ.\nމިހާދިސާގައި ބޯޓުގައި ހުރި އެއްވެސް މުދަލަކަށް ގެއްލުމެއް ލިބިފައި ނުވާ ކަމަށްވެއެވެ.\nއެމްއެންޑީއެފުން ބުނީ މި ބޯޓު މިހާރު މަޑުމަޑުން ރާއްޖެ އަށް ދަތުރު ކުރަމުން އަންނަ ކަމަށެވެ. އަދި މިއަދު މެންދުރު ފަހު ތިނެއް ޖަހާކަން ހާއިރު ބޯޓު މާލޭ ބަނދަރަށް ވަދެވޭނެ ކަމަށް ލަފާކުރެވޭ ކަމަށް ވެސް އެމްއެންޑީއެފުން ބުންޏެވެ.\nދެ އިންޓެލް ބަލިކަށިވުން: ހައްލަކީ އެއްކޮށްލުން؟\nމޫސުން ގޯސް، ކަނޑު ދަތުރު ކުރާ ފަރާތްތަކުން ސަމާލުވޭ!\nއޭޕްރީލް 4, 2020 11:10\nދެތިން މިލިޔަން ރުފިޔާގެ ފިޔައާ ބިސް ހަލާކު ނުވޭތަ. ގުޅިގެން ވައްކަން ކުރުން.\nއޭޕްރީލް 4, 2020 11:48\nއޭޕްރީލް 4, 2020 11:23\nމިކަހަލަ ކަމެއް ވާނެކަން މާ ކުރިންވެސް އިނގޭ.. ގުޅިފަ އޮތީ އިންޑިޔާ އާ.. އެހާ ޑްރާމާ ބޮޑުވާނެ.. ތިއޮތީ ޑްރާމާ ފެށިފަ، ދެން އަގުތައް މައްޗަށް ޖައްސާލާ..\nއޭޕްރީލް 4, 2020 11:47\nއޭޕްރީލް 4, 2020 11:32\nބޯޓުންއައި މީހުން ކަރަންޓީން ކުރެވުނުތޯ؟\nއޭޕްރީލް 4, 2020 11:50\nވ.ދެރަކަމެއް. ދިވެހިން ބޭރުގެ ކާބޯތަކެއްޗަށް ބާރޯސާ ނުވޭ މިޙާލަތުގައި. އަމިއްލަ މަސްވެރިކަމާއި ދަނޑުވެރިކަމާއި ރާވެރިކަން ކުރިއަރުވަން އުޅޭ. މާލަސްވެއްޖެ. މުޅިދުނިޔެ ބަލިމަޑު ކަމުގައި.\nއޭޕްރީލް 4, 2020 12:24\nދެން އެންމެން ބަލާ ކުޅިވަރު ... މިއޮތީވާ ކަމެއް\nއޭޕްރީލް 4, 2020 12:35\nތިޔައީ ގޭމެއް ތިކަމުގެ ސަބަބުން ސަރުކާރުގެ މިހާރުގެ ބަހުންނަމަ ބޮޑުބަދަލެއް ދޭންޖެހިދާނެ ރައްޔަތުން މިޔަށްކިޔަނީ ކަރަޕުސަން ސަރުކާރުން މިޔަށްކިޔަނީ ބަދަލް ބަދަލް ބަދަލް...\nއޭޕްރީލް 4, 2020 12:46\nދެން ވެސް ބަދު ބަސް ނުބުނެ އެއަލިފާނުން ގެއްލުމެއް ނުވެ ފިޔާތައް ލިބޭތޯ ދުއާ ކުރާކަން ނުވޭތަ؟\nއޭޕްރީލް 4, 2020 14:16\nކުރިންފަހަރު ފިޔާ ބޯޓު އަޑިޔަށް ދިޔައީ،މިފަހަރު އަލިފާން ރޯވީ...ދެން 1ރުފިޔާއަށް ފިޔާ ކިލޯއެ ވިއް ކަން އަމުރު ކުރޭ...އައިޑީ ކާޑު ހިފައިގެން ކުޔުގަޖެހިގެން 1 ކިލޯފިޔާ ހޯދަން އެސްޓިއޯއަށް ރައްޔިތުންދާންވީ....ރާއްޖެތެރޭމީހުން ނު ކައިތިބެންވީ...ކިޔުޖެހެން މާލެ ނުދެވޭތީ...މިވަރުއިރުވެސް ސަނާ ކިޔުމުގަ އެއްބަޔަ ކު..\nއޭޕްރީލް 4, 2020 14:58\nކިތައްހާސް ޓަނުގެ ބޯޓެއްތަ އެއީ އެގާރަމީހުން ބޯޓުގަތިބީމަ މިއަނހާލީ އެހާދަބޮޑު ބޯޓަކައްވާނެދޯ


Story: Failasoofi - Chapter 1\nރާވެރިބެއެއްގެ ދަރިއަކު ވާން ޖެހޭނީ ރާވެރިޔަކަށެވެ. ރުއް ރާކޮށްގެން ރާ ބާލަން އެނގެން ޖެހޭނެ އެވެ. ދެ އުނބު ނުވަތަ ތިން އުނބު އެއްކޮށްގެން ރާބަނދި ބަންނާނޭ ގޮތް ވެސް އެނގެން ޖެހޭނެ އެވެ. އޭގައި ރުކަށް ފެން ގެންގޮސް ރުކުން ރާ ބާލަން އެނގެން ޖެހޭނެ އެވެ. ރާވަޅިއެއް ހަނުލާނެ ގޮތާއި އެއިން އެތްމަންނާނޭ ގޮތް ވެސް ފިސާރި ރަނގަޅަށް އެނގެން ޖެހޭނެ އެވެ.\nނަމަވެސް ހުސެންފުތުބޭގެ ހިތާމަ އަކީ އަދި ބަދުނަސީބަކީ އެފަދަ ދަރިއެއް އޭނާގެ ނެތް ކަމެވެ. މާތް ރަސްކަލާނގެ ހުސެންފުތަށް މިންވަރުކުރެއްވީ ހަމަ އެންމެ ފިރިހެން ދަރިއެކެވެ. ދޯރާ ދީގެން އެ ސޮރެއް ބޮޑުކުރި ނަމަވެސް ރާވެރިބެއެއްގެ ހިތަކާއި އުޅުމަކާއި އަހުލާގެއް އޭނާ އަކަށް ނުލިބުނެވެ. އޭނާގެ ނަސީބަކު ނެތެވެ.\nދެ ވަނަ ފިރިހެން ދަރިއަކު އިރާދައިގައި ނެތްކަން ހުސެންފުތަށް އިހްސާސްވެ އެންމެފަހުން އެކަމަކުން ދެ އަތް ފޮޅައިލިއިރު ކާން ދޭން ޖެހޭ އަނގަތައް އޮތީ ގިނަވެފަ އެވެ. މާތް ރަސްކަލާގެ ދެއްވާ ނިއުމަތްތަކަށް ޝުކުރުވެރި ނުވާ މީހާ އަށް ކޯފާ ޖައްސަވަތެވެ. މިހެން ހިތަށް އަރާފައި ހުސެންފުތު ބެޔަށް ރޮވުނީ އެވެ.\nތަންމަތިބަލިން ކަސްތޮޅު އެޅި، އަކުރެއް ފިއްޔެއް ވަކިކުރަން ނޭނގޭ މީހަކަށް ދަސްވާނީ ކޮން ނިޔަމަވެރިކަމެއް ހެއްޔެވެ؟ މިހެން ހިތަށް އަރައި ބޯ ކަހާލި ވަގުތަކާ ދިމާކޮށް ހުސެންފުތުގެ އަޖަލު ހަމަވީ އެވެ. އަތުގައި އޮތް ރާބަނދި ދޫވެގެން ގޮސް ރުކުގެ ބުޑަށް ތަޅައިގެން ދިޔައީ އެވެ.\nރާ ބާލައިގެން އަންނަ ވަގުތު ފަހަނަޅައި ގޮސް ޚަބަރެއް ނުވެގެން ހުސެންފުތަށް ވީގޮތް ބެލުމަށް ރަށުގެ މީހުން ރާވަލަށް ނުކުތްއިރު އޭނާ އޮތީ ރާރުކެއްގެ ދަށަށް ވެއްޓިފަ އެވެ. ނުވަތަ ރާ ބާލަން އެރި ރުކުން ވެއްޓި ދެމިއޮތުމުގެ ޢާލަމަށް ދަތުރުކުރީ އެވެ.\nހުސެންފުތު ބޭ މާ ކުރިން ވެސް އެދިފައި އޮތް ގޮތަށް އޭނާގެ ރާރުއްތަކުގެ ބިމުގައި އޭނާ ވަޅުލައި ސަލަވާތް ކިޔެވުމަށް ފަހު އޭނާގެ އަންހެން ދަރިންނާއި ރަށުގެ އާންމުން އެމީހުންގެ ޖިފުޓިތަކަށް އެނބުރި ދިޔައީ އެވެ.\nރާވެރިބޭ ނެތިދިއުމުން އޭނާގެ ރާރުއްތަކާ އެކު އޭނާގެ ފިރިހެން ދަރި ވެސް ހިތާމަކުރާ ކަހަލަ އެވެ. ޔަގީނަށް ވެސް ރާވެރިބޭގެ ފިރިހެން ދަރިއަށް ވުރެ ބޮޑު ހިތާމައެއް ކުރަން ޖެހިފައި ވަނީ ރާވެރިޔާގެ ރާރުއްތަކެވެ.\n"އަހަރެމެންނާ ހަވާލުވާން އެހުރީ ކޮހެކެވެ." ރާރުއްތައް މިހެން ބުނާ ކަހަލަ އެވެ. އެހެންޏާފަހެ، ހުސެންފުތުބޭ އެ ރުއްތައް ގެންގުޅުނުހާ ލޯބިން އެ ރުއްތައް ގެންގުޅެވޭނެ ދެ ވަނަ މީހަކު ނެތީމަ އެވެ. ރުއްތަކާ ހަވާލުވާން އެހުރީ އަތުން ފައިން އެއްވެސް މަސައްކަތެއް ކުރަން އެނގޭ ސޮރެއް ނޫނެވެ.\nރުއްތައް ވެސް އެ ވަރުގެ މީހަކަށް މަލާމާތްކުރާނެ ނޫން ހެއްޔެވެ؟ ދެން އެމީހުންގެ ފުރައްސާރަ ފެށީ އެވެ. ކުއްލިއަކަށް އެނބުރިގަތް ގަދަ ވައިރޯޅިއަކާ އެކު ރުއްތަކުގެ ފަންތައް ރުޅިއަރައިގަނެގެން ވައްވައްޖަހަން ފެށި ކަހަލަ އެވެ.\n"ކަލޭ މި ތަނުން ރައްކާވާށެވެ. އެހެން ނޫނިއްޔާމު ފުރާނަ ގެންގޮސްފާނަމެވެ."\nގަދަކޮށްލި ވައިގެ ރޯޅިތަކަށް ބައިއަތުހިފައި ރާވަލުގެ ރުއްތައް އެއްއަޑަކުން ރާވެރިބޭގެ ސޮރަށް ބިރުދައްކަން ފެށި ކަހަލަ އެވެ.\nދެން ފެނުނީ ކުރު ފިޔަވަޅުތަކެއް ނަގަމުން އޭނާ ގެއާ ދިމާލަށް ހިނގައިގަތްތަނެވެ. ބައްޕަގެ ރާރުއްތަކަށް އޭނާ އަށް ކޮށްދެވޭނެ ކަމެއް ނެތެވެ. އެހެންނޫނަސް އެ ރުއްތަކަށް އަމުދަކުން އޭނާގެ ހިތުގައި ލޯތްބެއް ވެސް ނެތެވެ. ކުޑައިރު ބައްޕަ ގަދަކަމުން ދޯރާ ދިނަސް ހަތަރެސްފައިގައި ވަރުޖެހި އަމިއްލަ އިހްތިޔާރު ލިބުނު ފަހަކުން އޭނާ އެ ރަލުގެ ކޯވަރެއް ވެސް ނުބޮއެ އެވެ.\nހުސެންފުތުބެ ނެތް ދުނިޔެއެއްގައި މި ރުއްތައް ބަލަހައްޓައި އަޅާލާނެ ސާލިހު ދަރިއަކު ދެއްވުމަށް އެދި އޭނާ މާތް ރަސްކަލާނގެ ހަޒުރަތުގައި އާދޭސްކޮށް ރޮއި ހޭރި ހެދި ސަބަބަކީ ވެސް މިއީ އެވެ.\nނަމަވެސް ހުސެންފުތަކީ ފައިލަސޫފެއް ނޫނެވެ. ރާވެރިއެކެވެ. ބައްޕަގެ ބަސް އިސްމާއީލު ނޭހީ އެހެންވެގެންނެވެ. ހުވަފެނުގައި އޭނާއާ މަޢުނަވީ ފައިލަސޫފަކާ ވެސް ކޮންމެ ރެއަކު ބައްދަލުވާތީ އެވެ.\n"ކަލޭ އަކީ އިޚްތިޔާރުކުރެވިފައިވާ ޒުވާނާ އެވެ. ބަނޑުއޮޑިއެއްގެ ކައްޕިތާނަކަށް ވާނޭ ޒުވާނެކެވެ. ނިއަމިކަމުގައި ކަލޭ ތަރިއެއްހެން އަރައިގެން ގޮސް އެތައް އުދަރެހެއް ކަޑައްތުކުރާނެ އެވެ."\nއެ ވާހަކަ އިސްމާއީލަށް ވުރެ ބޮޑަށް ގަބޫލުކުރި ދެ ވަނަ އިންސިއެއް ނެތެވެ. އެއަށް ފަހު އޭނާ ނިންމީ ދުވަހެއްގެ ކޮޅުން ވެސް ބައްޕަގެ ފިޔަވަޅުމަތިން ނުހިނގުމަށެވެ.\nއެއް ރުކުން ރާ ބޭލުމަށް ފަހު އަނެއް ރުކަށް އަރައި ރާ ބޭލުމަކީ ތަފާތު ދެ ތަޖުރިބާއެއް ނޫނެވެ. ރާ ބާލަނީ ދެ ރުކުން ކަމުގައިވީ ނަމަވެސް އެއީ ހަމަ އެއް ކަމެކެވެ. ކުރަން ޖެހެނީ ހަމަ އެއް ކަމެކެވެ. އިސްމާއީލުފުތު ގަބޫލުކުރީ މިހެންނެވެ.\nއެހެންވީމަ އޭނާގެ ހިތް ފުންމައިގަތީ އުދަރެހާ ދިމާލަށެވެ. އެއް އުދަރެހުން އަޖާއިބެއް ތަޖުރިބާކޮށް އަނެއް އުދަރެހުން އެއަށް ވުރެ ބޮޑު އަޖާއިބެއް ތަޖުރިބާކުރާށެވެ.\nދެކުނުން އެތައް މޭލެއް ދުރުގައި އޮތް އާދަޔާހިލާފު އައްޑު އަށް ފަންރިޔަލުގައި ދަތުރުކޮށް މަޝްހޫރު އައްޑޫ ބޮނޑީގެ ރަހަ ބަލާށެވެ. ހުވަދޫގެ ފަޅު ރައްތަކުގެ ހުދު ޗާލޫ ދޮންވެލި ތުނޑިތަކުގައި ފޭލިގެ ޖަހައިގެން ރެޔާއި ތަރިތައް ގުނާށެވެ. އެންމެ ރީތި އަންހެނުން އުޅޭ ކަމަށް މަޝްހޫރު ފުވައްމުލަކަށް ގޮސް ލޯބިވެރިއެއް ހޯދައިގެން ރެއާއި ދުވާލު އުފާކޮށް އަރާމު ހޯދާށެވެ.\nހުވަފެނުގައި ބައްދަލުވި ފައިލަސޫފި ކިޔައިދިން ވާހަކަ އަޑުއަހަމުން އިސްމާއީލު ބަލަމުން ދިޔައީ މިފަދަ އެތައް އެތައް ހުވަފެނެކެވެ. އެ ހުވަފެންތަކުގައި ކުލަ ޖެހޭނެ ކަމަށް ފައިލަސޫފި ބުންޏެވެ. ނަމަވެސް ގުރުބާނީތަކެއް ވާން ޖެހޭނެ ކަމުގެ އިންޒާރު ވެސް ދިނެވެ.\nއޭރު ހާ ގޮވައިފި އެވެ. ފުންމައިގެން ތެދުވި ގޮތަށް އިސްމާއީލު ދުއްވައިގަތީ އޮޑިހަރުގެއާ ދިމާލަށެވެ. އިސްމާއީލަކީ ފަތިހުގެ ބަންގީގެ އަޑަށް އަދި ހާލާއި ދުނިޔޭގެ ދިރުމުގެ އަޑަށް ވެސް މީގެ ކުރިއަކުން މިގޮތަށް ހޭލެވުނު މީހެއް ނޫނެވެ.\nއެހެންވީމަ އެކަންވީ ޚުދު އިސްމާއީލުފުތު ވެސް ހައިރާންކޮށްލި ކަމަކަށެވެ. މާނައެއް ފޮރުވިފައި އޮތް ކަމަކަށެވެ. އަދި ހުވަފެނުން ބައްދަލުވި ފައިލަސޫފި ދެއްކި ވާހަކަ ކުރިއަށް ވުރެ ބޮޑަށް ގަބޫލުކުރަން ވެސް ފަސޭހަވި ކަމަކަށެވެ. އަމިއްލަ ނަފުސަށް އޮތް އިތުބާރު ވެސް ކުއްލިއަކަށް ބޮޑުވެގެން ދިޔައެވެ.\nބޯޖެހިތާ ނަގޫ ޖަހާފައި ގޮސް އިސްމާއީލު ހުއްޓުނީ ރަށުގެ މާވަޑިކަލޭގެ ކުރި މައްޗަށެވެ. އިސްމާއީލު ބޭނުމީ ދޯންޏެކެވެ.\n"ދަރިފުޅާ ތިޔައީ އަދި ތިހާ ފަސޭހައިން ކުރެވެން ހުންނަ ޒާތުގެ ކަންކަމެއް ނޫން އިނގޭތޯ،" މާވަޑިކަލޭގެ ރައިވެރިބޭގެ ދަރިއާ ވާހަކަ ދެއްކީ ނުވިސްނޭ ކުޑަ ކުއްޖަކަށް އެއްޗެއް ވިސްނައިދޭން އުޅޭ ރާގުގަ އެވެ.\n"އެހެން ނޫނަސް ބޭބެގެ އަތަކު ދޯންޏެއް ކީއްކުރަން ބޮއްކުރައެއް ވެސް ނޯންނާނެ. ބޭބެމެން މިއީ އޮނޑި ބަންނަން ތިބި މީހުން. ދެން މީހުން ބުނާ ވާހަކައެއް އޮންނާނެ. އެއީ ކަލޭ ތިޔައީ ކަލޭ ކުރާ ކަމަކަށް މޮޅު މީހެއް ނަމަ ކުރާ އެއްވެސް ކަމެއް ހިލޭސާބަހަށް ނުކޮށްދޭށޭ ބުނާ ވާހަކަ."\nމިހެން ބުނެފައި މާވަޑިކަލޭގެ ހަމަޖެހިލި އެވެ. އޭނާގެ އެހީތެރިން އެމީހުންގެ މަސައްކަތަށް އެނބުރިގަތެވެ.\nއޭރު ސައުދާގަރަކު މާވަޑިގެއާ ދިމާލަށް އޭނާގެ ދެ ތިން އެހީތެރިންނާ އެކު ހިނގާފައި އަންނަ މަންޒަރު ފެނެ އެވެ. އޭނާ ފެނުމުން ރާވެރިބޭގެ ދަރި ދޫކޮށްލާފައި މާވަޑިކަލޭގެ އެދިމާލަށް ހިނގައިގަތެވެ.\nއޭނާ ގޮސް މަރުހަބާ އެކީ ސައުދާގަރަކީ މުޅި އަތޮޅަށް މަޝްހޫރު މޫސާ ކަލޭފާނެވެ. ހައިބަތު ބޮޑު ނުފޫޒު ވެސް އެހާމެ ގަދަ ބޭފުޅެކެވެ. އޭނާގެ އަތުގައި ހަތަރު ބަނޑުއޮޑި އޮވެ އެވެ.\nމާވަޑިކަލޭގެ ހަރުގޭގައި ބަންނަމުން އެ ގެންދާ އޮޑިއަކީ މި ސައުދާގަރުގެ ފަސް ވަނަ ބަނޑުއޮޑިކަން އިސްމާއީލަށް އެނގުނީ އޭނާ އެތަނަށް ވަޑައިގެން މާވަޑިކަލޭގެއާ ވާހަކަ ދެއްކި ގޮތުންނެވެ.\nމޫސާ ކަލޭފާނު އެނބުރި ވަޑައިގަތުމުން މާވަޑިކަލޭގެ އަނެއްކާވެސް އިސްމާއީލަށް ވަގުތުކޮޅެއް ދިނުމަށް އޭނާ ހުރި ދިމާލަށް ދިޔަ އެވެ. ނަމަވެސް އޭރަކު އިސްމާއީލެއް އެތަނަކު ނެތެވެ. އޭނާ ދުވެފައި އެގެން ދަނީ ސައުދާގަރު މޫސާކަލޭފާނާ ދިމާލަށެވެ.\nމޫސާކަލޭފާނާ އެކުގައި ތިބި ދެ އެހީތެރިން އިސްމާއީލް އަށް ހުރަސް އަޅައި އެމީހުންގެ އުރަތަކުން ކަޑިތައް ދަމައި ސައުދާގަރުގެ ހިމާޔަތަށް އެތުރިގަތެވެ. އެމީހުންގެ ކަނޑިތައް ތިރިކޮށް އަލުން އުރައަށް ލައި ފޮރުވީ މޫސާކަލޭފާނު އަތުން ކޮށްލި އިޝާރާތަކަށެވެ. އޭރު އިސްމާއީލުފުތު އިނީ އޭނާގެ ދެ ކަކޫ މައްޗަށް ތިރިވެ އެވެ.\nއެއަށް ފަހު އޭނާ ކިޔައިދޭން ފެށީ ކަންހުރި ގޮތުގެ ވާހަކަ އެވެ. ހުވަފެނާއި ފައިލަސޫފެއްގެ ވާހަކަ އެވެ. ނަމަވެސް އިސްމާއީލުފުތަކީ ކޮހެއް ކަމަށް ނިންމައި ހިނިގަނޑެއް ޖަހާލާފައި ސައުދާގަރާއި އޭނާގެ ދެ އެހީތެރިން ރަށު ތެރެއަށް ހިނގައިގަތީ އެވެ.\n"އަޅުގަނޑުގެ ބައްޕަގެ ހުރިހާ މުދަލެއް ދެއްވާނަން، އިނގޭތޯ. އަޅުގަނޑަށް ނަވެއް ދެއްވާ،" އިސްމާއީލުފުތު އޭނާގެ މުޅި ދިރިއުޅުން އަތްމައްޗަށް ލައި ސައުދާގަރަށް ދިއްކޮށްލި އެވެ.\n"އެކޮއި ތިޔައީ ރާވެރިބެއެއްގެ ދަރިއަކަށްވީ ހިނދު އަހަރެން ކަހަލަ ބޮނޑުންގެ މީހަކު ޝައުގުވެރިވާވަރުގެ ކޮން އެއްޗެއްތޯ ބައްޕަގެ މުދާވެރިކަމުގައި ވަނީ؟،" މޫސާކަލޭފާނު ސުވާލުކުރެއްވީ އޭނާ އާއި ރާވެރިބޭގެ ދަރިއާ ދެމެދު އޮތް ތަފާތު ހަނދާންކޮށް ދެމުންނެވެ.\n"ބައްޕަގެ ރާރުއް ދަނޑު،" ހަމަޖެހިލައިގެން ހުރި އިސްމާއީލުފުތު ޖެހިލުމެއް ނެތި ބުނެލި އެވެ.\nއެ ޖަވާބަށް ސައުދާގަރުގެ ދެ އެހީތެރިން ހޭން ފެށީ އެވެ. ނަމަވެސް ސައުދާގަރަކަށް ނުހެވުނެވެ. ބަދަލުގައި އޭނާވީ ހައިރާނެވެ. ކުރިމަތީގައި ހުއްޓިހުރި ޒުވާނާގެ މޮޔަކަމޭ ހިތަށް އަރަ އެވެ.\nއެބުނާހެން އިސްމާއީލުފުތުގެ ބައްޕަގެ މަރަށް ސާޅީން ނުވަނީސް އެ ރާރުއް ދަނޑުގެ ގިނަ ރުއްތަކުގެ ބޭނުން ކެނޑިގެން ހިނގައިދާނެއެއް ނޫން ހެއްޔެވެ؟\nނަމަވެސް އޭނާގެ އަތުގައި އޮތީ ދެން ކޮން އިތުރު އިހްތިޔާރެއް ވެސް ތޯ އެވެ؟ އެ ރުއްތަކުން ރާ ބާލާނެ ގޮތާއި ދެން ހުރި ރުއްތައް ރާކުރާނެ ގޮތެއް ވެސް އޭނާ އަކަށް އެނގެނީކީއެއް ނޫނެވެ. އަނެއްކޮޅުން އާއިލާގެ އެންމެ ދޮށްޓަށް ހުރެ ދެން ތިބި ކޮއްކޮމެންނަށް ވެސް ކަމެއް ކޮށްދޭން ޖެހޭނެ ނޫން ހެއްޔެވެ؟\nނަމަވެސް ހަގީގަތަކީ އިސްމާއީލުފުތުށް ވެސް ކާން ދެނީ އޭނާގެ އަންހެން ކޮއްކޮމެން ކަމެވެ. ހުސެންފުތުބެޔަށް އެ ކުދިން ނަސީބަކަށް ނުވިޔަސް މި އަންހެން ހަ ކޮއްކޮ ވީ އިސްމާއީލުފުތުގެ އެންމެ ބޮޑު ނަސީބަށެވެ. ނަމަވެސް މުއްފަތުކެއުމުން ބަނޑުފުރާލައިގެން އުމުރު ދުވަސް ދުއްވާލާ މީހަކަށް ވާން ހިތް ނޭދޭތީ ބައްޕަގެ ތަރިކަ މުދާ ވެސް އިސްމާއީލުފުތު އެންމެފަހުން ގުރުބާންކޮށްލީ އެވެ.\nފަހަރެއްގައި ނިއަމިކަން ދަސްކޮށް ކައްޕިތާނަކަށް ވުމުގެ ހުވަފެން އޭނާ ދެކުނީ ވެސް ބައްޕަގެ އެ ހުވަފެން ހަގީގަތަކަށް ހެދުމަށެވެ. ރާ ހުސްނުވާ ރާރުއްތަކެއް މާ އުތުރުގައި އޮތް ރަށެއްގައި ވާ ކަމުގެ ވާހަކަ އެ ބައްޕަ އަބަދުވެސް އިސްމާއީލުފުތަށް ކިޔައިދިނެވެ. ނަމަވެސް ބައްޕަގެ އެ ވާހަކަ އަށް މާ ބޮޑު ސަމާލުކަމެއް ނުދެވުނީ ނުވަތަ ބައްޕަގެ އެ ހުވަފެން ހަގީގަތަށް ހަދައިދޭނެ ވާހަކަ އާއި ނިއަމިކަން ދަސްކޮށް ކުޅަދާނަ ކައްޕިތާނަކަށް ވާނޭ ވާހަކަ ބައްޕަ އަށް ކިޔައި ނުދެވުނީ ފަހަރެއްގައި ހިސާބަށް ވުރެ ކަންނެއްވީމަ އެވެ.\nނުވަތަ އެ ވާހަކައެއް ފަށަން އުޅޭއިރަށް "ހުވަފެނަކީ ބިލާހެކޭ" ބުނެ ބައްޕަ ނަގައިދިން އެ ފިލާވަޅަކާ ޖެހިގެންނެވެ.\nނަމަވެސް މިހާރު އޭނާ އެހުރީ ދެ ފައި މައްޗަށް ތެދުވެ އެވެ. ދަތުރަށް ތައްޔާރުވެގެންނެވެ. އެންމެ ދެކުނުގައި އޮތް އައްޑު އަށާއި ފުވައްމުލަކާއި ހުވަދޫ އަށް ދާން ހިތް އެދި ގޮވިޔަސް އޭނާ އެހީ ފައިލަސޫފީގެ ވާހަކަ އެވެ. ފައިލަސޫފީގެ ސަމުގާ އިން ދެއްކީ އުތުރުން އެތައް މޭލެއް ދުރުގައި އޮތް މަލިކެވެ.\nމަލިކުގައި އޭނާ އަށް އިންތިޒާރުކުރަމުން ދަނީ ތާއަބަދަށް ރާ ލިބޭ ރުއްތަކުން ފުރިފައިވާ ދަނޑުތައް އެކަންޏެއް ނޫނެވެ. ހަޔާތުގެ ބައިވެރިޔާ ވެސް ހަނާ އަޅަމުން އެ ގެންދަނީ މަލިކުގެ ގޮނޑުދޮށުންނެވެ.\n"އަނެއްކާ މި ހުވަފެން ހަގީގަތަކަށް ވާނެ ހެއްޔެވެ؟."\nމި ހިޔާލުތަކާއި ސުވާލުތަކާ އެކު ދުވެފައި ގޮސް ގޮނޑުދޮށަށް ނުކުތްއިރު އިސްމާއީލުފުތުގެ ހިތް ނިކަން ބާރަށް ތެޅެމުން ގެންދަނީ އެވެ. ހިތް ކުރިއަށް ވުރެ ބާރަށް ތެޅިގަތީ ސައުދާގަރު ވައުދުވި ގޮތަށް އޭނާ އަށް ދިން އޮޑި ފެންނަ ހިސާބު ބޭރުގައި އޮތުމުންނެވެ. އެއީ ފިލާބައިޖަހައި ބާރީ އަޅައިފައި ހުންނަ ވައްތަރުގެ ބޮޑު އޮޑިއެއް ނޫނެވެ.\nކުޅަދާނަ އެކަކަށް ހުންގާނާއި ރިޔާ ބެލެހެއްޓޭވަރުގެ، ދަތުރަށް އެންމެ ހެޔޮވަރުގެ އޮޑި އެކެވެ. ނަމަވެސް އޮޑިއަށް އަރައި ރިޔާކޮށިކުރަމުން އިސްމާއީލުފުތު ލޮލުކޮޅަށް އޮބާލާ މަންޒަރު ބަލަން އަތިރިމައްޗަށް އެއްވެ ތިބި މީހުން ހިތާހިތުން ކުރަމުން ދިޔަ ސުވާލަކީ އިސްމާއީލުފުތަށް އެކުޅަދާނަކަން ދެއްވީ ކާކުތޯއޭ ބުނެ ކުރަމުން ދިޔަ ސުވާލެވެ. އަދި ސައުދާގަރެއްގެ ބޮލަށް ސަވާރުވުމުގެ ކުޅަދާނަކަން އޭނާ އަށް ދެއްވީ ކާކުތޯ ބުނެ ކުރި ސުވާލެވެ.\nބައްޕަގެ ރާރުއްތަކުން ރާ ހުސްނުވާ ކަމަށް ބުނެ ސައުދާގަރަށް އިސްމާއީލުފުތު ކިޔައިދިން ވާހަކަ އަކީ ބުހުތާނު ދޮގެކެވެ. އެ ވާހަކަ އަށް ސައުދާގަރު ހެއްލުނީ ރާ ހުސްނުވާ މަލިކު ރުއްތަކެއްގެ ވާހަކަ އޭނާ އަށް ވެސް އަޑުއިވިފައި އޮތީމަ ކަމަށް ވެދާނެ އެވެ. އޭގެ އަގު ޖަވާހިރަށް ވުރެން ބޮޑު ކަމަށް ބުނެވެ އެވެ.\nބައެއް ފަހަރަށް، މުއްސަނދިކަމާއި ދަހިވެތިކަމުން ލިބޭ ކެހި ވެސް މާ ބޮނޑެވެ.\nކޮންމެއަކަސް އިސްމާއީލުފުތު މިހާރު އެ ދަތުރުކުރަމުން ދަނީ ހުސްނުވާ ރާ ލިއްބައިދޭ ރުއްތަކުން ފުރި، ފެހިކޮށްފައިވާ މަލިކަށެވެ.\nއޭނާގެ މިދަތުރުގެ ބައިވެރިޔަކީ ފައިލަސޫފި އެވެ. (ނުނިމޭ)


ރައްޔިތުން އުފުލަމުން އައި ބޮޑު ތަކުލީފަށް ހައްލެއް ހޯދައިދޭން...\nފެނަކައިގެ ޒަމާނީ އިންޖީނުގެ މަޝްރޫއު\nރައްޔިތުން އުފުލަމުން އައި ބޮޑު ތަކުލީފަށް ހައްލެއް ހޯދައިދޭން ގަދަ އަޒުމުގައި ފެނަކަ\nމިއީ ރައްޔިތުން އެކަމަކަށް ގޮވާލަމުން އައި ނަމަވެސް، ހައްލު ނުވެ އޮތް މައްސަލައެއް\nއަހަރު ނިމުމުގެ ކުރިން މީގެ ތެރެއިން 28 އިންޖީނުގެއެއްގެ މަސައްކަތް ނިންމާލެވޭނެ\nސަރުކާރުގެ އަމާޒަކީ 40 ވަރަކަށް އިންޖީނުގެ ޒަމާނީ ފެންވަރަށް ބަދަލުކުރުން\n9 އޮކްޓޯބަރ 2020 | ހުކުރު 22:14\nރ. ފައިނު އިންޖީނުގެ އައު އިމާރާތް\nޒަމާން ބަދަލުވެއްޖެއެވެ. ކުޑަ ދުވަސްކޮޅެއްގެ ތެރޭގައި ބަލަބަލާ ތިއްބާ ޓެކްނޮލޮޖީ އެހެރަ ކުރިއަރައިގެން ދަނީއެވެ. މާ ގިނަ އިރު އެއް ކަަމަކާ ވެގެން އުޅެފަ ދެން ބަލާއިރު، އަނހާ! އައު އީޖާދެކެވެ. އައު އުފެއްދުމެކެވެ. ކުރިއަށް ވުރެ ފަސޭހައިން ކަންކަން ކޮށްލެވޭނެ އައު ހޯދުންތަކެވެ. ނަމަވެސް، "ޓެކް ސެވީ" ރާއްޖޭގައި މިއިން ކަމެއްގެ ހިލަމެއް ނުވާ އިންޖީނުގެތަކެއް ހުންނަކަން ދަންނަމު ހެއްޔެވެ؟\nރަށު ތެރޭގައި މީހުން ދިރިއުޅޭ ސަރަހައްދުތަކުގައި ހުންނަ އިންޖީނުގޭގެ އަޑުފައްގަޑުން ލޮލު ފިޔައެއް ޖަހާ ނުލެވޭ ވާހަކައާއި، އިންޖީނުން އަރާ ދުމުގެ ސަބަބުން ސާފު ވަޔާއި، ބޯފެނުން މަހުރޫމްވެފައި ތިބި ދިވެހިންގެ ވާހަކަތަކަކީ އަތޮޅު ތެރެއަށް ދަތުރުކުރާ ކޮންމެ މީހަކަށްމެ އަޑުއިވިފައި ހުންނަ ވާހަކަތަކެވެ. އިންޖީނުގެތައް އެހެން ތަނަކަށް ބަދަލުކޮށްދޭށޭ ބުނެ އާދޭސް ކުރާތާ ދަހަރެއް ވެފައި ހުރި ރަށްތައްވެސް މަދެއް ނޫނެވެ.\nއެއާއެކު ރައްޔިތުންގެ ކަންބޮޑުވުންތަކަށް ސަމާލުކަމެއްދީ އަދުގެ ސަރުކާރުން މިވަނީ މިކަމަށް ހައްލެއް ގެނެސް ދޭން އަތުކުރި އޮޅާލާފައެވެ. އެގޮތުން ރައީސް އިބްރާހީމް މުހައްމަދު ސޯލިހުގެ ސަރުކާރުގެ އެންމެ ބޮޑު އެއް ތަސައްވުރަކީ ރައްޔިތުންގެ އަސާސީ ދިރިއުޅުމުގެ ފެންވަރު މަތިކުރުމެވެ. ރަށުތެރޭގައި ހުރި ބާ އިންޖީނުގެތައް ޒަމާނީ ފެންވަރުގެ އިންޖީނުގެތަކަށް ބަދަލުކުރުމުގެ މަސައްކަތަކީވެސް މި މަގުސަދުގައި ސަރުކާރުން ފެށި މަސައްކަތެކެވެ.\nބ. ފުޅަދޫ އިންޖީނުގެ އެހެން ސަރަހައްދަކަށް ބަދަލުކުރުމުގެ މަސައްކަތުގެ ތެރެއިން-- ފޮޓޯ: ފެނަކަ ކޯޕަރޭޝަން\nމި ތަސައްވުރު ހަގީގަތަކަށް ހެދުމަށް މިހެން ހުރި 40 އިންޖީނުގެއެއް ޒަމާނީ ފެންވަރަށް ތަރައްގީ ކުރުމަށެވެ. ކޮވިޑް އާލަމީވަބާއާ ގުޅިގެން މި މަސައްކަތުގެ ދުވެލި މަޑުޖެހިލި ނަމަވެސް، އަހަރު ނިމުމުގެ ކުރިން 28 އިންޖީނުގެއެއްގެ މަސައްކަތް އެއްކޮށް ނިންމާލެވޭނެ ކަމަށް ފެނަކައިން ލަފާކުރެއެވެ. އަދި މި މަސައްކަތް ނިންމާލުމަށް އެ ކުންފުނީގެ މުވައްޒަފުން އަންނަނީ ކެނޑިނޭޅި މަސައްކަތް ކުރަމުންނެވެ.\nމި އިންޖީނުގެތައް މީހުން ނޫޅޭ ސަރަހައްދުތަކަށް ބަދަލުކުރުން ވެގެންދާނީ ކުރިޔަށް އޮތް 20 ނުވަތަ 25 އަހަރަށް ރައްޔިތުންނަށް ތަކުލީފަކާ ނުލާ ހިދުމަތް ފޯރުކޮށްދެވޭނެ ވަރުގެ ތަންތަނަށެވެ. ރައްޔިތުންނަށް ދޭން ޖެހޭ އަސާސީ ހިދުމަތެއް، އެ ހިދުމަތް ހޯދާ ރައްޔިތުން ތަކުލީފަކަށް ނުވާނެ ދުވަހަކީ ހަމަ ޔަގީނުންވެސް މި ދެންނެވި 40 ރަށުގެ ރައްޔިތުން އުފާކުރާނެ ދުވަހަކަށެވެ.


1039 ލަފުޒު ގާތްގަނޑަކަށް5މިނިޓު ތެރޭ ކިޔާލެވޭނެ\nމިއީ އައްޝައިޚް މުޙައްމަދުލް އަމީން އައްޝަންޤީޠީ  ލިޔުއްވި ”އިސްލާމް ދީނަކީ ފުރިހަމަ ދީނެކެވެ.“ މި ފޮތުގެ ތަރުޖަމާ ގެނެސްދޭ ސިލްސިލާގެ2ވަނަ ބައެވެ. މި ބައިގައި ހިމެނެނީ ފޮތުގެ ފުރަތަމަ މައްސަލަ ކަމަށް ވާ ތައުޙީދުގެ ވާހަކައެވެ.\nފުރަތަމަ މައްސަލައަކީ ތައުޙީދެވެ. މުޅި ޤުރުއާން އެކީގައި ބަލައި ފާސްކުރުމުން އެނގޭ ގޮތުގައި ތައުޙީދު ބެހެނީ ތިން ބަޔަކަށެވެ.\nފުރަތަމައީ ﷲ  ގެ ރުބޫބިއްޔަތުގައި އެކަލާނގެ އެއްކައުވަންތަ ކުރުމެވެ. ތައުޙީދުގެ މި ބާވަތަކީ ބުއްދިވެރީންގެ ފިޠުރަތުގައި ޠަބީޢީ ގޮތުން އެކުލެވިފައިވާ ބާވަތެކެވެ. ﷲ ވަޙީ ކުރެއްވިއެވެ. وَلَئِنْ سَأَلْتَهُمْ مَنْ خَلَقَهُمْ لَيَقُولُنَّ اللَّهُ [الزخرف 87] ”ހަމަކަށަވަރުން، އެއުރެން ހެއްދެވީ ކާކުތޯ، އެއުރެންނާ ކަލޭގެފާނު ސުވާލު ކުރައްވައިފިނަމަ، އެއުރެން ބުނާނެކަން ކަށަވަރެވެ. ﷲއެވެ.“\nހިތްތައް އެއްބައިކުރުމަށްޓަކައި މުސްތަޙައްބު ކަންކަން ދޫކޮށްލުން\n30 އޮކްޓޯބަރު 2020\n172 ލަފުޒު ގާތްގަނޑަކަށް މިނިޓެއްގެ ތެރޭ ކިޔާލެވޭނެ\nއިބްނު ތައިމިއްޔާ ވިދާޅުވިއެވެ: ނަމާދުކުރާ ގޮތަށް ބަލާއިރު އޭގެ އެއް ޝިޢާރަކީ ބިސްމީގެ މައްސަލައެވެ. ފަހެ ބިސްމިއަކީ ޤުރްއާނުގެ (އެބަހީ އަލްޙަމްދުގެ) އާޔަތެއްކަން ސާބިތު ކުރުމާއި ނަފީ ކުރުމުގައްޔާއި، (ނަމާދުގައި) ބިސްމި ކިޔުމާ މެދުގައި މީސްތަކުން ވަނީ އަރައިރުން ވެފައެވެ. އަދި މައްސަލައިގެ ދެ ފަރާތުން ވެސް ވަނީ އޭގެ ބައެއް ވާހަކަތަކުން ބާވަތެއްގެ ޖާހިލުކަމަކާއި އަނިޔާވެރިކަމެއް ފާޅުވާ ކަހަލަ ލިޔުންތަކެއް ލިޔެފައެވެ. ކަމަކީ ކިތަންމެހައި ވެސް އާދައިގެ ކަމަކަށް ވާ ހިނދުގައެވެ. ފަހެ މި މައްސަލައާއި މިކަހަލަ މައްސަލަތަކުގައި ތަޢައްޞުބު ވުމީ އަހަރެމެންނަށް ނަހީ ކުރައްވާފައިވާ ބައިބައިވުމާއި އިޚްތިލާފުގެ ޝިޢާރެކެވެ. އެހެނީ މިކަމަށް ގޮވާލާ ސަބަބަކީ އުންމަތުގެ މެދުގައި ޚިލާފު ވެފައިވާ ކަންކަން ފައުޅު ކުރުމެވެ.\nތިބާ ކަންކަމު އެދެނީ ކާކުގެ ފަރާތުން ހެއްޔެވެ؟\n27 އޮކްޓޯބަރު 2020\n151 ލަފުޒު ގާތްގަނޑަކަށް މިނިޓެއްގެ ތެރޭ ކިޔާލެވޭނެ\nސުފްޔާން ބިން ޢުޔައިނާ ރިވާކުރައްވާފައި ވެއެވެ:\nހިޝާމް ބިން ޢަބްދުލް މަލިކް (އޭރުގެ ޚަލީފާ) އެއްދުވަހަކު ކަޢުބާއަށް ވެދެވަޑައިގެން އެތަނުން (ޢުމަރު  ގެ ކާފަދަރިކަލުން) ސާލިމް ބިން ޢަބްދުﷲ ދެކެވަޑައިގަތެވެ.\nއެހިނދު އެކަލޭގެފާނަށް ވިދާޅުވިއެވެ: ”އޭ ސާލިމެވެ! ކަލޭގެފާނުގެ އެއްވެސް ބޭނުންފުޅެއް ވާނަމަ އަހުރެންގެ ގާތުގައި ވިދާޅުވާށެވެ.“ ސާލިމް އެކަލޭގެފާނަށް ވިދާޅުވިއެވެ. ”ﷲގެ ގެކޮޅުގައި އެކަލާނގެ ނޫން އެހެން ފަރާތެއްގެ ކިބައިން ކަންކަމު އެދެންް ހަމަކަށަވަރުން ވެސް އަޅުގަނޑު ލަދުވެތިވަމެވެ.“\nދުޢާ އިޖާބަ ނުކުރައްވަނީ ކީއްވެ؟\n26 އޮކްޓޯބަރު 2020\n197 ލަފުޒު ގާތްގަނޑަކަށް މިނިޓެއްގެ ތެރޭ ކިޔާލެވޭނެ\nއަބޫ ނުޢައިމް އަލްއަޞްބަހާނީ ރިވާކުރެއްވިއެވެ. އެއްދުވަހަކު އިބްރާހީމް ބިން އަދްހަމް  (އަވަހާރަވީ 162ހ) ބަޞްރާގެ ބާޒާރެއްގެ ތެރެއިން ވަޑައިގެންނެވިއެވެ. އެހިނދު މީސްތަކުން އެކަލޭގެފާނުގެ އަރިހަށް އެއްވެފައި ދެންނެވިއެވެ. އޭ އަބޫ އިސްޙާޤެވެ! ﷲ ތަޢާލާ ވަނީ މިފަދައިން އެއިލާހުގެ ފޮތުގައި ވަޙީކުރައްވާފައެވެ: ٱدۡعُونِيٓ أَسۡتَجِبۡ لَكُمۡ މާނައީ: ”ތިޔަބައިމީހުން ތިމަންއިލާހަށް ދުޢާކުރާށެވެ! ތިމަންރަސްކަލާނގެ އިޖާބަކުރައްވާހުށީމެވެ.“ އަހަރުމެން މިދަނީ ވަރަށް ކުރީއްސުރެ އެއިލާހަށް ދުޢާ ކުރަމުންނެވެ. އެކަމަކު އެއިލާހު އަހަރެމެންނަކަށް އިޖާބައެއް ނުދެއްވައެވެ.\nދެން އިބްރާހީމް  ވިދާޅުވިއެވެ. އޭ ބަޞަރާގެ އަހުލުވެރީންނޭވެ! 10 ކަމެއްގައި ތިޔަބައިމީހުންގެ ހިތްތައްވަނީ މަރުވެފައެވެ.


ޖާސޫސްކޮށްދޭން އިންކާރުކުރުމުން އެމެރިކާގެ ރައްޔިތަކަށް ދަތުރުފަތުރު ނުކުރެވޭ ގޮތަށް ހަދައިފި | Sandhaanu\nޖާސޫސްކޮށްދޭން އިންކާރުކުރުމުން އެމެރިކާގެ ރައްޔިތަކަށް ދަތުރުފަތުރު ނުކުރެވޭ ގޮތަށް ހަދައިފި\nލެބަނާންގެ ނަސްލަށް ނިސްބަތްވާ މުސްލިމެއް ކަމުގައިވާ އަޙްމަދް ޗެބެލީއަކީ އެމެރިކާގެ ރައްޔިތެކެވެ. އޭނާ މިވަގުތު ހުރީ ލެބަނާންގައެވެ.\nއެމެރިކާއަށް އައުން މަނާކޮށް ނޯ ފްލައި ލިސްޓުގައި އޭނާގެ ނަން ވަނީ އެމެރިކަން ސިވިލް ލިބަޓީސް ޔޫނިއަން (އޭ.ސީ.އެލް.ޔޫ)އިން ހިމަނާފައެވެ. އޭ.ސީ.އެލް.ޔޫއިން ބުނި ގޮތުގައި ނޯ ފްލައި ލިސްޓުގައި އަޙުމަދުގެ ނަން ހިމަނާފައި ވަނީ އެފް.ބީ.އައިގެ އެންގުމަކާ ގުޅިގެންނެވެ.\nމިކަމާ ގުޅިގެން އެޕްރީލް6ވަނަ ދުވަހު އަޙުމަދް ޗެބެލީވަނީ ރިޕޯޓެއް ނެރެފައެވެ. މި ރިޕޯޓުގައި އޭނާ ބުނެފައިވާ ގޮތުގައި 2018 ވަނަ އަހަރުގެ އޮގަސްޓު މަހު އެފް.ބީ.އައިއިން އޭނާއާ ވަނީ ބައްދަލުކޮށްފައެވެ. އޭނާއާ ބައްދަލު ކުރުމަށްޓަކައި ކޮންފަރެންސް ރޫމަކަށް ދިޔުމަށް އޭނާއަށް އިރުޝާދު ދެވުނެވެ. އެ ތަނުން އޭނާއާ ދިމާކޮށް ވާހަކަ ދެއްކި އެފް.ބީ.އައިގެ ދެ އޮފިޝަލުން ވަނީ އޭނާއާ ސިޔާސީ ކަންކަމާއި ދީނީ ގަބޫލުކުރުންތަކާމެދު ސުވާލުކޮށްފައެވެ. އަދި އެފް.ބީ.އައި އަށް ޖާސޫސްކުރާ މީހެއްގެ މަގާމާއި ހަވާލުވުމަށް އެމީހުން އަޙުމަދަށް ހުށަހެޅިކަމަށް އޭނާ ވަނީ ބުނެފައެވެ.\nއަޙުމަދު އެކަމަށް އިންކާރުކޮށްފައިވާކަމަށާއި އޭނާ އެކަހަލަ ކަމެއްގައި ބައިވެރިވުމުން އާއިލާއަށް ދިމާވެދާނެ ނުރައްކަލަކާމެދު ބިރުގަންނަކަމަށް އެވަގުތުވެސް ބުނެފައި ވާނެކަމަށް ރިޕޯޓުގައި ހާމަކޮށްފައިވެއެވެ. އެމެރިކާގައި މުސްލިމުންނާމެދު ގެންގުޅޭ ވިޔާނުދާ ވިސްނުންތަކުގެ ސަބަބުން މިފަދަކަމަކާއި ހަވާލުވުމުން ދިމާވެދާނެ ނޭދެވޭ އަސަރުތައް އަޙުމަދަށް ވަރަށް ރަނގަޅަށް އެނގޭކަމަށާއި އޭނާ މި ހުށަހެޅުން ގަބޫލުނުކުރީ އެކަމުގެ ސަބަބުން ކަމަށް އޭނާ ވަނީ ބުނެފައެވެ.\nޖާސޫސްކުރުމަށް އެފް.ބީ.އައިއިން ހުށަހެޅި މަސައްކަތަށް އޭނާ އިންކާރުކުރުމުން އެމީހުން އޭނާއަށް ބިރުދައްކައި އޭނާ އަކީ ޓެރަރިސްޓެއް ކަމަށް ތުހުމަތުކޮށްފައިވާކަމަށްވެސް އޭނާވަނީ ބުނެފައެވެ. އަދި އޭނާއަށް މީގެފަހުން ދަތުރުފަތުރު ކުރުމުގެ ހުއްދަ ނުލިބޭނެކަމަށް ބުނެ އެމީހުން ވަނީ އޭނާއަށް އިންޒާރުދީފައެވެ.\nފާއިތުވި ދެ އަހަރުގެ ތެރޭގައި އަޙުމަދު ވަނީ އޭނާއަށް ދިމާވެފައިވާ ކަންތަކަށް ހައްލެއް ހޯދުމަށް ވަރަށް ގިނަ މަސައްކަތް ކޮށްފައެވެ. އޭނާ ކުރި މަސައްކަތުގެ ތެރެއިން މިފަދަ ހާދިސާތައް ދިމާވެފައިތިބި އެހެން މީހުންނާ އޭނާ ވަނީ ބައްދަލުކޮށްފައެވެ.\nމިހާރު އަޙުމަދު ވަނީ މި މައްސަލަ ކޯޓަށް ހުށަހަޅާފައެވެ. މައްސަލައިގެ އަޑުއެހުންތައް އަވަސް މުއްދަތެއްގެ ތެރޭގައި ކުރިއަށް ދާނެކަމަށް ލަފާކުރެވެއެވެ.


Fahu vaguthu molhuve, Switzerland Brazil aa hama kohfi\nސްވިޒަލޭންޑް މޮޅުކޮށްދިން ލަނޑު ޖެހި ޝަކީރީ އުފާ ކުރަނީ --- ފޮޓޯ: ފީފާ\nފުރަތަމަ ހާފުގެ ކުރީ ކޮޅުގައި ސާބިއާއިން ލީޑް ނެގި ނަމަވެސް، ފަހަތުން އަރައި ކާމިޔާބު ކުރި ލަނޑުން 2-1 މޮޅުވެ، ޕޮއިންޓްގެ ގޮތުން ސްވިޒަލޭންޑް ބްރެޒިލްއާ ހަމަހަމަ ކޮށްފި އެވެ.\nސާބިއާއަށް ލީޑް ހިފަހައްޓާ ލެވުނު ނަމަ، މެޗުން ދެ ވަނަ ބުރު ޔަގީން ކުރެވުނީ ހެވެ. ނަމަވެސް މިހާރު އެ ޓީމަށް ދެ ވަނަ ބުރުގެ ޖާގަ ލިބޭނީ ގުރޫޕް ފަހު މެޗުގައި ބްރެޒިލް އަތުން މޮޅު ވެގެންނެވެ.\nސާބިއާއިން ވަނީ މެޗު ފެށިގެން ފަސް ވަނަ މިނެޓްގައި ލިޑް ނަގާފަ އެވެ. ސާބިއާގެ ލަނޑު އެލެގްޒެންޑާ މިޓްރޯވިޗް ކާމިޔާބު ކުރީ ޑްސާން ޓަޑިޗް ނެގި ހުރަސް ބޮލުން ގޯލް ތެރެއަށް ފޮނުވާލައިގެންނެވެ.\nލަނޑުގެ އިތުރުން ފުރަތަމަ ހާފުގައި، ސްވިޒަލޭންޑްގެ ގޯލަށް އަމާޒުކޮށް ސާބިއާއަށް ފޮނުވާ ލެވުނީ އެންމެ ހަމަލާއެކެވެ. އެ ބޯޅަ ސްވިޒަލޭންޑްގެ ކީޕަރު ޔާން ސޮމާ ދިފާއު ކުރީ އެވެ.\nލަނޑު ޖެހުމަށް ފަހު ސާބިއާގެ ކުޅުންތެރިން އުފާ ކުރަނީ --- ފޮޓޯ: ފީފާ\nދެ ވަނަ ހާފުގައި، ސްވިޒަލޭންޑުން ކުރިއަށް ޖެހި ވަނީ ކުޅުން ރަނގަޅު ކޮށްފަ އެވެ. އެ ޓީމުން ނަތީޖާ ހަމަހަމަ ކުރި ލަނޑު ގްރެނިޓް ޒަކާ ކާމިޔާބު ކުރުމުގެ ކުރިންވެސް އޭނާ ވަނީ ސާބިއާގެ ގޯލްގެ ދަނޑިއަށްވެސް ބޯޅަ ފޮނުވާލާފަ އެވެ.\nސްވިޒަލޭންޑަށް ނަތީޖާ ހަމަހަމަ ކޮށްދިން ލަނޑު އޭނާ ކާމިޔާބު ކުރީ މެޗުގެ 52 ވަނަ މިނެޓްގަ އެވެ. ސްވިޒަލޭންޑުން އުފެއްދި ހަމަލާއެއް، ސާބިއާގެ ޑިފެންސުން ބްލޮކް ކުރުމުން އެ ބޯޅަ ނިކުތީ ބޭރަށެވެ. ޒަކާ ވަނީ އުންޑައެއްހާ ބާރު މިނުގައި އެ ބޯޅަ ސާބިއާގެ ގޯލަށް ފޮނުވާލާފަ އެވެ.\nސްވިޒަލޭންޑް މެޗުން މޮޅު ކޮށްދިން ލަނޑު ޜާދާން ޝަކީރީ ކާމިޔާބު ކުރީ މެޗުގެ 90 ވަނަ މިނެޓްގައެވެ. އެ ލަނޑު ޖެހުމުގައި ޝަކީރީގެ ސްޕީޑްގެ ބޭނުން އޭނާ ވަރަށް ރަނގަޅަށް ހިފި އެވެ.\nމެޗުގައި ޝަކީރީ އަށް، ސްވިޒަލޭންޑްގެ މާރިއޯ ގަވަރޮނަވިޗް ބޯޅަ ދިން އިރު، ސާބިއާގެ ކީޕަރު ފިޔަވައި ހުރިހާ ކުޅުންތެރިން ތިބީ، ސްވިޒަލޭންޑްގެ ހާފުގަ އެވެ. ޓީމުގެ ފަހަތުގައި ހުރެފައި ގަވަރޮނަވިޗް ކުރިއަށް ދިން ބޯޅައަށް ސާބިއާގެ ހާފުގެ ތެރެއަށް ޝަކީރީ ދުއްވައި ގަތީވެސް އަމިއްލަ ހާފުގެ ތެރޭގައި ހުރެފަ އެވެ.\nސްވިޒަލޭންޑްގެ ކުޅުންތެރިން އުފާ ކުރަނީ --- ފޮޓޯ: ފީފާ\nހާފުގެ މެދެއްހާ ހިސާބުން ޝަކީރީ ބޯޅަ ހޯދައި، އޭނާގެ ބާރު ސްޕީޑް ބޭނުންކޮށްގެން ދުވެފައި ގޮސް ޕެނަލްޓީ އޭރިއާ ތެރެއަށް ވަދެ ގޯލްގެ ތެރެއަށް ބޯޅަ ފޮނާވާލީ ސާބިއާގެ ވަލްޑަމީރު ސްޓަކޯވިޗްއަށް އެއްވެސް ފުރުސަތެއް ނުދީ އެވެ.\nމޮޅާއެކު، ލިބުނު ތިން ޕޮއިންޓުން، ސްވިޒަލޭންޑް ވަނީ ޕޮއިންޓްގެ ގޮތުން ބްރެޒިލާ ހަމަހަމަ ކޮށްފަ އެވެ. ނަމަވެސް ބްރެޒިލް އަށް ކުރި ލިބެނީ ފައިދާ ގޯލްގެ ތަފާތުންނެވެ.\nވޯލްޑް ކަޕް 2018 ސާބިއާ ސްވިޒަލޭންޑް\nސްވިސް ބަލިކޮށް، 24 އަހަރަށްފަހު ސްވިޑެން ކުއާޓާއަށް


7 ސެޕްޓެމްބަރ 2015\n[އޯގަސްޓް 30، 2015 ގެ ބަޔާ ގުޅޭ]\nޔާނީ ދައްކާ ވާހަކައަކަށް ވިކާޝް އެއްވެސް ސަމާލުކަމެއް ނުދީ ޔާނީ ދުރަށް ޖެހެން ފެށުމުން ދެފައިގައި ހިފާ ދަމައިގަތެވެ. “ބުނާ ގޮތް ނުހެދެންޏާ އެކަމުގެ އަދަބު ލިބޭނެ، އެހެންވީމަ މިއީ މިއަދު އަހަރެންގެ ބަހަށް ނުކިޔަމަންތެރިވުމުން ލިބޭ ސަޒާ!” މިޖުމްލައާއެކު ޔާނީގެ އަތުގެ މުލައްދަނޑިއަށް އެރީ ވިކާޝްގެ އަތުގައި އޮތް ކަޓަރުގެ ތޫނު އެތިފަހަރެކެވެ. ޔާނީ އެހެން ނުހެދުމަށް ރޮއެ އާދޭސް ކުރިނަމަވެސް މިއަދު ވިކާޝް އަކަށް އެއަޑެއް ނީވެއެވެ. އެވަގުތު މުޅިތަން ގުގުމާލީގެ ޔާނީގެ ހަޅޭކާއި ރުއިމުގެ އަޑުންނެވެ. ވޭނާއި ކެކުޅުމުން ފުރިގެންވާ އަޑެކެވެ.\nލޭގެ ކޯރެއް ތެރޭ އިނދެ ގިސްލެވެމުން ދިޔަ ޔާނީގެ އަތުގައި އަޅަމުން ދިޔަ ވޭނަށް ވުރެ ހިތުގައި އަޅަމުންދާ ވޭން މާ ބޮޑެވެ. “ސޮރީ.. ޔާނީ ކައިރި ބުނަމެއްނު އަހަރެން ރުޅިއަންނަ ގޮތަށް ކަންތައް ނުކުރާށޭ! ޔާނީއަށް އިނގެއެއްނު އަހަރެން ރުޅިއައިމަ ވާގޮތް. ކީއްވެތަ އަހަރެން ބުނާ އެއްޗެއް ޤަބޫލު ނުކުރަނީ” ޖީބުގައި އޮތް ރުމާ ނަގައި ޔާނީގެ އަތުގައި އޮޅާލަމުން ވިކާޝް ޔާނީގެ މޫނުގައި ހިފަހައްޓާލިއެވެ. އެވަގުތު ޔާނީގެ ކުރިމަތިން ފެންނަމުން ދިޔައީ ވިކާޝްގެ މުޅިން އެހެން ސިފައެކެވެ. ފަހަރުގައި ޔާނީ އިން ހާލަތު ފެނުމުން އޭނާގެ ހިތް މަޑުވީ ކަންނޭނގެއެވެ. ހަރަކާތް ހުއްޓިފައި އިން ޔާނީއަށް އެވަގުތު އޭގެން އެއްވެސް ކަމެއް އެނގޭވަރުވީ ހެނެއް ހިއެއް ނުވެއެވެ. ޔާނީ އެއިން ތަނުން ނަގައިގެން ވިކާޝް ދިޔައީ ޔާނީ ގެއަށް ލާށެވެ. ގޭދޮރުމައްޗަށް ކާރު މަޑުކޮށްލުމާއެކު ވިކާޝް ޔާނީގެ އަތުގައި ހިފައިގެން ކާރުން ބާލަން މަސައްކަތްކުރުމުން ޔާނީ އެކަމަށް ހުރަސްއެޅިއެވެ. “ކަލޭގެ އެއްވެސް އަޅާލުމަކާ ހަމްދަރުދީއެއް އަހަރެން ބޭނުމެއް ނޫން” ވިކާޝްގެ އަތް ފޮޅުވާލާފައި ޔާނީ ކާރުން ފައިބައިގެން ދިޔައިރު އޭނާގެ އަތުގައި އޮޅާފައި އޮތް ރުމާ ވަނީ ފޯވެފައެވެ. “އަދިވެސް ގޮތެއް ދުލެއް ނުކުރެއެއްނު. އަދި ކުރެވުނު ވަރު މާ ކުޑައީ!” ޔާނީ ގޮސް ގެއަށް ވަނުމުން ފާޑަކަށް މޫނު ހަދާފައި ވިކާޝްވެސް އެތަނުން ދިޔައެވެ. އޭނާގެ ހުރި ނުބައިކަން އެވަގުތު ވަރަށް ރަނގަޅަށް އެނގިގެން ދިޔައެވެ. ވިކާޝްއަކީ ދުވަހަކުވެސް މީހަކަށް ހިތްހެޔޮ ވާނެ މީހެއް ނަމަ އޭނާ މިއަދު ޔާނީއާއި ދޭތެރޭ އެގޮތަކަށް ކަންތަކެއް ނުކުރާނެއެވެ.\nގެއަށް ވަންނަން ގޮސް ބެލް ޖަހަން އަތް ނެގި ނަމަވެސް ހުއްޓުން އެރީ ހުޅުވާފައި ހުރި ކުޑަދޮރުން އެތެރޭގައި ތިބި މިޝްކާ އާއި ތާރާ ފެނުމުންނެވެ. މިވަގުތު އެމީހުންނާ ކުރިމަތިލާނެހާ ހިތްވަރެއް ނެތުމުން ޔާނީ އައިކޮޅަށް އެނބުރި ދާން ހިނގައިގަތެވެ. ހޭވިފައިވާ އިސްތަށިގަނޑާއި ނޫފާގަނެފައިވާ ކޯތާފަތުން އެކަނިވެސް ޔާނީއަށް ލިބިފައިހުރި އަނިޔާތައް ބަޔާންކޮށްދެއެވެ. މަގުމައްޗަށް ނުކުމެ ކުޑަތަންކޮޅަކަށް ހިނގާލެވުނުތަނާ މޫސުން ގޯސްވެ ވައިގަދަވާން ފެށިއެވެ. ވަޔާއެކު ވިހުރެމުންދިޔަ ހިކިފަތްތައް އެތައް ފަހަރަކު ޔާނީގެ މޫނަށް ގޯނާ ކުރަމުން ދިޔަ ނަމަވެސް މާޔޫސްވެ ހިތްހަލާކުވެފައިވާ ހާލު އޭނާ ހުރީ މުޅިން އެހެން ދުނިޔެއަކަށް ގެއްލިފައެވެ. މިއަދު ޔާނީއަކީ ބިކަ ހާލުގައި ހިތްދަތިކަމާ ވޭނާ ކެކުޅުން އުފުލަން ޖެހިފައިވާ ނިކަމެތި އަންހެންކުއްޖެކެވެ. އަޅާލާނެ ކިތަންމެ މީހެއް އޭނާގެ ހަޔާތުގައި ވީނަމަވެސް އެއިން އެއްވެސް މީހެއްގެ ފަރާތުން އެހީއަކަށް އެދެވޭކަށް ނެތެވެ. ހަމައެންމެ ސަބަބަކާހުރެއެވެ. އޭނާގެ ހަޔާތަށް އެޅިފައިވާ ކަޅު ހިޔަންޏެއްގެ ސަބަބުންނެވެ. މާޒީގައި ކުރެވުނު ކަމެއްގެ ސަބަބުން އޭނާގެ މުސްތަޤުބަލަށް މިހާބޮޑު އަސަރެއް ކޮށްފާނެ ކަމަކަށް ޔާނީ ކުޑަކޮށްވެސް ހިތަކަށް ނާރައެވެ. ދެތިން ފެންތިކިން ވެހެންފެށި ވާރޭ އެތަށް ހާސް ފެންތިކިތަކާއެކު ބޯކުރަމުން ގޮސް މުޅިތަން ފެން ފެންބޮޑުކޮށްލީ މަދު ސިކުންތުކޮޅެއްގެ ތެރޭގައެވެ. ތެމިފައިވާ ހެދުން ހަށިގަނޑުގައި ތަތްލާފައި ހުރުމުގެ ސަބަބުން ޔާނީގެ ހަށިގަނޑުގެ ބައްޓަން ފާޅުވާން ހުއްޓެވެ.\nވެހެމުންދިޔަ ބޯ ވާރޭގައި ޔާނީގެ އިސްތަށިިގަނޑުން ފައިބަމުން ދިޔަ ފެންތިކިތައް މޫނާއި ކަނދުރާގައި ބޮސްދެމުން ދިޔައީ ނުހަނު ހަލުވިކަމާއެކުގައެވެ. ހިނގުން މަޑުޖައްސާލުމަށްފަހު ޔާނީ ޕޭމަންޓް މަތީ އިށީނެވެ. އޭނާގެ ސިކުނޑި ހާސްކުރުވަމުން ދިޔައީ މީގެ އެތައް މަހެއް ކުރިން ވިކާޝްއާއި ފުރަތަމަ ދިމާވި ރޭގެ ހަނދާންތައް އާލާވުމުންނެވެ. ވިކާޝްއަކީ ކާކުކަން އެންމެ ފުރަތަމަ ޔާނީއަށް ނަގައިގަނެވުނީ އޭނާއާއި ސަލްޓަންޕާކު ތެރެއިން ދިމާވި ދުވަހުއެވެ. އެދުވަހަށްފަހު މަޑުމަޑުން ޔާނީގެ ހަނދާނަށް ވިކާޝް އަންނަމުން ދިޔައެވެ. ވިކާޝްގެ ކެހިވެރިކަން ޔާނީއަށް އިހުސާސްކުރެވުނީ އަދިކިރިޔާއެވެ. ވިކާޝްގެ ހަޤީޤަތް ޒައިދަށް ކިޔައިދޭން ހިތަށް އެރާ ކޮންމެ ފަހަރަކު ހިތާއި ސިކުނޑި ދެބަސްވެއެވެ. އެހިނދު ޔާނީގެ ދެލޯ ކަރުނުން ފުރި ބަނޑުންވިއެވެ. އަބަދުވެސް ހިތްވަރުގަދަ މީހަކަށް ޔާނީ ވާން ބޭނުންވިޔަސް އެކަން ކާމިޔާބުވާ ގޮތެއް ނުވިއެވެ. އެތަކެއް އަހަރު ހިތާމައިގައި އުޅެމުން އައިސް ޔާނީގެ ހަޔާތަށް އައި އުފާވެރިކަން ގެއްލުމުން ތަޤްދީރުވެސް މިފަހަރު އޭނާ އާއި މެދު ހަމްދަރުދީއެއް ނުވިއެވެ. ޔާނީގެ މާޒީގައި ވިކާޝްއާއި ދިމާވުން އެއީ އޭނާގެ ކަރަށް މަހާލެވުނު މަޅިއަކަށް މިއަދު މިވަނީ ވެފައެވެ. ޔާނީއަށް ލިބެމުން ދިޔަ ނުތަނަވަސްކަމާއެކު ނޭނގޭ ބިރުވެރިކަމެއްވެސް އިހުސާސް ކުރެވެމުން ދިޔައެވެ. ކަފައިގެން ގޮސްފައިވާ ތަނަށް ތަދުވާން ފެށުމުން އަތުގައި އައްސާފައި އޮތް ރުމާ މޮހާލިއިރު ވަނީ ލޭމަނާ ވެފައެވެ. ވާރޭ ތުނިކޮށްލުމުން ތެދުވެ ކުރިއަށް ހިނގައިގަތީ ހުރިހާ ކަމެއް ހެއްދެވި ފަރާތަށް ވަކީލުކުރާ ހާލުގައެވެ.\nއިރުގެ އަލިން ދުނިޔެ ދޮންކުރަމުން ދިޔައީ މުޅިން އާ އުޖާލާ ފަތިހަކަށެވެ. ރޭގެ ވިއްސާރައިގެ އެއްވެސް އަސަރެއް އުޑުމަތިން ސާފުނުވާހާ ރީތި ހުދު ވިލާތަކުންނެވެ. ފަތިހުގެ ވަގުތަށްވުމުން ޔާނީ ގޭގެ ބެލް ނުޖަހާ އެތެރެއަށް ވަންނަން ތަޅުގައި ހިފާލީ ދޮރު ހުޅުވާފާއި ހުންނާނެ ކަމަށް އުންމީދުކޮށްގެން ހުރެއެއް ނޫނެވެ. އެތެރެއަށް ވަދެ ފުރަތަމަވެސް ބަލާލީ ގޭތެރޭގައި މީހަކު ފެންނަން ހުރިތޯއެވެ. މީހެއްގެ ހިލަމެއް ނުވުމުން މަޑުމަޑުން ޔާނީ ހިނގާފައި ސިޑިއާއި ހަމައަށް ދެވުނުތަނާ އޭނާއަށް ހުއްޓެން މަޖުބޫރުވީ ފަހަތުން މިޝްކާގެ އަޑުއިވުމުންނެވެ. “ކޮންތާކުން ތިއައީ؟ ޔާނީ ކިހިނެއްތަ މިހާރު ތިއުޅެނީ؟ ޒައިދްއާ އެއްކޮށް އެހާ ރީތިކޮށް އުޅެމުން އައިސް ހަމަ ކުއްލިއަކަށް އެހެން ފިރިހެނަކު ފެންނައިރަށް އޭނައާއި އިންނަން ނިންމާއިރު ހަމައެއްވެސް އެއްޗެއް ހިތަކަށް ނާރާތަ؟” ޔާނީއާއި ޒައިދްއާއި ދެމެދު ޖެހުނު މައްސަލައިގެ ހަޤީޤަތް އެނގުމުން މިޝްކާ ހުރީ ޔާނީ ދެކެ ވަރަށް ރުޅިއައިސް ހިތްހަމަ ނުޖެހިފައެވެ. “މިޝްކާ ބުނަން ވާހަކައެއް މީ އަހަރެންގެ ދިރިއުޅުން، އަހަރެންގެ ދިރިއުޅުމުގެ ކަންތައްތައް ނިންމާނެގޮތް އިނގޭނީ އަހަންނަށް، ދެން ތިބި މީހުންނަކަށް ނޫން” މިޝްކާއަށް ފުރަގަސްދީގެން ހުރެ ޔާނީ ކިތަންމެ ހަރުކަށިކޮށް ވާހަކަދެއްކި ނަމަވެސް އޭނާގެ ދުލުން ބޭރުވި ކޮންމެ ލަފްޒަކީ ހިތާ ދެކޮޅަށް ބުނަމުން ދިޔަ ބަސްތަކެކެވެ. މިޝްކާގެ ކުރިމަތީ ބަލިކަށިވާކަށް ޔާނީ ބޭނުމެއް ނޫނެވެ. އެހެންވެ ހުރިހާ ރިހުމެއް ހިތުތެރޭ ފޮރުވާލިއެވެ.\nޔާނީގެ ފަރާތުން ފެންމުން ދިޔަ ހަރުކަށިކަމަކީ މިޝްކާ ދުވަހަކުވެސް ދެކެފައިވާ ކަމެއް ނޫނެވެ. ކުޑައިރުއްސުރެ މިއަދާ ޖެހެންދެން އެކުގައި އުޅުންއިރު ޔާނީ ދުވަހަކުވެސް މިޝްކާއާއި ދިމާލަށް ނުރުހުމުގެ ބަހެއް ބުނެފައެއް ނުވެއެވެ. “އެހެންތަ؟ މިހާރު އަހަރެމެން މީ ޔާނީގެ ދިރިއުޅުމުގަ އެއްވެސް ބައެއްނޫން ދޯ، އަމިއްލަ ދިރިއުޅުމޭ ބުނާއިރު ޔާނީއަށް އެނގޭތަ ޔާނީ ދިރިއުޅުމެއް ފަށަށް ތިއުޅެނީ ކިހާވަރެއްގެ މީހަކާ އެކުކަން. ބަލަ އެއީ މާލޭގެ ނަން މަޝްހޫރު ގޭންގް ސްޓާރެކޭ! އެކަހަލަ މީހަކާ ގުޅިގެން ޔާނީއަށް އޮތީ ކޮން އުފަލެއްތަ؟ އެއީ އަނިޔާވެރިއެއް، އަހަރެން ހިތަށް އަރާ ޔާނީ އަށް އޭނާގެ ކިބައިން ރަނގަޅު ކޮން ސިފައެއް ފެނިގެންބާއޭ ތިއުޅެނީ” ޔާނީގެ އަތުގައި ހިފާ މިޝްކާއާއި ވީ ފަރާތަށް އަނބުރާލި ވަގުތު ޔާނީގެ މޫނުމަތިން ފެނުނު ޒަހަމްތަކުން މިޝްކާގެ ހިތުގައި ހަމްދަރުދީ އުފެދުނެވެ. “ކިހާ ދެރަކަމެއް ދެން، ބުނެފީމެއްނު މީއަހަރެންގެ ޒާތީ ކަމެކޭ. އަހަރެން އިންނާނެ މީހެއް އިނގޭނީ އަހަންނަށް، އަދި ބުނަން އެމީހަކީ ކޮންމެހެން މިޝްކާމެން ހިތްހަމަޖެހޭ މީހަކަށް ވާކަށް ނުޖެހޭ. އެހެންވީމަ ބުނަން ވާހަކައެއް އަހަރެންގެ ދިރުއުޅުމުގެ ކަންތައްތަކާ މީގެ ފަހުން ނުބެހުން ވަރަށް ބޮޑަށް އެދެން” މިޝްކާ ޔާނީގެ އަތުގައި ހިފުމުން އަތް ދަމައިގަތުމަށްފަހު ޔާނީ އެތަނުން ދާން ހިނގައިގަތީ މިޝްކާގެ އަނގައިން ބަސް ހުސްކޮށްލާފައެވެ. ކުއްލިއަކަށް ޔާނީއަށް އެހާ ބޮޑު ބަދަލެއް އައުމުން މިޝްކާ ހުރީ އެކަން ޤަބޫލުކުރަން ދަތިވެފައެވެ. އެންމެ ގާތް އެކުވެރިޔާގެ ފަރާތުން މިފަދަ ރަހުމެއްނެތް ބަސްތަކެއް އިވިދާނެ ކަމަކަށް މިޝްކާ ކުޑަކޮށްވެސް ހިތަކަށް ނާރައެވެ.\nދެރަވެގެން އެންމެފަހުން މިޝްކާގެ ލޮލުން ކަރުނަ ނީރައިލީ ހިތުގެ އެންމެ ފުންމިނަށް އަސަރު ކުރުވާފައެވެ. “ޔާނީ!” ޝިވަމްގެ ބާރު އަޑާއެކު ކޮޓަރިއަށް ވަންނަން ދިޔަ ޔާނީގެ ދެލޯބޮޑުވެ ބިންމަތީގައި ދެފައި ތަތްލިއެވެ. “ޔާނީއަށް އެނގޭތަ ތިހާ ރަހުމްކުޑަކޮށް ވާހަކަ ދައްކާފަ ތިދަނީ ކާކާ ކަން، އެންމެ ކުޑައިރުން ފެށިގެން މިއަދާ ހަމައަށް ޔާނީގެ ހުރިހާ ހިތާމައަކާ އުފަލެއްގަ ބައިވެރިވެ އެހީތެރިވެދިން މީހަކީ މިއީ. މިއަދު އެހުރިހާ ކަމެއް ހަނދާން ނެތުނީތަ؟ އޯހ.. އަހަރެން ހަނދާން ނެތުނީ، ތިއީ ޔާނީގެ އަމިއްލަ ދިރިއުޅުމެއްނު ދޯ އަހަރެމެންނަކަށް ޔާނީގެ ޒާތީ ކަންކަމަކާ ނުބެހެވޭނެ އެއްނު ދޯ!. ހަމައެގޮތަށް އިރެއްގަ މިޝޫއަކީ ޔާނީގެ އެންމެ ގާތް އެކުވެރިޔާއަށް ވިޔަސް މިހާރު އެއީ އަހަރެންގެ އަންހެނުން، އަހަރެންގެ އަންހެނުންނާ ދިމާލަށް ތިގޮތަށް ހަޅޭލެވުމުގެ ހައްޤެއް އެއްވެސް މީހަކަށް ނޯންނާނެ، ޔާނީއަކަށްވެސް ނޯންނާނެ” ޔާނީއާއި މިޝްކާގެ ވާހަކަތައް އަޑުއަހަންހުރެފައި ޝިވަމް ނުކުތީ ކެތްނުވެގެންނެވެ. މިޝްކާގެ ކޮނޑުގައި ހިފަހައްޓާލައިގެން ހުރެ ޔާނީ އާއި ވާހަކަ ދައކަމުން ދިޔައިރު މިޝްކާގެ ލޮލުން ފައިބަމުން ދިޔަ ކަރުނަތައް ފެނުމުން ޝިވަމް އިތުރަށް ޔާނީ ދެކެ ރުޅިއައެވެ. “ޝިވަމް ޕްލީޒް ތިވާހަކަތައް އަޑުއަހާކަށް އަހަންނަކަށް ވަގުތެއް ނެތް، ތިވާވާހަކަތައް އަޑުއަހާނެ ކޮންމެސް އެހެން މީހަކު ހޯދާ. އަހަންނަށް އިނގޭ ޝިވަމް ރުޅިއައިސްގެން ތިއުޅެނީ އަހަރެން ޒައިދްއާއި ކައިވެނި ކުރަން އެއްބަސް ނުވީމަކަން. އޭނަ ކައިރިގޮސް އަހާބަލަ އަހަރެންނަށް އެގޮތަށް ކަންތައް ކުރަން ޖެހުނީ ކީއްވެތޯ އެއަށްފަހު އަހަންނާ ވާހަކަ ދައްކާ” ޝިވަމް ދައްކަމުން ދިޔަ ވާހަކައިން ހިތް ރޮއްވާލި ނަމަވެސް ޔާނީ އެކަން އެމީހުންގެ ކުރިމަތީ ފާޅެއް ނުކުރެއެވެ. (ނުނިމޭ)


Raees Yaamin Minivanvumun Pressure Bodu Vaane - India ORF - Vaguthu\nރައީސް ޔާމީން ދޫވުމުން ޕްރެޝަރު ބޮޑުވާނެ – އިންޑިއާގެ އޯއާރްއެފް\n5 މަސް ކުރިން ( ޑިސެމްބަރު 7, 2021 )\nކުރީގެ ރައީސް އަބްދުﷲ ޔާމީން، --- ވަގުތު އިމޭޖަސް: އަބްދުﷲ އަބީދު\nކުރީގެ ރައީސް އަބްދުﷲ ޔާމީން ޖަލު ހުކުމުން ސަލާމަތްވުމަކީ އެމްޑީޕީ އަށާއި އަދި އެހެން ފަރާތްތަކަށް ވެސް ޕްރެޝަރެއް ކަމަށް އިންޑިއާގެ މަޝްހޫރު ތިންކްޓޭންކެއް ކަމަށްވާ އޮބްޒާވާ ރިސާޗް ފައުންޑޭޝަން (އޯއެފްއާރް) އިން އިން ބުނެފިއެވެ.\nރައީސް ޔާމީން ޖަލު ހުކުމުން ސަލާމަތްވުމާއި ގުޅިގެން އޯއެފްއާރްގެ ވެބްސައިޓްގައި އާއްމުކޮށްފައިވާ ލިޔުމެއްގައި ބުނެފައި ވަނީ ރައީސް ޔާމީން މިނިވަންވުމަކީ އެމްޑީޕީ އަށާއި އަދި ސަރުކާރާއި ގުޅިފައިވާ އެހެން ސްޓޭކްހޯލްޑަރުންނަށް ވެސް ޕްރެޝަރަކަށް ވާނެ ކަމަށެވެ.\nރައީސް ޔާމީން މިނިވަން ވުމުން އިންޑިއާ އަށް ކުރާނެ އަސަރެއް ލިޔުމުގައި ބަޔާންކޮށްފައެއް ނެތެވެ. ނަމަވެސް ޖަލުން މިނިވަންވިގޮތައް އިންޑިއާ އައުޓް ކެމްޕޭންގެ ހިންގުމުގެ ޒިންމާ ރައީސް ޔާމީން އުފުލާފައިވާކަން އެލިޔުމުގައި ފާހަގަ ކޮށްފައި ވެއެވެ. އަދި އިންޑިއާ ސިފައިންގެ އެންމެ މީހަކު ވެސް ރާއްޖޭގައި ހުރުމަށް ނޭދޭ ކަމަށް ރައީސް ޔާމީން އިއުލާން ކުރައްވާފައިވާ ކަން ވެސް އޯއެފްއާރް އިން ފާހަގަ ކޮށްފައިވެއެވެ.\nރާއްޖޭގެ ސިޔާސީ މަސްރަހުގެ މައުލޫމާތު ދެމުން ލިޔުމުގައި ބުނެފައި ވަނީ އޭޕްރީލް މަހު ކައުންސިލް އިންތިހާބުގައި އިދިކޮޅު ޕީޕީއެމް އިން ބޮޑު ކާމިޔާބެއް ހޯދާފައިވާ ކަމަށެވެ. ސެޕްޓެމްބަރ މަހު އޮތް އެމްޑީޕީގެ އެތެރޭގެ އިންތިހާބުގައި ވޯޓް ލާން ނިކުތް މީހުންގެ އަދަދު ވަރަށް ބޮޑަށް މަދުވެފައިވާ ކަމާއި މިއީ ސަރުކާރަށް ތާއިދުކުރާ ފަރާތްތަކުގެ އަދަދު 2018 ވަނަ އަހަރާއި އަޅައި ބަލާއިރު މަދުވަމުން އަންނަ ކަމުގެ ހެއްކަކަށް ވެދާނެ ކަމަށް ލިޔުމުގައި ބުނެފައި ވެއެވެ.\nރައީސް ޔާމީންގެ މައްޗަށް އަދިވެސް އިތުރު ދެދައުވާއެއް އެބައޮތް ކަމާއި ނަމަވެސް އެދެދައުވާ ގައި ވެސް އެމަނިކުފާނާއި ދެކޮޅަށް އެއްވެސް ހެއްކެއް ނެތް ކަމަށް ވަކީލް ޑރ.މުހައްމަދު ޖަމީލް އަހްމަދު ވިދާޅުވެފައިވާކަން އޯއެފްއާރް އިން ފާހަގަ ކޮށްފައި ވެއެވެ.\nރައީސް ޔާމީން ޖަލުން މިނިވަންވުމާއި އެކު އެމަނިކުފާނު އެންމެ ބޮޑު ސަމާލުކަމެއް ދެއްވާފައި ވަނީ އިންޑިއާ ސިފައިން ރާއްޖެ އިން ބޭލުމަށް ކުރަމުން އަންނަ މަސައްކަތަށެވެ. ރޭ ޕީޕީއެމް އިން އިއުލާން ކޮށްފައިވާ ގޮތުގައި އިންޑިއާ އައުޓް ޕެޓިޝަންގައި ސޮއި ކުރުމުގެ ހަރަކާތްތައް ކުރިއަށް ގެންދިއުމަށް ރައީސް ޔާމީން ދާދި އަވަހަށް އަތޮޅުތެރެއަށް ވެސް ވަޑައިގަންނަވާނެއެވެ.\nޑިސެމްބަރު 7, 2021 09:30\nއަޅެ ފަހެ އިންޑިއާ އަށް ކޮން ބލާއއް. މީ އިންޑިއާގެ ސްޓޭޓެއްތަ؟މި މީހުން މިރާއްޖެ އާއި ހެދި މިވަރުން މި އުޅެނީ ނުބައެއް ހިންގާފަ އޮތީމަ ތާ؟ # އިންޑިއާ އައުޓް #\nޑިސެމްބަރު 7, 2021 09:35\nމަނިކުފާނު ވެރިކަމުގައި އެފުރުސަތު ލިބިފަ އޮތް އިރު އިންޑިއާ ސިފައިން ބޭރު ނުކުރެއްވީ ކީއްވެގެންތޯ؟؟ މިކަހަލަ ކިތަންމެ ކަމެއް އެބަހުރި. މަރަށް މަރުހިފުންވެސް ހަމަ އެފަދަ. މަސްތުވާ ތަކެތި ހުއްޓުވުމާ ގޭންގުތައް ނައްތާލުމަށްވެސް ވެރިކަމުގަ މަސައްކަތެއް ނުކުރެއްވި. ބާރުތައް ގެއްލުނީމަތޯ ތި ހުރިހާކަމެއް ހަނދުމަފުޅު ވަނީ!!!\nޑިސެމްބަރު 7, 2021 09:39\nބިރުގަތީއޭ ރައީސްޔާމީނު ޖަލައްލީ އިންޑިޔާއަޑީގަ އޮވެގެން ކަންމިއޮތީ ރަގަޅައްވެސް ފަޅައު އަރާފަ\nޑިސެމްބަރު 7, 2021 10:08\nހެ ކިނެތީމަ އަނެއް ކާވެސް ސްޓީލިންޕެރައިޑައިސް ތައްޔާރު ކޮއްލަނީ ރައްޔިތުނަނާށާ ދުނިޔެއަށް އޮޅުވާލަން...ރޔާމީންގެ ދައުވާއަ ކީ އިންޑިޔާ ބޭނުންވެގެން ހިންގާ ދައުވާތަ ކެ ކަން އަހަރެމެން މިދަނީ ސާފު ކޮށް ބުނަމުން... ކޯޓަށް ނުފޫޒު ފޯރުވުމުގަ އިންޑިޔާ އިސްދައުރެ އަދާ ކުރަމުން އެބަދެޔޭ..މިއީ އިންޑިޔާ ދިވެހިންގެ ދާޙިލީ ކަން ކަމަ އަތްބާނާ ވާހަ ކަޔަށްލިބޭ ސާފުހެ ކި...އިންޑިޔާ އައުޓް ކުރަން މަޖުބޫރު ދުވެހިންގެ އެއްބައިވަންތަ އަމާން ގައުމެއްގޮތުގައޮތުމަށް..\nޑިސެމްބަރު 7, 2021 10:15\nއިންޑިއާ އައުޓް ރައީސް އިބޫ އައުޓް ކަޅުދަބަހޭ އައުޓް ރަތްރޮނގޭ އައުޓް އިންޑިއާ އައުޓް ރައީސް އިބޫ އައުޓް ކަޅުދަބަހޭ އައުޓް ރަތްރޮނގޭ އައުޓް އިންޑިއާ އައުޓް ރައީސް އިބޫ އައުޓް ކަޅުދަބަހޭ އައުޓް ރަތްރޮނގޭ އައުޓް އިންޑިއާ އައުޓް ރައީސް އިބޫ އައުޓް ކަޅުދަބަހޭ އައުޓް ރަތްރޮނގޭ އައުޓް އިންޑިއާ އައުޓް ރައީސް އިބޫ އައުޓް ކަޅުދަބަހޭ އައުޓް ރަތްރޮނގޭ އައުޓް އިންޑިއާ އައުޓް ރައީސް އިބޫ އައުޓް ކަޅުދަބަހޭ އައުޓް ރަތްރޮނގޭ އައުޓް އިންޑިއާ އައުޓް ރައީސް އިބޫ އައުޓް ކަޅުދަބަހޭ އައުޓް ރަތްރޮނގޭ އައުޓް އިންޑިއާ އައުޓް ރައީސް އިބޫ އައުޓް ކަޅުދަބަހޭ އައުޓް ރަތްރޮނގޭ އައުޓް\nޑިސެމްބަރު 7, 2021 10:17\nރާއްޖޭގެ ދާޚިލީ ކަންކަމުގެ ތެރެއަށް ބޭރުގެ ފަރާތްތައް ވަނުމަކީ ޤަބޫލު ކުރެވޭނެ ކަމެއްނޫނެވެ. އަވަށްޓެރި ޤައުމުތަކާއި ދުރު އަވަށްޓެރި ޤައުމުތަކާއި ވެސް ގުޅުން ރަގަޅުކުރަންވާނެ، ނަމަވެސް ގައުމުގެ މިނިވަންކަމާއި ސިޔާދަތަށް އުނިކަން އަންނަ ގޮތަށް އެއްވެސް ގައުމަކުން ޢަމަލު ކުރުމަކީ ދިވެހިރައްޔިތުން ގަބޫލު ކުރާނެ ކަމެއް.\nޑިސެމްބަރު 7, 2021 10:43\nސާބަސް ރައީސް ޔާމީނު އިންޑިޔާ ސިފައިން މިގައުމުން ބޭރުކުރަންޖެހޭ ކޮންމެހެން ވެސް\nވަރަށް އުފާވޭ އިންޑިޔާ ސިފައިން ބާލަން ކުރާ މަސައްކަތު ގައި ރައީސް ޔާމީން ބައިވެރިވާތީ...\nޑިސެމްބަރު 7, 2021 11:17\nއިންޑިޔާ މީހުންނާ ބެހޭ ކަމެއްނޫން އެއީ.. މިދެން މިހާރު ބޮޑުވެއްޖެ ކަމެއް.. އަޅެފަހެ ރާއްޖެ މީ އިންޑިޔާގެ އަވަށެއްތަ؟؟؟\nޑިސެމްބަރު 7, 2021 11:21\nމިހާރު އެގިއްޖެ ރައިސް ޔާމިންގެ މަސްސަލޭއް ނެއްކަން. މީސީދާ އެމްޑީޕީ ކުރިކަމެއް. އިންޑިޔާ އައުޓް ބާލާ މި ރާއްޖޭން\nޑިސެމްބަރު 7, 2021 11:57\nމިއި ދިވެހިރާއްޖެ.ބޮޑުތަކުރުފާނު، ދޮންބަންޑަޜައން ،ހުސެއިންއާދަމް އުފަން ދިވެހިފަސްގަޑު. ޕޯޗްގިޒުން ދިވެހިންގެ ކަރަށް ރާ އަޅާ މަންޒަރުބަލަން ،ބޭޜުގެ އަދުއްވުން މި ގައުމުގެ މިނިވަންކަން ނަގާލާ ،ލާދީނީ ކަންތއްކުރަން ދުރާލާ ރޭވިގެން ކުރާ އެއްވެސް ކަމަކަށް ދީލައިގެން ނުވާނެ. ލެއިން ގުރުބާންވެގެންވެސް ގައުމުގެ އަމަންކަން ދިވެހިން ހިމާޔަތްކުރާނެކަން ތާރީޚު ހެކިވޭ. އެކިފަހަރު އެކި ބަންޑާރައިން ބަތަލުން މާތްﷲ މި ގައުމަށް މިންވަރުކުރެއްވި. ޔާމީން އަކީ ބޭރުގެ އަދުއްވުން ކުރިމަތީގައި ކުޑަކަކޫ ނުޖައްސަވާނެ ބޭފުޅެއްކަން އަމަލުން އެދައްކަނީ.ސާބަހޭ މި ގައުމުގެ ތަރައްޣީގެ ބާނީ. ޒާތީ ހސަދައިގައި މަނިކުފާނުގެ އަބުރުކަތިލާ ޒާތީ ސުލޯލިހު ޒިންމާދާރުކުރުވަންޖެހޭ ދުވަސްދުރެއްނޫން،އިންޝާﷲ\nޑިސެމްބަރު 7, 2021 12:02\nއިންޑިޔާ ސިފައިން ބާލާނަން އިންޝާ ﷲ\nޑިސެމްބަރު 7, 2021 12:45\nދިވެހިރާއްޖޭގެ ކަންކަމާނުބެހުމައް އާދޭހާެކުދަންނަވަން އިންޑިއާ އައުޓް


27 ފެބުރުއަރީ 2019 1 year ago\nމަރަދޫ އަވަށު އޮފީސް / އައްޑޫސިޓީ، މަރަދޫ\nމަރަދޫ އަވަށު އޮފީހާއި، އޮފީސް ހިމެނޭ ސަރަޙައްދުގެ ގޯތިތެރޭގައި ކުނިކަހާ ވިނަނޮޅާ، ފޮޅާ ސާފުކުރުމުގެ އެންމެހައި މަސައްކަތް ކުރުން.\n(ވަނަވަރު ފޯމު، އައްޑޫސިޓީ ކައުންސިލްގެ އިދާރާގެ އަވަށު އޮފީސްތަކުގެ ކައުންޓަރުން ލިބެން ހުންނާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 މާރިޗު 10 ވާ އާދިއްތަ ދުވަހު 14:00 ގެ ކުރިން، މަރަދޫ އަވަށު އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 މާރިޗު 17 އާއި މާރިޗު 21 އާ ދެމެދު، މަރަދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n22 ޖުމާދަލްއާޚިރާ 1440\n27 ފެބުރުވަރީ 2019\nޕަބްލިޝް ކުރި ތާރީޚް: 27-02-2019\nސުންގަޑި: 2019-03-10 14:00:00


SunOnline: COMO Cocoa anna January gai alun hulhuvanee\nކޯމޯ ކޮކޯ އަންނަ ޖެނުއަރީގައި އަލުން ހުޅުވަނީ\nއައިޝަތު ފަރީޙާ 06 Dec 2019, 20:14\nކޯމޯ ކޮކޯ އައިލެންޑް --- ފޮޓޯ : ކޯމޯ\nމާލެއަތޮޅު މަކުނުފުށީގައި ހިންގަމުންދިޔަ ކޯމޯ ކޮކޯ އައިލެންޑް މަރާމާތަށް ބަންދުކޮށްފައި އޮންނަތާ ހަތްމަސް ފަހުން، އަންނަ ޖެނުއަރީ ނުވަވަނަ ދުވަހު ހުޅުވަން ނިންމައިފިއެވެ.\nފަތުރުވެރިކަމުގެ ދާއިރާގެ ހަބަރުތައް ގެނެސްދޭ ބައެއް ވެބްސައިޓުތަކުގައި ވާގޮތުން ރިސޯޓު އަލުން ހުޅުވަނީ ރިސޯޓުގެ އޯވާ ވޯޓާ ވިލާސްތައް އިތުރަށް ފުރިހަމަ ކުރުމަށްފަހުއެވެ. މި ވިލާތަކުގެ ފުރާޅުގެ ޑިޒައިނަށް ބަދަލުގެނެސްފައިވާއިރު ކޮންމެ ވިލާއަކަށް ޕްރައިވެޓް ޕޯލެއްވެސް ވަނީ އިތުރުކޮށްފައެވެ.\nކޯމޯ ކޮކޯ އައިލެންޑުގެ ހާއްސަ އަނެއްކަމަކީ އެ ރިސޯޓުގެ ކާތަކެއްޗެވެ. މެޑިޓޭރިއަން އިންޑިއަން އަދި ދިވެހި ކެއުންތަކަށް ހާއްސަ ރެސްޓޯރެންޓު އެ ރިސޯޓުގައި ހުންނާނެއެވެ. ކޮކޯ އައިލެންޑުގައި ފަތުރުވެރިންނަށް އޮތް އަނެއް ހާއްސަކަމަކީ ރޭގަނޑާށް ހާއްސަ ޔޫވީ ޑައިވިން އެވެ.\nވެލަނާއިންޓަނޭޝަނަލް އެއާޕޯތުން ފުރައިގެން ސްޕީޑު ލޯންޗުގައި 40 މިނެޓުން ދެވޭ ސަރަހައްދުގައި އޮންނަ މި ރިސޯޓު ހުޅުވީ 2002 ވަނަ އަހަރުއެވެ.\nކޯމޯ އަކީ ސިންގަޕޫރުގެ ހޮޓެލް ޕްރޮޕަޓީސް ލިމިޓެޑުގެ ވެރިޔާ އޮންގް ބެންގް ސެންގްގެ އަނބިކަނބަލުން ކްރިސްޓީނާ އޮންގް ގެ ހޮޓެލް ޗެއިން އެކެވެ. އެ ހޮޓެލް ޗެއިންގެ ރިސޯޓުތައް ރާއްޖޭގެ އިތުރުން އޮސްޓްރޭލިއާ، ބޫޓާން، އިންޑޮނެޝިއާ، އިޓަލީ، ނޯތް އެމެރިކާ، ތައިލޭންޑް އަދި ޔޫކޭގައި ހުރެއެވެ.\nމި ބްރޭންޑުގެ ދަށުން ރާއްޖޭގައި ހިންގާ އަނެއް ރިސޯޓަކީ ކޯމޯ މާލިފުށި އެވެ.


Addu ge fiyavalhuthakah luyeh dheefi\nއައްޑޫގެ ފިޔަވަޅުތަކަށް ލުޔެއް ދީފި\nކޮވިޑް ފެތުރޭތީ ބަލި ކޮންޓްރޯލް ކުރަން އައްޑޫ ސިޓީގައި އެޅި ފިޔަވަޅުތަކަށް ލުޔެއް ދީފި އެވެ.\nމިދިޔަ މަހު އެއްވަނަ ދުވަހުން ފެށިގެން މޮނީޓަރިންގައި އޮތް އައްޑޫ ސިޓީގެ ހިތަދޫ ފިޔަވައި އެހެން ރަށަކުން މިހާރު އާ ކޭހެއް ނުފެނެ އެވެ. އަދި ހިތަދޫން ފެންނަ ކޭސްތައް ވެސް މިހާރު ވަނީ ވަރަށް ބޮޑަށް މަދުވެފަ އެވެ.\n"ހިތަދޫން އިއްޔެ ވެސް އެއް ކޭސް ފެނުނު. އޭގެ ކުރީ ދުވަހު ހަތަރު ކޭސް" އައްޑޫ ސިޓީގެ މޭޔަރު އަލީ ނިޒާރު ވިދާޅުވި އެވެ.\nއެހެންކަމުން ހިތަދޫ ފިޔަވައި މަރަދޫ އާއި މަރަދޫފޭދޫ އަދި ފޭދޫ ގައި ވަނީ ވަރަށް ބޮޑެތި ލުއިތަކެއް ދީފަ އެވެ. މަގުމައްޗާއި އާންމު ތަންތަނަށް ނުކުމެ އުޅުމާއި އެއްގަމު އުޅަނދުފަހަރު ދުއްވުން މަނާ ކުރަން އަންގާފައިވާ އެންގުން މިިދޔަ ބުރާސްފަތި ދުވަހުން ފެށިގެން ވަނީ އުވާލާފަ އެވެ. ޖަމާއަތް ނުހަދައި މިހާރު މިސްކިތްތަކުގައި ނަމާދު ވެސް ކުރެވޭނެ އެވެ. އަދި ޖިމްތަކާއި ބޯކޮށާ ތަންތަން ހެނދުނު 8:00 އިން ހަވީރު 4:00 އަދި ހޮޓާތަކާއި ކޭފާތަކުން ހެނދުނު 8:00 ރޭގަނޑު 10:00 އަކަށް ޑެލިވަރީގެ ހިދުމަތް ދެވޭނެ އެވެ.\nމި ލުއިތައް ދިން ނަމަވެސް އަދިވެސް ޕާޓީތަކާއި ހަފުލާތަކެއް ނުބޭއްވޭނެ އެވެ. އަދި ތިން މީހުންނަށް ވުރެ ގިނައިން އެއްފަހަރާ ބޭރަށް ނުކުމެ އުޅުމާއި ޔުނިވާސިޓީތަކާއި ކޮލެޖްތަކަށް ދަރިވަރުން ހާޒިރުވެގެން ކުލާސްތައް ވެސް ނުބޭއްވޭނެ އެވެ.\nވެރިރަށް ހިތަދޫގައި ވެސް ބައެއް ލުއި ދީފައި ވެއެވެ. އެގޮތުން ހައުސް ހޯލްޑް ޕާމިޓަކާ ނުލައި ކާފިއު ނޫން ވަގުތުތަކުގައި ޒަރޫރީ ބޭނުންތަކަށް ބޭރަށް ދެން ނުކުމެވޭނެ އެވެ. ނަމަވެސް އަދިވެސް ހަވީރު 4:00 އިން ފަތިހު 4:00 ގެ ނިޔަލަށް ކާފިއު ދެމި އޮންނާނެ އެވެ.\nއައްޑު އަތޮޅުގެ ރަށްރަށުން މިހާތަނަށް ކޮވިޑްގެ 451 ކޭސް ފެނިފައި ވެއެވެ.\nއައްޑޫ ސިޓީ ކޮރޯނާ ވައިރަސް ކޮވިޑް-19 އިގެ ބަލާއާފާތް\nއައްޑޫ މެންބަރުން ޝިޔާމަށް ބަހުގެ ރައްދެއް!\nއައްޑޫގައި ޓެސްޓް ނުހެދޭތީ ހުށަހެޅި މައްސަލަ ބަލައިގެންފި


Kaiveni Kohgen Ulhey Firihenun Ehme Ginain Hadhaa Goasthah - Vaguthu\nދެމަފިރިއަކު އެކުގައި ދިރިއުޅުމެއް ފަށާ ވަކި ހިސާބަކުން ދެމަފިރިން ވަކިވާ ހިސާބަށް ކަންތައްތައް ދާނީ ޔަގީނުން ވެސް ދެމީހުންގެ ތެރެއިން ކޮންމެ މީހަކަށް ވެސް ގޯސްތަކެއް ހެދިގެންނެވެ. ބައެއް ފަހަރު ހެދޭ ގޯސްތަކަކީ އަމިއްލަ އަށް އެއީ ގޯހެއް ކަން ނޭނގި ހެދޭ ގޯސްތަކެވެ. އެހެންކަމުން އަހަރެން މިލިޔުމުގައި މިކިޔައިދެނީ ބައެއް ފިރިހެނުންނަށް މިގޮތުން ހެދޭ ބައެއް ގޯސްތަކެވެ.\nއަނބިމީހާ ވާހަކައެއް ދެއްކި ނަމަވެސް ނުވަތަ އޭނާ ކުރާ ކަމަކަށް ވެސް މާބޮޑު ޝައުގުވެރިކަމެއް ނުހުންނަ ހިސާބަށް ބައެއް ފަހަރު ފިރިހެންގެ ކަންތައްދެއެވެ. ގިނަ ފަހަރަށް އެހެން ވަނީ ކައިވެންޏަށް ގިނަ ދުވަސް ވުމުންނެވެ. ނަމަވެސް އަނބިމީހާ އަށް ޝައުގުވެރިކަން ނުދޭނަމަ އޭނާ ވެސް ފިރިމީހާ މަތިން ފޫހިވެ ދެމީހުންގެ ދެމެދުގައި ނުފެންނަ ފާރެއް ރޭނި އެންމެ ފަހުން ދެމީހުން ވަކިވާ ހިސާބަށް ކަންތައްތައް ދާނެއެވެ.\nހާއްސަ ސަމާލުކަމެއް ނުދިނުން\nދެމަފިރިން އެކުގައި ހަފްލާތަކަށް، ޕާޓީތަކަށް، އާއިލާ މެންބަރެއް ނުވަތަ ރަހުމަތްތެރިއެއްގެ ގެއަށް ވެސް ޒިޔާރަތް ކުރާނެއެވެ. ނަމަވެސް މިއިން އެއްވެސް ޒިޔާރަތެއްގައި އެތަނަކަށް ދެމަފިރިން އެކުގައި ދިއުން ފިޔަވައި ދެން އިތުރު އެއްވެސް ސަމާލުކަމެއް އަނބިމީހާ އަށް ނުދީ ފިރިމީހާ ވާހަކަ ދައްކާނެ ބަޔަކާއި ވާހަކަ ދައްކާ އުޅޭނެ ގޮތައް އުޅެ އަނބިމީހާ މަތިން ހަނދާން ނައްތާލާ ނަމަ އޭނާ އަށް އޭނާ އޭނާގެ ހާއްސަ ކަމެއް އިހްސާސްއެއް ނުވާނެއެވެ. އަދި މަންޒަރު ފެންނަ މީހުން ވެސް ތިގުޅުމާއި މެދު ސުވާލު އުފައްދާނެއެވެ. އެއީ ފިރިން ހަދާ ގޯހެކެވެ.\nރަހުމަތްތެރިންނަކީ ދިރިއުޅުމުގެ ވަރަށް މުހިންމު ބައެކެވެ. ނަމަވެސް އަނބިމީހާގެ ކަންތައްތަކަށް ވުރެ ހުރިހާ ފަަހަރެއްގައި، ހުރިހާ ވަގުތަކު ރަހުމަތްތެރިންގެ ކަންތައް އިސްކުރާކަށް ނުޖެހޭނެއެވެ. އަނބިމީހާ އަށް ދޭން ޖެހޭ ވަގުތު ރަހުމަތްތެރިންނަށް ދޭނަމަ އެއީ ގޯހެކެވެ.\nބައެއް ފަހަރު މާބޮޑު ކަމަކަށް ނުވާ ކަންކަމުގައި ބައެއް މީހުން ދޮގު ހަދައެވެ. އެދޮގު ހެދުމުން މާބޮޑު ގެއްލުމެއް ފެންނަ ފެނުމަށް ނުލިބި ހިނގައިދާނެއެވެ. ނަމަވެސް އެފަދަ ކޮންމެ ދޮގެއް ވެސް ބޭޒަރުވާ ކޮންމެ ފަހަރަކީ އަނބިމީހާގެ އިތުބާރުގެ ޕަސެންޓޭޖުން ފިރިމީހާ އަށް ޕޮއިންޓް ކެނޑެމުންދާނެ ކަމެއްކަން ހަނދާން ކުރާށެވެ.\nބާއްޖަވެރި ކައިވެންޏެއް ފުރިހަމަ ވުމަށްޓަކައި ކޮންމެ މީހަކު ވެސް އަނެކާއަށް ދޫދޭން ޖެހޭނެއެވެ. ކޮންމެ ފަހަރަކު ކޮންމެ ކަމެއް ނިމެން ޖެހޭނީ ފިރިމީހާ ބޭނުންވާ ގޮތައް ކަމަށް ހީވާނަމަ އެއީ ގޯހެކެވެ. އެގޯސް ތަކުރާރު ކުރާނަމަ ތިގުޅުން މާގިނަ ދުވަހު ދެމިއޮވެދާނެ ކަމާއި މެދު ޝައްކެވެ.\nކާމިޔާބު ލޯބީގެ ގުޅުމެއްގައި ހުންނާނެ3ސިފަ\nފެބުރުއަރީ 11, 2019 03:40\nމީ އާންމުކޮށް ހިނގާ ކަމެއް\nފެބުރުއަރީ 11, 2019 06:44\nއެއްފަރާތަކަށް ބުރަވެ ލިެފައިވާ ލިއުމެއް ކަމަށް ޤަބޫލްކުރެވެނީ\nފެބުރުއަރީ 11, 2019 08:44\nތިއިންއެއްވެސްކަމެއް ދިމަލެއްނުވާ. ތީ ހުސް އަންހެނެއްގެ ސިނކުޑިން ފެންނަ ކަންތައްތައް ޚާއްޞަކޮށް ތިބޭފުޅާއަށް. އަންހެން މީހާގެ އެއްވެސް ގޯސްކަމެއް އަދި އުނިސިފައެއްނެތް. ބަލަގަ ބައެއް އަންހެނުން ފިރިމީހާއަށްނުކުރާ އިހުތިރާމް ހިލޭ ފިރިހެނުންނަށްކުރޭ ކާންދޭ ބޯންދޭ އަދި ..ދޭ\nފެބުރުއަރީ 11, 2019 09:50\nފެބުރުއަރީ 11, 2019 12:22\nތިހުރިހާ ކަމެއް އަހަރެންގެ ފިރިމީހާ ގައިގަ ހުންނާތީ ފޫހިން މަރުވާ ވަރުވޭ\nފެބުރުއަރީ 12, 2019 05:22\nދެން ފޫހި ނުވެ ވަރިވޭ\nފެބުރުއަރީ 11, 2019 13:49\nއެންމެ މުހިންމު ޕޮއިންޓު ނުހިމެނީމަ ވ.ދެރަވެއްޖެ..ހިސާބަށްވުރެ އަންހެނުން ހިތިވުން..\nފެބުރުއަރީ 12, 2019 05:21\nދެ ލިޔެލަބަަލަ އަނބިން ހަދާ ގޯހާ ބެހޭ ލިޔުމެއް. އަޅާކިޔާލަން އޭރަށް އިނގޭނީ.


UAE ge raees avahaaravejje\nޔޫއޭއީގެ ރައީސް ޝެއިހް ހަލީފާ ބިން ޒައިދު އަލް ނަހްޔާން--ފޮޓޯ:ސީއެންއެން\nޔުނައިޓެޑް އެރެބް އެމިރޭޓްސް (ޔޫއޭއީ)ގެ ރައީސް ޝައިޚް ޚަލީފާ ބިން ޒައިދު އަލް ނަހްޔާން އަވަހާރަވެއްޖެއެވެ.\nނަހްޔާން އިއްޔެ އަވަހާރަވީއިރު އުމުރުފުޅަކީ 73 އަހަރެވެ. އެމަނިކުފާނު ވެރިކަމާއި ހަވާލުވެ ވަޑައިގަތީ އެ މަނިކުފާނުގެ ބައްޕާފުޅު އަވަހާރުވުމުންނެވެ.\nރައީސް އަވާހަރަވުމުގެ ހިތާމައިގައި އިއްޔެއިން ފެށިގެން 40 ދުވަހަށް އެގައުމުގެ ދިދަ ބައި ދަނޑިއަށް ތިރިކޮށް، ސަރުކާރުގެ އިދާރާތަކާއި އަމިއްލަ އޮފީސްތައް ތިން ދުވަހަށް ބަންދު ކުރާނެ ކަމަށް ދައުލަތުގެ މީޑިއާއިން ރިޕޯޓުކުރިއެވެ.\nޝައިޚް ޚަލީފާއަށް 2014 ވަނަ އަހަރު ސްޓްރޯކެއް ޖެހި، ސާޖަރީއެއް ހެދި ފަހުން ރައީސްގެ ގިނަ މަސްއޫލިއްޔަތުތަކާ ހަވާލުވެ ހުންނެވީ ކޮއްކޯފުޅު އަދި އަބޫދާބީގެ ވަލީ އަހުދު ޝައިޚް މުޙައްމަދު ބިން ޒައިދުއެވެ.\nޔޫއޭއީގެ ދެވަނަ ރައީސްގެ ގޮތުގައި ޝައިޚް ޚަލީފާ އެ މަގާމަށް އައްޔަން ކުރީ 2004 ވަނަ އަހަރެވެ. އެގައުމުގެ ފުރަތަމަ ރައީސަކީ ގައުމުގެ ބާނީ އަދި ޝައިޚް ޚަލީފާގެ ބައްޕާފުޅު ޝައިޚް ޒައިދު އަލް ނަހްޔާންއެވެ.\nޝައިޚް ޚަލީފާ އަވަހާރަވުމުން ރައީސް ކަމުގެ ޒިންމާތަކާ ހަވާލުވެވަޑައިގަންނަވާނީ ނައިބު ރައީސް، ޝައިޚް މުޙައްމަދު ބިން ރާޝިދު އަލް މަޚްތޫމްއެވެ. އެއީ، ހަތް އެމިރޭޓްސްގެ ވެރިން ހިމެނޭ ފެޑެރަލް ކައުންސިލުން ކުރިއަށް އޮތް 30 ދުވަހުގެ ތެރޭގައި އާ ރައީސަކު އައްޔަން ކުރަން ދެނެވެ.


Fahu minuet gai New Castle in Chelsea bali kohfi\nފަހު މިނެޓްގައި ނިއުކާސަލްއިން ޗެލްސީ ބަލިކޮށްފި\nހައިޑެން ލަނޑު ޖެހުމަށް އުފާފާޅު ކުރަނީ\nފަހު މިނެޓްގައި، އައިސަކް ހައިޑެން ވައްދާލި ލަނޑުން، ނިއު ކާސަލް ޔުނައިޓަޑުން، 1-0 ގެ ން ޗެލްސީ ބަލިކޮށްފި އެވެ.\nނިއުކާސަލްގެ ދަނޑުގައި މެޗު ކުޅުނު ނަމަވެސް، މެޗު ޑޮމިނޭޓް ކުރީ ޗެލްސީންނެވެ. ލަނޑު ޖަހާނެ ގިނަ ފުރުސަތުތަކެއް އެ ޓީމުން ތަނަވަސް ކުރި އެވެ. ޗެލްސީން އެންމެ ރަނގަޅު ފުރުސަތެއް ލިބުނީ ވިލިއަން އަށެވެ. އޭރިއާ ތެރެއަށް ވަދެ އޭނާ ފޮނުވާލި ބޯޅަ ދިޔައީ ގޯލް ކުރިމަތިން ހުރަސްކޮށް ދަނޑި ކައިރިން ބޭރަށެވެ.\n"މިއީ މިސީޒަންގައި އަހަރެމެންނަށް ދިމާވާ ގޮތެއް، ލަނޑު ނުޖެހުން،" ޗެލްސީގެ ކޯޗް ފްރޭންކް ލަމްޕާޑް ބުންޏެވެ. "މުޅި ގޭމް ކޮންޓްރޯލް ކުރީ އަހަރެމެން، އެހެން ނަމަވެސް ނިއު ކާސަލް ފެނުނީ ވަރަށް އޮގަނައިޒްކޮށް، އަހަރެމެންނަށް ބޯލް ޕޮޒެޝަން ކޮންޓްރޯލް ކުރެވުނު އެހެން ނަމަވެސް ނިއުކާސަލް ފަހަތަށް ޖައްސާލުމަށް އަހަރެމެންނަށް ކާމިޔާބެއް ނުހޯދުނު."\nނިއުކާސަލްގެ ލަނޑު ހައިޑެން ކާމިޔާބު ކުރީ، މެޗުގެ އިތުރު ވަގުތު ހަމަވެ އިތުރަށް ދިން ތިން މިނެޓްގެ ތެރެއިން އެންމެ ފަހު މިނެޓްގަ އެވެ. އެ ލަނޑަކީ އެލަން ސެއިންޓް މެކްސިމިން ނަގައިދިން ބޯޅަ ބޮލުން ގޯލްގެ ތެރެއަށް ވައްދާލައިގެން ކާމިޔާބު ކުރި ލަނޑެކެވެ.\nއިއްޔެ ކުޅުނު އެހެން މެޗުތަކުގައި މެންޗެސްޓާ ސިޓީ، އާސެނަލް އަދި ޓޮޓެންހަމް ހޮޓްސްޕާސް ވަނީ އެ ޓީމު ކުޅުނު މެޗުތަކުން އެއްވަރު ވެފަ އެވެ. ކްރިސްޓަލް ޕެލަސް އާ ދެކޮޅަށް ކުޅުނު މެން ސިޓީ 2-2 ން އެއްވަރުވީ މެޗުގެ 90 ވަނަ މިނެޓްގައި ފެނާންޑީނިއޯ އަތުން ބައިކޮޅަށް ވަން ލަނޑުންނެވެ. ޝެފީލްޑް ޔުނައިޓަޑް އަތުން އާސެނަލް އެއްވަރުވީ 1-1 ންނެވެ، ވަޓްފޯޑް އާ ދެކޮޅަށް ޓޮޓެންހަމް ނިންމަލީ ލަނޑެއް ނުޖެހި އެވެ.


Hajj group thah kanda elhi massala alun courtah husha alhanee | Mihaaru\nދިވެހި ހައްޖާޖީންތަކެއް އަރަފާތު ބިމުގައި. ހައްޖަށް މީހުން ގެންދާނެ ކުންފުނިތައް ކަނޑައެޅީ އިސްލާމިކް މިނިސްޓްރީން ބޭނުންވާ ބަޔަކަށް ކަމަށް އެކްރޯ އިން ބުނޭ. -- ފޮޓޯ: އަހްމަދު އަބްދުﷲ ސައީދު/މިހާރު\nހައްޖު ގްރޫޕްތަައް ކަނޑައެޅި މައްސަލަ އަލުން ކޯޓަށް ހުށަހަޅަނީ\n21 ޖޫން 2017 - 21:19 20 comments\nހައްޖަށް މީހުން ގެންދިއުމަށް 16 ކުންފުންޏަކުން މި އަހަރު ކުރިމަތިލި އެވެ. އޭގެ ތެރެއިން އެންމެ ފުރަތަމަ ހުއްދަ ދިނީ ހަ ކުންފުންޏަކަށެވެ. އެއީ ހައްޖު ކޯޕަރޭޝަނާއި އަލްހަރަމައިން އާއި ސިސިލްފަރާއި ޒައީ ގްރޫޕްގެ އިތުރުން ދަރުމަ ލިލް ހައްޖު އަދި ކިސްވާ ގްރޫޕަށެވެ.\nއެ މައްސަލަ އެންޓި ކޮރަޕްޝަން ކޮމިޝަން (އޭސީސީ) އަށް ހުށަހެޅުމުން، މިނިސްޓްރީގެ ނިންމުން ބާތިލުކޮށް އަލުން އިވެލުއޭޓް ކޮށް، ހައްޖަށް މީހުން ގެންދާނެ ކުންފުނިތައް ކަނޑައެޅުމަށް އޭސީސީން އެންގި އެވެ. ނަމަވެސް ދެ ވަނަ ފަހަރަށް ވެސް މިނިސްޓްރީން ހައްޖު ގުރޫޕްތައް ކަނޑައެޅީ އޭސީސީގެ ނިންމުމާ ޚިލާފަށް، ކަމަށް ބުނެ އެ ނިންމުން ބާތިލު ކުރުމަށް އޭސީސީން ދެ ވަނަ ފަހަރަށް ވެސް އެންގި އެވެ.\nދެ ވަނަ ފަހަރަށް ވެސް ހައްޖު ގުރޫޕްތައް ކަނޑައެޅީ ކުންފުނިތަކުގެ ހުށަހެޅުންތައް އިވެލުއޭޓް ނުކޮށް ކަމަށް ބުނެ އެކްރޯ އިން ކޯޓަށް މައްސަލަ ހުށަހަޅާފައި ވަނިކޮށް މިނިސްޓްރީން ވަނީ ތިން ވަނަ ފަހަރަށް ހައްޖު ގުރޫޕްތައް ކަނޑައަޅައިފަ އެވެ. މި ފަހަރު ގުރޫޕްތައް ކަނޑައެޅީ ޕްރޮޕޯސަލްތައް އިވެލުއޭޓްކޮށްފައި ކަމަށް މިނިސްޓްރީން ވަނީ ބުނި ނަމަވެސް، ހުއްދަ ދީފައި ވަނީ ދެ ވަނަ ފަހަރަށް ވެސް ހުއްދަ ދިން ހަތަރު ކުންފުންޏަށެވެ.\nމިހާރު ހުއްދަ ދީފައިވަނީ މޯލްޑިވްސް ހައްޖު ކޯޕަރޭޝަންގެ އިތުރުން، އަލްހަރަމައިން ހައްޖު އެންޑް އުމްރާ ކޮމްޕެނީ އާއި ސިސިލްފަރު ހައްޖު އެންޑް އުމްރާ ގްރޫޕް އަދި ޒައީ ގްރޫޕަށެވެ.\n"އަޅުގަނޑުމެން އަލުން މައްސަލަ ދިރާސާކުރުމަށް ފަހު އީދު ބަންދަށް ފަހު ކޯޓަށް ހުށަހަޅަން މި ދަނީ ތައްޔާރުވަމުން. އެހެންވެ، ކުރިން ހުށަހެޅި މައްސަލަ އަނބުރާ ނެގީ،" އަހުމަދު ވިދާޅުވި އެވެ.\nނަމަވެސް އަލުން ކުންފުނިތައް ކަނޑައެޅީ ކުންފުނިތަކުގެ ޕްރޮޕޯޒަލްތައް އަލުން އިވެލުއޭޓް ކުރުމަށް ފަހުގައި ކަމަށް ބުންޏަސް އެއީ ދޮގެއް ކަމަށް އަހްމަދު ވިދާޅުވި އެވެ.\nއޭނާ ވިދާޅުވި ގޮތުގައި ހައްޖަށް މީހުން ގެންދިއުމަށް ހައްޖު ކޯޕަރޭޝަނާއެކު ހަތަރު ކުންފުންޏެއް ކަނޑައަޅަން ޖެހެ އެވެ. ހައްޖު ކޯޕަރޭޝަނަކީ ބިޑް ކުރުމުގެ މަރުހަލާގައި ބައިވެރިވާ ބައެއް ނޫން ކަމަށް ވެސް އަހުމަދު ވިދާޅުވި އެވެ.\nއަހުމަދު ވިދާޅުވީ ޕްރޮޕޯޒަލް ހުށައެޅުމުގެ ކުރިން ކުންފުނިތަކަށް އަންގާފައި އޮތީ 100 މީހުންނަށް ހިދުމަތް ދެވޭ ވަރުގެ ޕްރޮޕޯޒަލަކާއި 100 މީހުންނަށް ބޭންކް ގެރެންޓީއެއް ހުށަހެޅުމަށެވެ. ކުންފުނިތަކުން އެތައް ލައްކަ ރުފިޔާގެ ހަރަދެއްކޮށްގެން ބިޑް ކުރީ ވެސް އެގޮތަށް ކަމަށް އޭނާ ވިދާޅުވި އެވެ.\n"އެންމެ މަތިން ޕޮއިންޓް ލިބެން ޖެހޭ ކުންފުނިތައް އެންމެ ފަހަތަށް ލާފައި އޮތީ. އަނެއްކާ އަޅުގަނޑުމެންނަކީ އެންމެ ދަށް އަގެއް ހުށަހެޅި ކުންފުނި. ހިތަށް އެރި ބަޔަކަށް މިފަހަރު ވެސް ދިނީ،" އޭނާ ވިދާޅުވި އެވެ.\nއޭސީސީގެ އެންގުމާ ޚިލާފަށް އިސްލާމިކް މިނިސްޓްރީން އަމަލު ކުރި ކަމަށް ބުނެ، އެ މައްސަލަ ބަލައި ދިނުމަށް އެދި އެކްރޯ ޕްރައިވެޓް ލިމިޓެޑުން ސިވިލް ކޯޓަށް ކީރިން މައްސަލަ ހުށަހެޅި އެވެ. އެ މައްސަލައިގައި އިއްޔެ ބޭއްވި ޝަރީއަތުގެ އަޑުއެހުމުގައި ދައުލަތުން ބުނެފައި ވަނީ ކުންފުނިތައް ކަނޑައެޅި އިސްލާމިކް މިނިސްޓްރީގެ ދެ އިއުލާން ބާތިލްކޮށް، އޭސީސީގެ އެންގުމާ އެއްގޮތަށް ކަމަށެވެ. އެހެންވެ ސިވިލް ކޯޓުން ވަނީ އެ މައްސަލަ ބޭރުކޮށްލައިފަ އެވެ.\nއަހުމަދު ވިދާޅުވި ގޮތުގައި ހައްޖަށް މީހުން ގެންދާނެ ކުންފުނިތައް މިފަހަރު ވެސް ކަނޑައަޅާފައި ވަނީ ކޮރަޕްޝަން ހިމެނޭ ގޮތަށް ކަމަށެވެ. އެހެންވެ، އެތައް ބައެއްގެ ހައްގުތައް ނިގުޅައިގެންފައިވާ ކަމަށް އޭނާ ވިދާޅުވި އެވެ.\n"އަދުލުވެރިކަމާއެކު ބިޑްތައް އިވެލުއޭޓް ކޮށްފި ނަމަ، ހޮވޭނެ ތިން ކުންފުންޏަކީ މިނާ، އަލްޚައިރު، އެކްރޯ، މި މިހެން ބުނީ ހުށަހަޅާ އަގަށް 50 ޕަސަންޓު މާކްސް ލިބިފައި ޕްރޮޕޯސަލްގެ ހުރިހާ ކަމެއް ފުރިހަމަކަމާ އެކު ހުށަހެޅީ އެ ތިން ކުންފުނި ކަން ލިޔެކިޔުންތަކުން އެނގޭތީ،" އަހުމަދު ވިދާޅުވި އެވެ.\nއިތުރު ލިޔުންތައް ސިވިލް ކޯޓް އެންޓި ކޮރަޕްޝަން ކޮމިޝަން ހައްޖު ކޮރަޕްޝަން އިސްލާމިކް މިނިސްޓްރީ ހައްޖު ގްރޫޕްތައް


ބޮޑެތި ބޯޓު ޖެއްސޭ ވަރަށް ހަނިމާދޫ އެއާޕޯޓް ބޮޑުކުރަން 54 މިލިއަން ޑޮލަރުގެ މަޝްރޫއެއް – Haftha\nFri, 18 September, 2020, 2:59 pm\nބޮޑެތި ބޯޓު ޖެއްސޭ ވަރަށް ހަނިމާދޫ އެއާޕޯޓް ބޮޑުކުރަން 54 މިލިއަން ޑޮލަރުގެ މަޝްރޫއެއް\nހދ. ހަނިމާދޫ އިންޓަނޭޝަނަލް އެއާޕޯޓަކަށް ތަރައްގީކުރަން 54 މިލިއަން ޑޮލަރު (832.6 މިލިއަން ރުފިޔާ)ގެ މަޝްރޫއެއް ފަށަން ނިންމައިފި އެވެ.\nއެ މަޝްރޫއު ހިންގަނީ ރާއްޖެ އާއި އިންޑިއާ އިން ސޮއިކޮށްފައިވާ 800 މިލިއަން ޑޮލަރުގެ ލައިން އޮފް ކްރެޑިޓް އެއްބަސްވުމުގެ ދަށުންނެވެ. އަދި މަޝްރޫއުގެ ދަށުން ހަނިމާދޫގެ އެއާޕޯޓުގައި މިހާރު އޮތް 1200 މީޓަރުގެ ރަންވޭ 2،200 މީޓަރަށް ދިގުކޮށް، ހަތް ލައްކަ ފަސިންޖަރުންނަށް ހިދުމަތް ދެވޭ ފެންވަރަށް އެއާޕޯޓުގެ ޓާމިނަލް ވެސް ބޮޑުކުރާނެ އެވެ.\nއެގޮތުން ހަނިމާދޫ އެއާޕޯޓް ތަރައްގީކުރުމުން އެތަނަށް އެއާބަސް އޭ320 އަދި ބޮއިން 737 މަރުކާގެ ބޯޓު ޖެއްސޭނެ އެވެ.\nރާއްޖޭގައި ހުންނަވާ އިންޑިއާގެ ޑެޕިއުޓީ ހައި ކޮމިޝަނަރު ރޯހިތު ރަތިޝް މީޑިއާތަކަށް ވިދާޅުވި ގޮތުގައި ހަނިމާދޫ އެއާޕޯޓު ބޮޑުކުރުމުގެ ކޮންސަލްޓެންޓަކީ އިންޑިއާގެ ސަރުކާރުގެ އެެއާޕޯޓުތައް ޑިޒައިންކުރާ ކުންފުނި، އެއާޕޯޓްސް އޮތޯރިޓީ އޮފް އިންޑިއާ އެވެ. އަދި ރާއްޖެ އާއި އިންޑިއާއާ ދެމެދު ވައިގެ ދަތުރުތައް ފެށުމާ އެކު ކޮންސަލްޓެންޓުން ރާއްޖެ އަށް އަންނާނެ ކަމަށް ވިދާޅުވި އެވެ.\nރާއްޖެ އާއި އިންޑިއާ އިން ސޮއިކޮށްފައިވާ ލައިން އޮފް ކްރެޑިޓް އެއްބަަސްވުމުގެ ދަށުން ކުރާ މަސަައްކަތްތައް ހަވާލުކުރުމުގައި އިސްކަން ދޭން ޖެހޭނީ އިންޑިއާގެ ކުންފުނިތަކަށެވެ. އެހެންވެ، ކޮންޓްރެކްޓަރަކު ހޯދާނީ ބައިނަލްއަގްވާމީ ބީލަމަކުންނެވެ.\nއިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވި ގޮތުގައި ހަނިމާދޫ އެއާޕޯޓް ތަރައްގީކުރަން ބަޔަކު ހޮވައި އަންނަ އަހަރުގެ މާޗް މަހުގެ ތެރޭގައި ސޮއިކުރުމަށް ދަނީ މަސައްކަތް ކުރެވެމުންނެވެ. އަދި އަންނަ އަހަރުގެ ފުރަތަމަ ހަމަސް ދުވަހުގެ ތެރޭގައި އެ މަސައްކަތް ފަށައި ގާތްގަނޑަކަށް ދެ އަހަރެއްހާ ދުވަހުގެ ތެރޭގައި މަސައްކަތް ނިންމާލެވޭނެ ކަމަށް މިނިސްޓަރު ވިދާޅުވި އެވެ.


Muslimunnai Buddhistun ge hamanujehun thah bodu ve Lanka gai kulli nurakkaluge haalathu iulaan koffi | Mihaaru\nސްރީ ލަންކާގައި މުސްލިމުންނާއި ބުޑިސްޓުންގެ ހަމަނުޖެހުންތައް ބޮޑުވެފައިވާތާ ދުވަސްކޮޅެއްް ވެއްޖެ. --ފޮޓޯ:ރޮއިޓާސް\nމުސްލިމުންނާއި ބުޑިސްޓުންގެ ހަމަނުޖެހުންތައް ބޮޑުވެ ލަންކާގައި ކުއްލި ނުރައްކަލުގެ ހާލަތު އިއުލާންކޮށްފި\n06 މާޗް 2018 - 13:49 15 comments\nކޮލަމްބޯ (މާޗް 6) - މުސްލިމުންނާއި ބުޑިސްޓުންގެ ހަމަނުޖެހުންތައް ބޮޑުވުމުން ސްރީ ލަންކާގައި ކުއްލި ނުރައްކަލުގެ ހާލަތު މިއަދު އިއުލާންކޮށްފި އެވެ.\nސަރުކާރުގެ ތަރުޖަމާނަކު ވިދާޅުވީ މުޅި ގައުމުގައި ކުއްލި ނުރައްކަލުގެ ހާލަތު އިއުލާން ކުރީ ހަމަނުޖެހުން އުފައްދާ މީހުންނ ދެކޮޅަށް ހަރުކަށި ފިޔަވަޅު އަޅަން ކަމަށެވެ. މުސްލިމުންނާއި ބުޑިސްޓުންގެ ހަމަނުޖެހުންތައް އިތުރަށް ގޯސްވިޔަ ނުދޭނެ ކަމަށް ވެސް ސަރުކާރުން ވަނީ ބުނެފަ އެވެ.\nމިނިސްޓަ އޮފް ސިޓީ ޕްލޭނިން ރައޫފް ހަކީމް ވިދާޅުވީ ހަމަނުޖެހުންތައް ހުއްޓުވުމުގެ ގޮތުން އަޅާ ހަރުކަށި ފިޔަވަޅުތަކުގެ ތެރޭން ކުއްލި ނުރައްކަަލުގެ ހާލަތު އިއުލާން ކުރީ 10 ދުވަހަށް ކަމަށެވެ.\nލަންކާގައި ކުއްލި ނުރައްކަލުގެ ހާލަތު އިއުލާންކުރި އިރު މެދުތެރޭގެ ކެންޑީގައި ހަމަނުޖެހުްނތައް ބޮޑުވުމުން އިއްޔެ އިން ފެށިގެން ވަނީ ކާފިއު ހިންގައިފަ އެވެ. މިދިޔަ ހަފުތާ ބަންދުން ފެށިގެން ކެންޑީގައި މުސްލިމުންގެ ފިހާރަތަކަށް ބުޑިސްޓުން ހަމަލާ ދެމުން ދާ ކަމަށް ފުލުހުން ވަނީ ބުނެފަ އެވެ. އަދި މިސްކިތްތަކުގައި ވަނީ އަލިފާން ޖަހައިފަ އެވެ.\nބައެއް އޮބްޒާވަރުން ބުނި ގޮތުގައި މުސްލިމުންނާ ދެކޮޅަށް ދޭ ހަމަލާތަކުގެ ފަހަތުގައި ވަނީ ބުޑިސްޓް ޖަމާއަތެއް ކަމަށްވާ ބޮޑު ބަލަ ސެނާ (ބީބީއެސް) އެވެ. ބުޑިސްޓް ޖަމާއަތްތަކުން ބުނަމުން ދަނީ މުސްލިމުން ދަނީ އިސްލާމް ދީނަށް މީހުން ވަނުމަށް މަޖްބޫރު ކުރަމުން ކަމަށެވެ. އަދި ބުޑިސްޓުންގެ ތާރީޚީ ތަންތަން މުސްލިމުން ތަޅާ ސުންނާފަތި ކުރަމުންދާ ކަމަށް ވެސް ތުހުމަތުކޮށްފައިވެ އެވެ.\nބުޑިސްޓުންނާއި މުސްލިމް ގްރޫޕްތަކުގެ މެދުގައި ފެބްރުއަރީ މަހު ހިންގި ހަމަނުޖެހުންތަކުގައި ވަނީ ފަސް މީހުން ޒަޚަމްވެފަ އެވެ. އަދި މިސްކިތެއްގައި އަލިފާން ޖަހާ މުސްލިމުންގެ ގިނަ އަދަދެއްގެ ފިހާރަތައް ވަނީ ތަޅާލައިފަ އެވެ.\nލަންކާގެ އިރުމަތީގައި ވެސް މިދިޔަ ހަފުތާގައި ހަމަނުޖެހުންތައް އުފެދުނީ ސިންހަޅައިންނަށް ވިއްކާ ކާ ތަކެއްޗަށް މުސްލިމް ކައްކާ އަކު ދޭތެރެދުރުކުރާ ބޭސް އެޅިކަމުގެ ތުހުމަތާ ގުޅިގެންނެވެ. ސަރުކާރުން ބުނެފައި ވަނީ އެއީ އަސްލެއް ނެތް ތުހުމަތެއް ކަމަށެވެ.\nމިދިޔަ ނޮވެމްބަރު މަހު ވެސް ވަނީ ލަންކާގެ ދެކުނުގައި މުސްލިމުންނާއި ބުޑިސްޓުންގެ ހަމަނުޖެހުންތައް ބޮޑުވެ އެކަކު މަރުވެފަ އެވެ. ޖޫން 2014 ގައި މުސްލިމުންނާއި ބުޑިސްޓުންގެ ހަމަނުޖެހުންތަކުގައި ވަނީ ހަތަރު މީހުން މަރުވެ އެތައް ބަޔަކު ޒަޚަމްވެފަ އެވެ.\nލަންކާގެ 21 މިލިއަން މީހުންގެ އާބާދީގައި މުސްލިމުންގެ ނިސްބަތަކީ 10 ޕަސެންޓެވެ. އަދި ސިންހަޅައިންގެ ނިސްބަތަކީ 75 ޕަސެންޓެވެ.


SunOnline: #VAAHAKA: Nuvaanan thafaatheh... episode: 8\nނުވާނަން ތަފާތެއް... - 8\nމުތައްހަރު އިބްރާހީމް (މުތާ) 24 Sep 2019, 09:16\n''ސާބަހޭ މަލް، ކެތްތެރިވެބަލަ، އަޝްކާން ނުފެނިގެން އުޅުނަސް ތީ ދެން ބޮޑުވަރުހެން މަށަށް ހީވަނީ، ތިހާވަރުން ގޮސްފަ އެކުގައި މަސައްކަތްކުރަން ފެށީމަ ކިހާވަރެއް ވާނެ، ފެއިންޓް ކަން ނޭގެ ވާނީ...'' ރޭޝަމް ދިމާކޮށްލިއެވެ.\n''ފެއިންޓް ވެގެން ވިޔަސް އެދެއަތުގެ ތެރެއަށް ވެއްޓެނިކޮށް އަހަންނަށް ފުދޭނެ...'' ހީލުމަކާއެކު މަލްސާ ބުނެލިއެވެ.\n''މަލްސާ!...'' ވާހަކައިގެ ތެރޭން ޖަމީލާ ގޮވާލި އަޑު މަލްސާއަށް އިވުނެވެ. ''އާދެބަލަ މަށާއެކު ފިހާރައަކަށް ގޮސްލާފަ އަންނަން!...''\n''ރޭޝް، ފަހުން ގުޅާނަން އިނގޭ...''\nޖަމީލާގެ އަޑު ކަންފަތުގައި ޖެހުމާއެކު މަލްސާ ފޯނުކޯލު ކުރުކޮށްލިއެވެ. އަދި ބެލްކަނީގެ ދޮރު ހުޅުވާލަމުން ބޮޑުކޮޓަރިއަށް އަވަސް ނަޒަރެއް ދިނެވެ. އެވަގުތު ބޭރަށް ދާން ތައްޔާރުވެގެން ހުރި ޖަމީލާ ފެނުމުން މަލްސާއަށް ލިބުނީ ހައިރާންކަމެވެ. ޖަމީލާއަކީ މީގެ ކުރިން ބާޒާރު ކޮށްލަން ވިޔަސް ގެއިން ނިކުންނަ މީހެއް ނޫނެވެ. ގިނަ ފަހަރު ގެއަށް ބޭނުންވަ ތަކެތި ބާޒާރުކޮށް ހެދުމަކީ އެނަގެ ބައްޕަގެ ޒިންމާއެކެވެ. ބައެއްފަހަރު ފިހާރައެއްގައި ސޭލް އަޅުވާފައިވާނަމަ ބައްޕައާއެކީގައި ޖަމީލާ ފިހާރައަށް ގޮސްފާނެއެވެ. އެހެންނޫންނަމަ ގޭތެރޭގެ ކަންކަމުގައި އަމުރުކުރުން ފިޔަވާ އިތުރުކަމެއް ކުރާކަށް ޖަމީލާއަކަށް ނޭނގޭނެއެވެ. ކަންނެތްކަމުގެ އިންތިހާ އެވެ.\n''އަވަހަށް ތައްޔާރުވެގެން އާދެބަލަ، ރޯދަޔަށް ސޭލްއެއް އަޅުވައިގެން އުޅޭ ވާހަކަ ރަފިއްޔާ ގުޅާފަ ބުނުމުން ބާޒާރުކޮށްލަން ދާން މިއުޅެނީ، ހުސޭނަށް މިއަދު ލަހުން އާދެވޭނެތީ އަހަންނާއެކު ދާން މަލްސާ ގާތު ބުނާށޭ ބުނީ!... ރޭގަޑަށް ފަސްކުރީމަ އެއްޗެހި ހުސްވެދާނެ!...''\nބޮޑުކޮޓަރީގެ ސޯފާގައި އިށީންނަމުން ޖަމީލާ ބުނެލިއެވެ. އަދި ސޯފާ ކުރިމަތީ ހުރި ކުޑަ މޭޒުމަތީ އޮތް ރިމޯޓު ނަގައި ޓީވީ ހުޅުވާލިއެވެ.\n''ކިހިނެއްވެފަ ތިހުންނަނީ؟...'' ޓީވީއަށް ނަޒަރު ހުއްޓާލުމުގެ ކުރިން މަލްސާއަށް ބަލާލި ޖަމީލާ އެހިއެވެ. އޭނަގެ ހިތުގައި ފޮރުވިފައި އޮތް ނުބައި ނިޔަތާމެދު މަލްސާއަށް ޝައްކެއް ވެދާނެތީ ޖަމީލާގެ ހިތުގައި ނުތަނަވަސްކަން ވިއެވެ. މަލްސާ އޭނައަށް ބަލަން ހުރި ގޮތުން އޭނައަށް ހާސްކަން ލިބުނެވެ. ނުތަނަވަސްކަން ވަންހަނާ ކުރަން ތުންފަތުގައި ހިނިތުންވުމެއް ކުރަހާލަން އޭނަ މަސައްކަތްކުރިއެވެ.\n''ހެދުން ބަދަލުކޮށްގެން އެބަ އަންނަން...'' ޖަމީލާގެ ސުވާލަށް ރައްދުދެމުން މަލްސާ ބުނެލިއެވެ. އަދި އަވަސް ފިޔަވަޅުތަކެއްގައި ގޮސް އޭނަގެ ކޮޓަރިއަށް ވަނެވެ. އެމަންޒަރު ބަލަން އިން ޖަމީލާއަށް ހަމަޖެހުމުގެ ނޭވާއެއް ލެވުނެވެ. އެއަށްފަހު އަވަސްއަވަހަށް އޭނަގެ ފޯނު ނަގައި މެސެޖެއް ލިޔަން ފެށިއެވެ.\nމަލްސާ ނިކުންނާނެ އިރެއްގެ އިންތިޒާރުގައި އިން ޖަމީލާ މަލްސާއަށް ގޮވާލީ ގިނައިރު ވާން ފެށުމުންނެވެ. އޭރު އިރުއިރުކޮޅާ ގަޑިއަށް ވެސް ނަޒަރު ހިންގާލެވެއެވެ. ވަގުތު ކުޑަތަންވަމުން ދާތީ އެކަމުގެ ހިތްހަމަނުޖެހުން ޖަމީލާގެ މޫނުމަތިން ފެނެއެވެ.\n''މާކަ ރީތި މީހެއްވެސް ނޫނެ ތައްޔާރުވާން އެހާ ގިނައިރު އެނަގަނީ!، ރީތިކަމެއް ލިބިފައި ހުރި މީހެއް ނަމަ އަދި ކިހާވަރެއް ވާނެ!... ވަރަށް ފޫހިވޭ، އަވަހަށް މިބަލާއަކުން ސަލާމަތްވާނެ ނަމައޭ ހިތަށް އެބައަރާ، އޭރަށް ލިބޭ ލާރިގަޑުން ބޭރު ގައުމަކަށް ދަތުރެއް އަޅާލާނީ...'' ހަށަންބަނދެލަމުން ޖަމީލާ ހިތާހިތުން ބުނެލިއެވެ. އަދި ތުންފަތް އަރިއަކަށް ދަމާލަމުން ޓީވީން ދައްކަމުން އައި ހިންދީ ސިލްސިލާއަށް ސަމާލުކަން ދެވޭތޯ މަސައްކަތްކުރިއެވެ. ސިލްސިލާގެ ތެރެއަށް ޖަމީލާ ގެއްލެމުން ދިޔަ ދަނޑިވަޅަކީ މަލްސާ ކޮޓަރިން ނިކުތް ވަގުތެވެ. އެކަމާ ހެދިވެސް މަލްސާ ދެކެ ޖަމީލާ ހިތްހަމަނުޖެހުނެވެ.\n''ކިހާ ހިސާބެއްގަ ހުރި ފިހާރައަކަށްތަ ދަނީ؟...'' ފައިވާން ހަރުގަނޑު ކައިރިއަށް ހުއްޓިލަމުން މަލްސާ ސުވާލުކުރިއެވެ. އަދި ފައިވާން ހަރުގަނޑުން ނެގި ފައިވާން ފަޔަށް މަހާލިއެވެ.\n''ތަންކޮޅެއް ދުރުގައި ހުރި ފިހާރައެއް، ބާޒާރުކޮށްލައިގެން އަންނަ މަގުމަތީގަ އެބަޖެހޭ ރައްޓެއްސެއްގެ ގެއަށްވެސް ވަދެލަން...'' ޖަމީލާ ބުނެލިއެވެ. އޭނަ ސޯފާއިން ތެދުވާން އުޅުނު ވަގުތަކީ ގޭގެ މައިދޮރު ހުޅުވާލާފައި ގިޔާން ވަން ވަގުތެވެ. ވީފޫއްސެއްގެ ބޮޑުކަމުން ޖަމީލާގެ ޠަބީއަތު ގޯހުންގޯހަށް ދިޔައެވެ. އެފަދަ ވަގުތެއްގައި ގިޔާން އައުމުން އިންތިހާއަށް ރުޅި ގަދަ ވިއެވެ. އެހެނަސް އެއިން އެއްވެސް އިހުސާސެއް ފާޅުވުމުގެ ފުރުސަތެއް އޭނަ ނުދިނެވެ. ގިޔާންގެ ނަޒަރު އޭނައަށް ހުއްޓުމުން ހިނިތުންވުމެއް ދިނެވެ.\n''ހާދަ އަވަހަކަށް އިމްތިހާނު ނިންމާފަ ތިއައީ؟...'' ގިޔާން އެގަޑީގައި އައުމުން ޖަމީލާއަށް ހައިރާންކަން ލިބުނެވެ. އޭނަ ހުރިހާ ކަމެއް ރާވައިގެން ހުރީ ދުރާލައި ރާވައިގެންނެވެ. ގިޔާން އެގަޑީގައި އައުމުން ޖަމީލާގެ ރޭވުމަށް ހުރަސްތަކެއް ކުރިމަތިވެއްޖެއެވެ.\n''ދޮންތާ، މިގަޑީގަ ކޮންތާކަށް ދާންތަ ތިއުޅެނީ؟...'' ޖަމީލާގެ ސުވާލަށް ޖަވާބު ދިނުމުގެ ބަދަލުގައި ގިޔާން މަލްސާއަށް ބަލާލިއެވެ. އެއަށްފަހު ޖަމީލާއަށް އަވަސް ނަޒަރެއް ދިނެވެ. އޭނަ ޖަމީލާއަށް ބަލާލީ ކަމެއް ހޯދައިގަންނަން އުޅޭ މީހަކު ފަދައިންނެވެ. މިއިން ޒަމާނެއްގައި ވެސް ދޮންތައާއެކު ޖަމީލާ ބޭރަށް ގޮސްފައި ނުވާތީއެވެ.\n''ރޯދަ މަހާއި ދިމާކޮށް ސޭލް އަޅުވައިގެން އުޅޭތީ ބާޒާރުކޮށްލަން މިދަނީ...'' މަލްސާއަށް ވުރެ ކުރިން ގިޔާންގެ ސުވާލަށް ޖަވާބު ދިނީ ޖަމީލާއެވެ.\n''ގިޔާން ދޭ އަވަހަށް ޔުނިފޯރމް ބަދަލުކޮށްގެން ކާން، ކާ އެއްޗެހި ހުންނާނީ ނަގާފަ، މަލްސާއާއި އަހަރެން އަންނާނަން އިރުކޮޅަކުން...'' ގިޔާންއަށް ހިނިތުންވެލަމުން ޖަމީލާ ބުނެލިއެވެ. ގިޔާންގެ ނަޒަރުގައި ހުރި ޝައްކުގެ ލިސާންތަކުން ޖަމީލާއަށް ނުތަނަވަސްކަން ލިބެން ފެށިއެވެ.\n''މެންދުރުގެ ރައްދަކަ އަވީގައި މީހުން ބާޒާރުކުރަން ދޭތަ؟...'' ޖަމީލާއަށް ބަލާލަމުން ގިޔާން ސުވާލުކުރިއެވެ. ޖަމީލާގެ ފަރާތުން އޭނައަށް ފެންނަމުން ދިޔަ ނުތަނަވަސްކަމާއި ހާސްކަމުން ގިޔާންގެ ހިތުގައި ޝައްކުތަކެއް އުފެދިގެން ދިޔައެވެ. ޖަމީލާއަށް އައިސްފައިވާ ކުއްލި ބަދަލުތަކަކީ ދޭހަކުރަން އުނދަގޫ އަރަތަކަށް ވެއްޖެއެވެ. މިއިން ދުވަހަކުވެސް އެފަދަ ސިފައެއް ޖަމީލާގެ ފަރާތަކުން ނުފެނެއެވެ. އޭނަގެ ޒަމީރު ބުނަމުން ދިޔައީ އޭނައާއި މަލްސާއަށް ޖަމީލާގެ ހިތް ދުވަހަކު ވެސް ހެވެއް ނުވާނެކަމެވެ. މަތި އޮމާންކޮށްގެން އެހުންނަނީ ކޮންމެވެސް ނުބައި ހީލަތްތެރި ނިޔަތެއް ހިތުތެރޭގައި ވަންހަނާވެފައިވީތީއެވެ. ކޮންމެހެން ވިޔަސް ޖަމީލާއެކު ދޮންތައަށް ދިއުމުގެ ފުރުސަތު ދޭން ގިޔާންގެ ހަވަނަ ހިއްސު ދެކޮޅު ހެދިއެވެ.\n''ދޮންތަ ދާނަމަ އަހަރެން ވެސް ދާނަން، ބާޒާރުކުރަން ދާއިރު ފިރިހެނަކު ދިއުމުން ފަސޭހަ ވާނީ......'' ޖަމީލާއަށް އިތުރު އެއްޗެއް ނުބުނެވެނީސް ގިޔާން ގޮސް އޭނަގެ ކޮޓަރިއަށް ވަނެވެ. ވަންތާ ގިނަ އިރެއް ނުވަނީސް ލައިގެން ހުރި ޔުނިފޯރމް ޓީޝާޓަކާއި ސޯޓަކަށް ބަދަލުކޮށްގެން ނިކުތެވެ.\n''ގިޔާން ނުދިޔަސް ރަގަޅު ވާނެޔޭ...'' ޖަމީލާ ބުނެލިއެވެ. ގިޔާންގެ ސަބަބުން ޖަމީލާ ގާތަށް ރުޅިއަންނަ ގޮތް ވިއެވެ. އޭނަގެ ރޭވުން ކާމިޔާބު ނުކުރެވިދާނެ ކަމުގެ ބިރާ ހެދިއެވެ. ނަމަވެސް ވާހަކަދެއްކުމުގެ ރާގުން ރުޅިވެރިކަން އޭނަ ސިއްރުކުރިއެވެ.\n''ކޮބާ އަހަރެން ދިއުމުން ޖެހޭނެ މައްސަލައަކީ؟، ކީއްވެގެންތަ ހަމައެކަނި ދޮންތަ ގޮވައިގެން ދާން ތިއުޅެނީ...'' ޖަމީލާއަށް ބަލާލަމުން ގިޔާން ބުނެލިއެވެ. އޭނަ ނުގެންދަން ވެގެން ޖަމީލާ ދައްކަމުން ދިޔަ ވާހަކަތަކުން ގިޔާންގެ ހިތުގައި އިތުރު ޝައްކުތަކެއް އުފެދުނެވެ.\nގިޔާންގެ ޖުމްލައިން ޖަމީލާއަށް ލިބުނީ ހާސްކަމެވެ. ހިތުގެ ތެޅުންވެސް އަވަސް ވިއެވެ. ގިޔާންގެ ބެލުމުން އޭނައަށް ހީވީ އޭނަގެ ހިތުގައި އޮތް ނުބައި ރޭވުން ގިޔާންއަށް ފަހުމުވީހެންނެވެ. ނުތަނަވަސްކަމުގެ ހިނިގަނޑެއް ޖަހާލެވުނީ އެހެންވެއެވެ. އޭރު މަލްސާއާއި ގިޔާން ވެސް ފަރުވާތެރިކަމާއެކު ޖަމީލާއަށް ބަލަން ތިއްބެވެ. ޖަމީލާގެ ނުވަތަނަވަސްކަމުން ދެބައިންނަށް ވާހަކަތަކެއް ކިޔައިދޭ ކަހަލައެވެ.\n''އެންމެ ރަގަޅު...'' އެންމެފަހުން ޖަމީލާއަށް މަޖުބޫރުވީ ގިޔާން ގޮވައިގެން ދާށެވެ. ދެބެއިން އޭނަގެ މައްޗަށް ޝައްކުކޮށްފާނެކަމުގެ ބިރަށް ޓަކައެވެ. މަންޒިލާ ހަމައަށް ވާސިލު ނުވެވެނީސް ބޭޒާރުވާކަން ޖަމީލާ ބޭނުމެއް ނުވިއެވެ. އޭރު އޭނަގެ މުޅި ޠަބީއަތު ވަނީ ޚަރާބުވެފައެވެ. އޭނަގެ ރޭވުމާ އެއްގޮތަށް އެއްވެސްކަމެއް ނުދާނެތީ އައީ ރުޅީގައި މުށްކަވާލެވުނެވެ. ގިޔާންއަށް އޭނަ ދެމުން ދިޔައީ އަލިފާނުގެ ބެލުންތަކެވެ.\n''މިއެއްޗެއްގެ މުސީބާތް ލައްވާނުލިނަމަ މިއަދު ހުރިހާކަމެއް ކާމިޔާބު ވީހޭ، މީނަގެ ގަމާރު ދައްތައަށް އެއްވެސް ކަމެއް ރޭކާނުލީހޭ... މަށަށް ލައްވާލާފަ ހުރި ބަލާއެއް މީ...'' ހިތާހިތުން ޖަމީލާ ކުދި ކިޔަމުން ދިޔަ އެވެ.\nފަހަށް ރައްކާކުރަމުން އައި ފައިސާއިން ބާޒާރުކުރަން ޖެހުމުން ޖަމީލާ ވަކިން ބޮޑަށް ރުޅިގަދަވިއެވެ. އޭނަ ބާޒާރުކުރަމުން ދިޔައީ ގިޔާންއާއި މަލްސާގެ ލޮލުގައި އަނދުން އަޅުވަނަވެގެންނެވެ. އޭނައަށް ވާނަމަ އަތުން އެންމެ ފައިސާ ފޮއްޗެއްވެސް ހަރަދުނުކުރީހެވެ. އަދި ނުވީތާކަށް އޭނައަށް ޖެއްސުމަށް ގިޔާން ބޭކާރު ސާމާނުތައް ނަގަން ފެށުމުން ރުޅިން ގޮސް ރޫޅިދާނެހެން ޖަމީލާއަށް ހީވިއެވެ. އެމުސީބާތެއްގެ ތެރޭގައި ވަނިކޮށް ޝުއައިބު އޭނައަށް ގުޅިއެވެ. އެފޯނު ކޯލަށް ޖަވާބު ދޭން ޖަމީލާ އެއްފަރާތަކަށް ޖެހިލިއެވެ.\n''ކީއްވެގެންތަ ލަސްވަނީ؟...'' ޝުއައިބުގެ އަޑުގައި ވަނީ ރުންކުރުކަމެވެ. ޖަމީލާ އޭނައަށް އަވާމެންދުރެއް ދައްކަނީއޭ ހިތާ ޖަމީލާ ދެކެ ޝުއައިބު ހިތްހަމަނުޖެހުނެވެ.\n''މިއަދު ނުވާނެ، ކުޑަ ކަމެއް ލައިގަނެގެން މިއުޅެނީ...'' ޖާމީލާ ބުނެލިއެވެ. އޭރު އޭނަގެ ނަޒަރު ހުއްޓާލެވުނީ ދުރުގައި ހުރި ގިޔާން އަށެވެ. މުށުގައި އޮތް ފޯނަށް ބާރުކޮށްލެވުނު ހިނދު ދަތްތަކަށް ވެސް ބާރުކޮށްލެވުނެވެ.\n''ނުލަފާ ޑަކައިތު... މަށަށް ބޮޑު ލަނޑެއްނު ތިދިނީ، ގަޑި ކިޔާފަ ކަލޭގެ ޚަބަރެއް ނުވި، އިންތިޒާރުގަ ހުންނަތާ އެތައް އިރެއް ވީފަހުން ވެސް ގުޅައެއް ނުލި، ކަލޭ ތިއުޅެނީ މަ މޮޔަ ހައްދަންތަ؟...'' ޖަމީލާއާއި ޝުއައިބު ހޫނު ޒުވާބަކަށް ދިޔައެވެ. މަލްސާގެ ރީތިކަމަށް މަސްތުވެފައި ހުރި ޝުއައިބަށް ލިބުނު ނާކާމިޔާބީގެ ސަބަބުން އޭނަ އިންތިހާއަށް ރުޅިގަދަވިއެވެ. މިއަދަކީ މަލްސާ އޭނައަށް ހާސިލުވާނެ ދުވަސްކަމަށް ދެކިގެން ކުރަމުން އައި ވަހުޝީ ޚިޔާލުތަކުގައި ހަޤީޤީ ކުލަ ނުޖެހުމުން ޝުއައިބު ހުރީ ހޭބުއްދިފިލާހާ ވެފައެވެ. އެކަމުގެ ހުރިހާ ރޯޅިއެއް އަމާޒުކޮށްލީ ޖަމީލާ އަށެވެ.\n''ޝުއައިބު!،، އަހަންނަށް އިތުރު ފުރުސަތެއްދީ، މިފަހަރު ނާކާމިޔާބު ވިޔަސް ދެން އަންނަ ފަހަރަކުން ޝުއައިބު ބޭނުންވާ ގޮތަށް ހުރިހާ ކަމެއް ކޮށްދޭނަން...'' ޖަމީލާ އާދޭސްކުރިއެވެ. ޝުއައިބުގެ އަތުން ލިބެން އޮތް ފައިސާކޮޅު ގެއްލިދާނެކަމުގެ ބިރާ ހެދި ޖަމީލާގެ ލޮލުން ކަރުނަ ފާޅުވިއެވެ.\n''މީ ކަލެއަށް ދެވޭނެ ފަހުގެ ފުރުސަތު، ދެން ފަހަރަކުން ކަލޭ ޖެހޭނެ މަށާ ހަމައަށް މަލްސާ ގެންނަން... އިިތުރު އެއްވެސް ގޮތެއް އަހަރެން ބަލައެއް ނުގަންނާނަން...'' ޝުއައިބު އަމުރުވެރިކަމާއެކު ބުނެލިއެވެ. ވަގުތުން އެކަމާއި ޖަމީލާ އެއްބަސް ވިއެވެ. އަދި ކަންފަތާއި ފޯނު ވަކިކޮށްލަމުން ހިތަށް ލިބުނު ހާސްކަމުން ލޮލުން ފޭދެން އުޅުނު ކަރުނަ ތިކި ފޮހެލިއެވެ. އެއަށްފަހު ހަށިފުރާ ދޫކޮށްލި ނޭވާއަށް ފަހު މީހާ ހަމައަކަށް އަޅުވާލިއެވެ.\n''އެހެރަ ފިރިހެން އެއްޗަކާ ހެދި އަހަރެންގެ ރޭވުން ކާމިޔާބު ނުވީ، އެހެންނޫންނަމަ އެރަންޑި އަންހެނާ ޝުއައިބުގެ އަތްދަށު ވީސް... ވަރަށް ފޫހިވޭ...'' ޖަމީލާ ތުންއަނބުރާލިއެވެ.\nބާޒާރުކޮށްގެން ފިހާރައިން ނިކުތް އިރު ޖަމީލާ ހުރީ ރުންކުރު ވެފައެވެ. އޭނަގެ މޫނުމަތި ވެސް ފެންނަނީ ބަނަވެފައިވާ ތަނެވެ. ގިޔާންއާއި މަލްސާއަށް އެކަން ފާހަގަ ވިއެވެ.\n''ޝީ އިސް އެކްޓިންގް އޯލް ވިއާރޑް، ބީ ކެއާރފުލް އޮފް ހާރ...'' ގިޔާން ސިއްރުސިއްރުން މަލްސާ ގާތު ބުނެލިއެވެ. ''ކޮންމެވެސް ކަމެއް އެބަ ފޮރުވާ... ދޮންތަ އޭނައާއެކު އެކަނި ތަންތަނަށް ނުދައްޗޭ... މިއަދުވެސް އަހަރެން އައީމަކަން ޔަޤީން އެހުރިހާ ބަދަލެއް އައިސްފައި އެހެރީ... ޝީ އިޒް އީވިލް!...''\n''ދޮންތަ މީހުންނަށް މާ އަވަހަށް އިތުބާރުކުރާތީ މައްސަލައަކީ، ދުވަހަކު ހެވެއް ނޭދޭނެ މީހަކު ބުނާ ކަމެއް ކޮށްދިނުމުގެ ކުރިން ޖެހޭނެ އެކަމާ މެދު ވިސްނަން، ސަބަބެއް ނެތި އެކަހަލަ ބަދަލެއް ނާންނާނެ!... ޝީ އިސް ޕްލޭނިންގް ސަމްތިންގް...'' ގިޔާން ބުނެލިއެވެ. ގިޔާންއާއި މަލްސާ ހިނގަމުން ދިޔައީ ޖަމީލާއަށް ވުރެ ފަހަތުންނެވެ.\nމަލްސާއަށް ގިޔާންގެ ވާހަކަތަކާ މެދު ވިސްނާލެވުނެވެ. ގިޔާންގެ ވާހަކަތަކުން ކޮންމެވެސް ވަރެއްގެ ހަޤީޤަތެއް އެކުލެވިފައިވާކަން އޭނައަށް ޤަބޫލުކުރެވުނެވެ. މީހުންނަށް މާ އަވަހަށް އިތުބާރުކުރެވުން އެއީ މަލްސާގެ ހަށީގައިހިފާފައިވާ ކަމެކެވެ. އެއީ އޭނަގެ ބަލި ފައިވެސް މެއެވެ.\n''ގެއަށްތަ ދަނީ؟...'' ޖަމީލާއަށް ގޮވާލަމުން މަލްސާ އެހިއެވެ.\n''ދެން ދާން އޮތީ ވަކި ކޮންތަނެއް؟...'' ޖަމީލާއަށް އޭނަގެ ރުޅިވެރިކަން މިފަހަރު ވަންހަނާ ނުކުރެވުނެވެ. އެތެރެއިން އަނަދަމުން ދިޔައީތީ އެކަމުގެ ހޫނުކަން އަޑުން ފާޅުވިއެވެ. އެހެނަސް ދެވަނަ ސިކުންތުގައި މީހާ ހަމައަކަށް އަޅުވާލިއެވެ. އަދި މަތި އޮމާންކުރަން މަސައްކަތްކުރިއެވެ.\n''އޭރު ބުނިމެއް ނޫންތަ ބާޒާރުކޮށްލައިގެން ރައްޓެއްސެއްގެ ގެއަށް ދާން ބޭނުންވާ ވާހަކަ؟...'' މަލްސާ ހަނދާންކޮށްދިނެވެ. އެއާއެކު ޖަމީލާއަށް އައި ކުއްލި ބަދަލުތަކާއި ގިޔާންގެ ވާހަތަކާއި ހުރިހާކަމެއް ގުޅުވާލެވުމާއެކު ޖަމީލާއާ މެދު މަލްސާގެ ހިތުގައި ޝައްކު އުފެދުނެވެ. ސަމާލުވެ ހުރުމަށް އޭނަގެ ޒަމީރު އެދަނޑިވަޅުގައި އޭނައަށް އިރުޝާދު ދިނެވެ.\n''މިއަދު ނެތް ދެވޭކަން... ފަހުން ދުވަހަކުން ދާނީ...'' ހާސްކަމާއެކު ޖަމީލާ ބުނެލިއެވެ. އޭނައަށް އެޅުނު ޅައެއްޗެއްގެ ސަބަބުން އޭނައާ މެދު މަލްސާ ޝައްކު ކޮށްފާނެކަމުގެ ބިރު ވަކިން ބޮޑަށް ޖަމީލާގެ ހިތުގައި އުފެދުނެވެ. އެފަދައިން ކަންތައް ވެއްޖެނަމަ އޭނަގެ ރޭވުން ކާމިޔާބުކުރަން އިތުރު ހުރަސްތަކެއް ކުރިމަތި ވާނެއެވެ. މަލްސާ އަނދިރީގައި ބަހައްޓައިގެން މެނުވީ އޭނައަށް ކާމިޔާބު ލިބުމެއް ނުވެއެވެ.\nއަޝްކާން އޮފީހަށް އަންނާނެ އިރެއްގެ އިންތިޒާރުގައި ހުރި ވިވިއަންއަށް ލިފްޓުން ނުކުމެގެ އައި އަޝްކާން ފެނުމާއެކު އަވަސްއަވަހަށް އޭނަ އިށީދެގެން އިން ގޮނޑިން ތެދުވުނެވެ. އަދި ދުވަހުގެ ތަހުނިޔާ އަޝްކާންއަށް އަރިސްކުރިއެވެ. ޖަވާބުގައި އަޝްކާން ހަމައެކަނި ވިވިންއަށް ބަލާލިކަމެވެ. އެއަށްފަހު އާދައިގެ މަތިން ގޮސް ވަނީ އޭނަގެ ކެބިންއަށެވެ. އަޝްކާންގެ މޫނުމަތިން ފެނުނު ކުލަވަރުތަކުން ކޮންމެވެސް ކަމެއް ދިމާވެއްޖެކަން ވިވިއަންއަށް ނަގައިގަނެވުނެވެ. އެކަނެއްކާ ވެސް ގޮނޑީގައި އިށީންނަމުން އޭނަ ބަލާލީ އަޝްކާންގެ ކެބިންއަށެވެ.\n''މިއަދު ރަގަޅަކަށް ނޫން ކަން ނޭގެ އިރުއެރީ...'' ވިވިއަންއަށް ބުނެލެވުނެވެ. އެއަށްފަހު އޭނަގެ ނަޒަރު ހުއްޓާލީ މޭޒު މަތީ އޮތް ފައިލަށެވެ. އެއަށްފަހު އެފައިލު އޭނަ ހުޅުވާލިއެވެ. އެއީ އޭނަގެ މަޤާމަށް އައްޔަން ކުރަން އަޝްކާން ހޮވި ކެންޑިޑޭޓުގެ ލިޔެކިޔުންތަކެވެ. ވަޒީފާގެ ރަސްމީ ލިޔެކިޔުންތަކުގައި އަޝްކާންގެ ސޮއި ބޭނުން ވާތީ އެފައިލު ހިފައިގެން ވިވިއަން ހިނގައިގަތީ ކެބިންއާއި ދިމާއަށެވެ.\n''ކޮންމެހެން ވެސް ކެތްގަދަ ކުއްޖަކަށް މި މަސައްކަތް ވާނީ، އަހަންނަށް ވެސް މިހާ ދުވަހު މިއުޅެވުނީ ސެލެރީ ރަގަޅުކަމުން، އެހެންނޫންނަމަ މި ޖޮބް ދޫކޮށްލިތާ ކޮންދުވަހެއް...''\nކެބިންގެ ދޮރުގައި ވިވިއަން ޓަކި ޖަހާލަމުން ދޮރު ހުޅުވާލިއެވެ. އޭރު އަޝްކާން އޭނަ ލައިގެން ހުރި ނޫކުލައިގެ ކޯޓު ހޭންގަރުގައި އަޅުވަނީއެވެ. މަސްތައް ވަރުގަދަ ހަށިގަނޑަށް ހިފާފައިވާ ހުދުކުލައިގެ ގަމީހާއި ނޫކުލައިގެ ފަޓުލޫނުގައި އަޝްކާން ފެންނަ ގޮތް ހިތްގައިމެވެ. ވަކިން ހާއްސަގޮތެެއްގައި ކަޅުކަންގަދަ ބުމައިން ދިރުން ގެނެސްދީފައިވާ ތޫނުފިލި ދެލޮލުގައި ދަމާބާރެއް ވެއެވެ. އިރުކޮޅެއް ވަންދެން އަޝްކާންއަށް ބަލަން ވިވިއަންއަށް ހުރެވުނެވެ.\n''އެކްސްކިއުޒް މީ ސާރ، ސާރގެ ސިގްނޭޗާރ މި ޑޮކިއުމެންޓްސްތަކުގައި ބޭނުންވާތީ...''\nއަތުގައި އޮތް ފައިލު ދައްކާލަމުން ވިވިއަން ބުނެލިއެވެ. އަޝްކާން ލޮލުގެ އިޝާރާތުން ބުނެލީ އޭނަގެ މޭޒުމަތީގައި ފައިލު ބޭއްވުމަށެވެ. އެއާއެކު ވިވިއަން އަވަސްވެގަތީ އަޝްކާން އެދުނު ފަދައިން ކަންތައް ކޮށްދިނުމެވެ. އެދަނޑިވަޅުގައި އަޝްކާންގެ ފޯނަށް ކޯލެއް އަންނަން ފެށުމުން އަޝްކާން ގޮސް ހުއްޓުނީ އޭނަގެ ދިގު އިސްކޮޅު ހުރި ބޮޑު ކުޑަދޮރު ކަރިިއަށެވެ. އެދިމާލުގައި ހުންނައިރު މާލޭގެ މަލަމަތި ރީއްޗަށް ފެނެއެވެ. ފަޓުލޫނުގެ ޖީބުގައި އޮތް ފޯނު ނަގައި ސްކްރީނަށް އަޝްކާން ނަޒަރެއް ދިނެވެ. އެއާއެކު އޭނަގެ މޫނުމައްޗަށް އުޖާލާކަން ވެރިވެގެން ދިޔައެވެ. ފޯނަށް އަންނަމުން ދިޔަ ވީޑިއޯ ކޯލަށް އޭނަ އަވަހަށް ޖަވާބު ދިނެވެ.\nފޯނުން އިވުނު އަންހެންވަންތަ އަޑުން ކެބިންގެ ހިމޭންކަން ނަގާލިއެވެ. އެއަޑަށް މެޒުމަތީގައި ފައިލު ބާއްވަން އުޅުނު ވިވިއަން އަޝްކާންއަށް ބަލާލިއެވެ. އޭނައަށް އޭރު ފެންނަމުން ދިޔައީ މުޅިން ތަފާތު އަޝްކާން އެކެވެ. އެއަޑު މީގެ ކުރިން ދެފަހަރެއްގެ މަތީން އަޝްކާން ފޯނުން ވީޑިއޯ ކޯލް ކުރަނިކޮށް އޭނައަށް އިވިފައި ވެއެވެ. ނަމަވެސް އެއަޑުގެ ވެރިޔާއާއި ބައްދަލުވުމުގެ ނަސީބެއް މިއަދާ ޖެހެންދެން ވެސް އޭނައަށް ލިބިފައި ނެތެވެ. ކޮންމެހެން ވިޔަސް އެއީ އަޝްކާންއަށް ވަރަށް ހާއްސަ ކުއްޖެއްކަން ވިވިއަންއަށް ނަގައިގަނެވުނެވެ. އަޝްކާންއަށް އަންނަ ބަދަލުތަކުންނެވެ. އަޝްކާންއާއެކު އަހަރު ދުވަސް ވަންދެން މަސައްކަތް ކުރެވުނުކަމުގައި ވިޔަސް އަޝްކާންގެ ޒާތީ ދިރިއުޅުމުގެ އެއްވެސް މަޢުލޫމާތެއް އޭނައަށް ލިބިފައި ނެތެވެ. އަޝްކާންގެ ސިއްރުވެރިކަމާއި މީހުންނާއި އެކަހެރި މިޒާޖުގެ ސަބަބުން ވަޒީފާގެ ކަންތައް ފިޔަވައި އިތުރު އެއްވެސްކަމެއް އެދެމެދުގައި ހިއްސާއެއް ނުކުރެއެވެ. އަޝްކާންއަކީ ހައްލުކުރަން ދަތި އަރަތެއް ފަދައެވެ.\nއަޝްކާންއަށް ވަގުތު ދެމުން ވިވިއަން ގޮސް ކެބިން އިން ނިކުތެވެ. ކެބިންގެ ދޮރު ލައްޕާލުމުގެ ކުރިން އޭނަ ފަސްއެނބުރި އަޝްކާންއަށް ބަލާލިއެވެ. އެވަގުތު މަދުން ނޫނީ ނުފެންނާނެ ފަދަ މަންޒަރެއް ދުށުމުގެ ނަސީބު އޭނައަށް ލިބުނެވެ. އަޝްކާންގެ ތުންފަތަށް ވެރިވެގެން އައި ހިނިތުންވުމާއެކު ކޮލަށް އެޅިގެން ދިޔަ އަޑިކޮޅަކީ ނަސީބު ގަދަ މީހަކަށް ނޫނީ ނުފެންނާނެ މަންޒަރެކެވެ. އެރީތި ހިނިތުންވުމުން އަޝްކާންގެ ހިތްގައިމުކަން އިތުރުކޮށްދެއެވެ.\n''ކޮން ދުވަހަކުންތަ އެލީ މިކޮޅަށް އަންނަނީ... މިހާރު މިކޮޅަށް ނާންނަތާ ދެއަހަރު މިވަނީ، އެންމެފަހުން މެލޭއިން ދިމާވީ ވެސް އެހާ އުނދަގުލުން...'' އަޝްކާންގެ އަޑުގައި ޝަކުވާތައް ވިއެވެ.\n''އެފަހަރު ކޮލެޖްގެ އެގްޒާމް ކަންތަކުގަ ވަރަށް އަވަދިނެތިކޮށް އުޅެން ޖެހުނީ، އަނެއްކޮޅުން ޝާން އެފަހަރު މެލޭއަށް އައީ ހަމައެކަނި އެންމެ ރެޔަކަށްނު، ތެޅެމުންފޮޅެމުން ބައްދަލުކުރަން ދާން ޖެހުނީ ވެސް، އެހާވަރުން ދިޔަ އިރުވެސް ކިރިޔާ އެއާރޕޯޓުން ބައްދަލުވިކަން... ޔޫ ނޯ ވަޓް؟... އައި ރިއަލީ މިސް ޔޫ!... މިހާރު ކުރިއަށް ވުރެ ހޭންޑްސަމް ވެއްޖެހެން ހީވަނީ... ހެހެހެ... ވަރަށް އަވަހަށް މާލެދާން ވެގެން މިއުޅެނީ!... ހީވަނީ ޝާންއަށް މިހާރު އޮންނާނީ އެނގިފަހެން، މަގޭ ދޮންބެއަކީ އަނގަގަދަ މިތުރެއް ވިއްޔާ...''\nއެލީން ލުއި ހީނލުމެއްގެ އަޑާއެކު ބުނެލިއެވެ.\n''ތިބުނީ ހަމަ ތެދެއް... ކައްޔިސްއަކީ އަނގަގަދަ މިތުރެއް...'' އަޝްކާން ވެސް ލުއި ހީނލުމަކާއެކު އެލީންގެ ވާހަކައިގައި ބައިވެރިވިއެވެ. އެލީންއާއި އަޝްކާންއާ ދެމެދު ތަފަތު ވާހަކަތައް ދެކެވެމުން ދިޔައެވެ. އޭރު އަޝްކާންގެ ފަރާތުން ފެންނަމުން ދިޔައީ އުފާވެރިކަމެވެ. ހިތްހަމަޖެހުމެވެ.\n''ދެން ބުނެބަލަ، ކޮން ދުވަހަކު މިކޮޅަށް އަންނާނީ؟...'' އަޝްކާން އޭނައަށް ހާއްސަކުރެވިފައިވާ ގޮނޑީގައި އިށީންނަމުން ސުވާލުކުރިއެވެ.\n''ޑޭޓެއް ނުބުނާނަން، އެކަމަކު ވަރަށް އަވަހަށް ދާނަން...''\nއެލީން ބުނެލިއެވެ. ދެޒުވާނުން ވާހަކައިގައި ތިބެފައި ވަކިވެލީ ހެނދުނު އޮތް މީޓިންގްއަށް ދާން ވަގުތު ކުޑަތަން ވާން ފެށުމުންނެވެ. ފޯނު ކެނޑުމުން ވެސް އިރުކޮޅެއް ވަންދެން ފޯނަށް ބަލަހައްޓައިގެން އަޝްކާންއަށް އިދެވުނެވެ. ގޮނޑީގެ ތެރެއަށް ހަށިގަނޑު ދޫކޮށްލަމުން އަޝްކާން ފުންނޭވާއެއް ލިއެވެ. އޭނަގެ ސަމާލުކަން މޭޒުމަތީ އޮތް ފައިލަށް ހުއްޓުނީ އެވަގުތުއެވެ. އެލީންގެ ފޯނުކޯލު އައުމުގެ ކުރިން ވިވިއަން ބުނި ވާހަކަތައް ހަނދާންވުމާއެކު، ފައިލު ހުޅުވާލަމުން އޭގައިވާ އެއްޗިއްސަށް ސަމާލުކަމެއް ދިނުމެއް ނެތި، ސޮއެކުރަންޖެހޭ ތަންތަނުގައި ސޮއިކޮށްލިއެވެ. އަދި މީޓިންގްއަށް ދާން ނިކުންނަމުން ދިޔައީ ފައިލު ހިފައިގެންނެވެ.\nދެ ހަފްތާ ފަސް...\nނާއުއްމީދުގެ ކަނޑެއްގައި ބެހެެމުން ދިޔަ މަލްސާއަށް އޭނަގެ ފޯނަށް އިރުއިރުކޮޅާ ބަލާލެވެއެވެ. ވަޒީފާ ހަމަޖެހިގެން ގުޅާފާނެކަމުގެ އުއްމީދުގައި ދުވަސް ހޭދަކުރެވެނީ ބޭޤަރާރުކަންމަތީގައެވެ. އެތައް ފަހަރު ފޯނު ނަގައި ވަޒީފާގެ ޚަބަރެއް ބަލާލަން މަލްސާގެ ހިތަށް އަރައެވެ. ނަމަވެސް ނަންބަރު ލިޔެފައި ވެސް ފޮހެލަނީ ހިތްވަރު ނުލިބިގެންނެވެ. މީހުން ހީކޮށްފަނެ އެއްޗަކާ މެދު މާބޮޑަށް ވިސްނެނީއެވެ.\n''އަޅެ، ނުހޮވުނީ ކަންނޭގެ، މިހާރު ކޮންެދުވަހެއް ޚަބަރެއް ވާން ގުޅާނަމޭ ބުނިތާވެސް، ހާދަ ދެރައޭ...''\nމާޔޫސްކަން ނޫން އެހެން އެއްޗެއް މަލްސާގެ ހިތުގައި ނުވެއެވެ. އަޝްކާން ގާތުން ފެންނާނެ ކަމަށް ދެކެމުން އައި ހުވަފެންތައް ބިލާހަކައަށް ވެދާނެތީ އެކަމުގެ ހިތިއަސަރު އޭނަގެ ހިތަށް ފެތުރެމުން ދިޔައެވެ. އެރީތި ސޫރަ އަދި އެންމެ ފަހަރަކު ވިޔަސް ގާތުން ދެކިލުމަށް ހިތް އެދި ގޮވަމުން ދިޔައެވެ. ނުތަނަވަސްކަން ހިތަށް ވެރިވަނީ އެފަދަ ފުރުސަތެއް އޭނައަށް ނުލިބިދާނެތީއެވެ.\nކޮޓަރީގައި އޮތް ދިމްނާ ސިއްސައިގެން ދިޔައީ އޭނަގެ މަންމަ ބަރްކާގެ އަޑަށެވެ. ސޯފާގައި ހަމަޖެހިލައިގެން ވާހަކަފޮތެއް ކިޔަން އޮތް ދިމްނާ އަވަސްއަވަހަސް ފޮތް ލައްޕާލަމުން ސޯފާއިން ކޮޅަށް ތެދުވުނެވެ. އެވަގުތު މަންމަ އައިސް ކޮޓަރިއަށް ވަންނަނީނެއެވެ.\n''މަންމާ...'' ބަރްކާ ފެންނަ އިރަށް ދިމްނައަށް ގޮވާލެވުނެވެ.\n''ކަލެއާ ހެދި ލަދުން ބޯފަޅައިގެންދާން ކައިރިވެއްޖެޔޭ، ބުނަން!، ކަލޭގެ ބައްޕަ ކޮންމެ އެއްޗެކޭ ބުންޏަސް މަށަށް ހެޔޮ!، ކަލޭ ޖެހޭނީ ހަމަ އުސައިދު ގާތަށް ދާން، ރައްޓެހިން ގާތަށް ދިޔަޔަސް ދައްކަނީ ކަލޭގެ ލަދުހަޔާތްކުޑަ ވާހަކަ، ފިރިމީހާއަސް ޤަދަރު ނުކުރާ ވާހަކަ!...''\nބާރަށް ކޮޓަރީގެ ދޮރު ލައްޕަމުން ބަރްކާ ހަޅޭއްލަވައިގަތެވެ. ވަރުގެ ކޮޅަށް ނަލަހެދިގެން ހުރި ބަރްކާ ފެނުމުން އެއައީ ބޭރަށް ގޮސްފައިކަން ދިމްނާއަށް ނަގައިގަނެވުނެވެ. މަންމަގެ ރުޅީގެ ފަހަތުގައިވާ ސަބަބަކީ އެއީކަން ވެސް ދިމްނާއަށް ދޭހަކުރެވުނެވެ.\n''މަންމާ...'' މަންމަގެ އަޑުގައި ހުރި ހަރުކަށިކަމުން ދިމްނާގެ އަޑު ކުރެހުނެވެ.\n''މަށަށް މަންމައައޭ ކިޔައި ގޮވާނެކަމެއް ނެތް!، ކޮބާތަ ކަލޭގެ މައްސަލައަކީ؟، އޭނ!... ދުނިޔެއިން އެހެން މީހަކަށް ނަސީބު ނުވާނެފަދަ ފަދަ މުއްސަނދި ދިރިއުޅުމެއް ހޯދައި ދިނީމަވެސް ކަލެއަށް އެނގުނީ ހަރާމްކޯރުވާންތަ؟...''\nރުންކުރު ރާގަކަށް ބަރްކާ ބުނެލިއެވެ. ޒީލަގަދަކަމާއި ގޮތްދޫނުކުރުން ބަރްކާގެ މޫނުމަތިން ފެނެއެވެ.\n''މަންމާ!، އަހަރެން ބޭނުމެއް ނޫން އެކަހަލަ ދިރިއުޅުމެއް!، ފައިސާއާއި މުއްސަނދި ކަމަކީ އަހަރެންގެ ނަޒަރު އެއްވެސް އެއްޗެއް ނޫން... ފާއިތުވެ ދިޔަ ދުވަސްތަކުގައި އަހަރެން އުޅެމުން ދިޔަ ހާލު އެންމެ ފަހަރަކު ވިޔަސް ބަލާލިންތަ؟، ރުހުމުގެ ލޮލަކުން ވިޔަސް އަހަންނަށް ބަލާލިންތަ؟، ބެލިނަމަ އަހަރެން އުޅެމުން އައި ހިތްދަތި ދިރިއުޅުން މަންމައަށް ފެނުނީސް، އުސައިދުގެ ފަރާތުން އަހަންނަށް ލޯތްބެއް ނުލިބުނު، ލިބުނީ އަނިޔާއާއި ވޭން، ދެންވެސް އެއަނިޔާތަކަށް މަރުހަބާ ކިޔަން ދާން ވީތަ؟...''\nދިމްނާއަށް ރޮވުނެވެ. އުސައިދުގެ ނުބައިކަން މަންމައަށް ކިޔައިދޭން ދިމްނާ މަސައްކަތްކުރިއެވެ. އުސައިދުގެ ފަރާތުން ލިބުނު ޖިސްމާނީ އަނިޔާތަކާއި ނަފުސާނީ އަނިޔާތެކެވެ. މަންމައަށް ކިޔައިދޭން ލަދުވެތި އަނިޔާތަކެއްވެސް އުސައިދުގެ ފަރާތުން އޭނައަށް ވަނީ ލިބިފައެވެ. އެޚިޔާލުތަކުން ވެސް ހިތަށް ވެރިވެގެން އަންނަނީ ބިރުވެރިކަމެވެ. ހިތްދަތިކަމެވެ. ޖިސްމުގައިވާ ވޭނާއި ކެކުޅުންތައް އުތުރިއަރައިގެން ދެއެވެ.\n''ކަލޭ ތިދައްކާ ދޮގު ވާހަކަތައް މަ ޤަބޫލުކުރާނެހެން ހީވޭތަ؟... މަގޭ ހޮވުން ގޯހެއް ނުވާނެ، އެއީ ދުވަހަކު ވާނެކަމެއް ނޫން... އެހޮވުމުގައި ޢައިބެއް ވެސް ނުހުންނާނެ!... ކަލޭ ޖެހޭނީ ހަމަ އުސައިދު ގާތަށް ދާން، އަހަރުމެންނަށް މިލިބޭ ބަދުނާމުން ސަލާމަތްވާން އިތުރުގޮތެއް ނެތް، އަހަރުމެންގެ ވިޔަފާރިއަށް ކަލޭގެ ސަބަބުން ގެއްލުމެއް ވިޔަކަ ނުދޭނަން... ހަނދާން ކުރާތި، ލޯބިން ކަލެއަށް ވިސްނައިދޭން މަަސައްކަތްކޮށްފިން... އުސައިދު ފަދަ ހިތްހެޔޮ ފިރިއަކު ކަލެއަކަށް ނުލިބޭނެ!...'' ބަރްކާ ހަޅޭއްލަވައިގަތެވެ.\nދިމްނާގެ އެއްވެސް ވާހަކައެއް އަޑުއަހާކަށް ބަރްކާ ބޭނުމެއް ނުވިއެވެ. ހުރި ހަމައެކަނި އަންހެން ދަރިފުޅުގެ ކެކުޅުންތައް ބަރްކާއަށް ނުފެންނަ ކަހަލައެވެ. ދުނިޔޭގެ ނަމާއި އިއްޒަތަށްޓަކައި އަމިއްލަ ދަރިފުޅުގެ އުފަލާއި ދިރިއުޅުން ޤުރުބާންކުރަން ވެސް ބަރްކާ ހުރީ ތައްޔާރަށެވެ.


Bon Govvee Athama Palace Kairi Ga Hure Remote Eh Beynun Kohgen! - Vaguthu\nރައްޔިތުންގެ މަޖިލީހުގެ ރައީސް، ކުރީގެ ރައީސް މުޙައްމަދު ނަޝީދަށް އަމާޒުކޮށް ހަމަލާ ދިން ކަމަށް ބެލެވޭ މީހާ އަތަމާ ޕެލެސް ކައިރީ ހުރެފައި ރިމޯޓެއް ބޭނުންކޮށްގެން ބޮން ގޮއްވާލުމަށް ފަހު ފިލުމުން ރައްޔިތުންގެ މަޖިލީހުގެ މާފަންނު މެދު ދާއިރާގެ މެންބަރު އިބްރާޙީމް ރަޝީދު (ބޮންޑެ) ގެ ނުރުހުން އިދާރާތަކަށް އަމާޒު ކުރައްވައިފިއެވެ.\nނަޝީދަށް ހަމަލާ ދިން ވަގުތު މީހަކު ދުވެފައިދާ މަންޒަރުތަކެއް ހިމެނޭ ސީސީޓީވީ ފުޓޭޖްގެ ފޮޓޯތަކެއް މީސް މީޑިއާގައި ދަނީ ދައުރުވަމުންނެވެ. އޭގެ ތެރޭގައި އަތަމާ ޕެލެސްގައި ހުރި ސީސީޓީވީ ފުޓޫޖެއްގެ ފޮޓޯއަކާއި ބާއިންޖީނުގޭ މަގުގައި ހުރި ސީސީޓީވީގެ ފުޓޭޖެއްގެ ފޮޓޯތައް ހުރި ކަން ބޮންޑެ ވަނީ "ވަގުތު" އަށް ކަށަވަރު ކޮށްދެއްވައިފައެވެ.\nރައީސް ނަޝީދުގެ ވެސް ވަރަށް އަރިސް ބޭފުޅެއް ކަމަށްވާ ބޮންޑެ ވަނީ ނަޝީދަށް ހަމަލާދީފައި އެހާ ފަސޭހައިން މީހަކު ފިލައިގެން ދިއުމުން ކަންބޮޑުވުން ފާޅުކުރައްވައިފައެވެ. އޭނާ ވިދާޅުވީ މިކަމުގައި އިދާރާތަކާއި ގައުމީ ސަލާމަތީ ޚިދުމަތްތަކުގެ "އިހުމާލު" ފެންނަން އޮތް ކަމަށެވެ. ބޮންޑެ ވިދާޅުވީ ހައި ޓެކްގެ ސެކިއުރިޓީއެއް ދެވިފައި އޮތް ނަމަ ނަޝީދު ސަލާމަތް ކުރެވުނީސް ކަމަށެވެ. މި ގޮތުން ޖޭމަރު ވެހިކަލެއް ނެތުމުން ވަރަށް ބޮޑަށް ފާޑުވިދާޅުވިއެވެ.\nމީގެ އިތުރުން އެމަނިކުފާނު ދިރިއުޅުއްވާ ގެކޮޅު ކައިރީ ސައިކަލުތައް ޕާކް ނުކުރެވޭ ގޮތަށް ހެދުމަށް އެމްއެންޑީއެފްއިން ޕްލޭނިން މިނިސްޓްރީއާއި ސިޓީ ކައުންސިލްގައި އެދިފައި އޮތީ ވެސް އެމަނިކުފާނަކީ "ހައި ރިސްކް" ބޭފުޅަކަށް ވުމުން ކަމަށް ބޮންޑެ ވިދާޅުވިއެވެ. އެކަން ވެސް ނުކުރެވި ލަސްވެގެން ދިއުމުން ހައުސިން މިނިސްޓްރީއަށް ވެސް ބޮންޑެ ވަރަށް ބޮޑަށް ފާޑުވިދާޅުވިއެވެ.\n"ވަރަށް ބޮޑަށް އިހުމާލުވެފަ މި އޮތީ މި ކަމުގަ، ސެކިއުރިޓީ ދޭން ވާ ވަރަކަށް ނުދެވުން، ސެކިއުރިޓީ އޮވެމެ އެ ތަނުގެ ކައިރިން ފިލައިގެން އެ ދިޔައީ، ވަރަށް ބޮޑަށް އިހުމާލުވެފަ ހުރީ،" ބޮންޑެ ވިދާޅުވިއެވެ.\nބޮންޑެ ވިދާޅުވި ގޮތުގައި އަތަމާ ޕެލަސް ތެރޭގައި ހުރުމަށް ފަހު ފިލަން ވެގެން ދުވެފައި ދިޔައިރު އެ ސަރަހައްދުން އެތައް ބަޔަކަށް އެ މަންޒަރު ފެންނާނެއެވެ. އަދި ފިލަން ދުވި މީހާ ބާ އިންޖީނުގޭގެ ފުރަގަސް މަގުގައި ހުރި ގާ ޕެލެޓެއް ތެރެއަށް އެއްޗެއް އެއްލައިލި ކަމަށާއި އެ ތަނުގައި ރިމޯޓެއް ޒާތުގެ އެއްޗެއް އޮތް ތަން ފުލުހުންނަށް އޭގެ މަުލޫމާތު ދިން ކަމަށް އޭނާ ވިދާޅުވިއެވެ.\nނަޝީދަށް ހަމަލާ ދިން ފަހުން 38 ގަޑިއިރެއްހާއިރު ފާއިތުވެގެން ދިޔައިރު އަދިވެސް މީހަކު ހައްޔަރުކޮށްފައެއް ނުވެއެވެ. މައްސަލައިގެ ތަހުގީގު ހިނގަމުންދާ ދުވެއްޔާއި، ފުލުހުންގެ އިންޓެލިޖެންސަށް މީގެ މައުލޫމާތެއް ލިބިގެން ނުދިއުމާއި، މިހާ ފަސޭހައިން ހަމަލާއެއް ދެވުމާއި، ފަސޭހަ ގޮތަކަށް ފިލައިގެން ދިއުމުން ގިނަ ބަޔެއްގެ ފާޑުކިއުންތައް ވެސް އިދާރާތަކަށް ދަނީ އަމާޒުވަމުންނެވެ.\nބެދޭ މަޅި.... ބޮޑުވާނެ\nވީޑިއޯގެ ސްކްރީންޝޮޓްގައި5މޭ 2021 އިންނާތީ އެ ކިހިނެތްވެފައިން ކަމެއްތޯ ބަލަން ޖެހޭ\nމެއި 8, 2021 12:04\nޖޭމަރެއްލާފައި އިނަސް ބޮންޑޭ ކަލޭމެން ބުނާނެ ރައީސަކަށް ނުގުޅެއޭ. ފާރަލަނީއޭ. އިބޫ ރައީސަށް ގުޅާފާނެތީ އަބަދު ޖޭމަރު ޖައްސާފައޭ ހުންނަނީ. އަނެއްކާ އެވަރަަށް ދުވެ ނަގާނެ. ސެކިއުރިޓީއަކީ އަންނި ބަލާ އެެއްޗެއް ނޫންކަން ބޮންޑޭއަށް ވަރަަށް ރަގަޅަށް އެގޭނެ. އަނދުން މާލިމީ ފްރިޖަށްލާފައި ހުންނަ ކޮންމެ ފުޅިއެއްވެސް ދަމާލަފާނެ\nމެއި 8, 2021 12:14\nހުރިހާ މުއައްސަސާއެއް ވެސް މިއޮތީ ފެއިލްވެފައި. ކައި ހުސްކޮށްފި. ބޮޑުމުސާރަ ނަގައިގެން ކައިގެން ފަލަވާން ތިބެނީ.!!\nމެއި 8, 2021 12:20\nތި ނަޟީދު ޕާމެނެންޓުކޮށް އިންޑިއާޔާ ހަވާލުކުރަން ފެނޭ. މޯދީ ކާރި ބުނަންވީ ނޫ މަލިކުގެ ނަން ދޫނި ރާއްޖެއަށް ބަދަލްކޮށްފަ އެތާ ބޮޑުވަޒީރުކަން ދީފަ ބަހަށްޓާށޭ.\nމެއި 8, 2021 14:13\nގައުމުގެ ހާލާކަކީ ބޮޑުވަގު ރާގޮޑިޜާޖާ މިކަލޭގެ އަވަހައް ޗައިނާ ވެ ރިކަމަށްފޮނުވަންވީ.\nމެއި 8, 2021 14:15\nގައުމަށް ބޮޑު ވަގެއްބޭނުމެއްނޫން .\nމެއި 8, 2021 13:10\nއިތުރު ބަޔަކަށް މިމީހާގެ ސަބަބުން ގެއްލުމެއް ވުމުގެ ކުރިން އަވަހަށް ހިފާ ހައްޔަރުކުރޭ. މިފަދަ ނުބައި މީހުން މި މުޖުތަމައުގައި ދޫވެފައި ތިބެގެން ނުވާނެ.\nމެއި 8, 2021 13:25\nޖޭމަރަށް ތަބާ ނުވާ މީހަކު ކިހިނެއް ގެންގުޅެނީ؛؛' ފެށުނީއްސުރެ ސެކިއުރިޓީ އަށް ވަރަށް ތުރާ ބޮޑު ކޮށް ފެންނަނީ..\nމެއި 8, 2021 13:46\nއޭނާއަކީ ސެކިއުރިޓީ ބޭނުންވާ މީހެއްނޫން، އެއީ ދިވެހިރައްޔިތުންގެ ހިއްތަކުގެ ރަސްގެފާނުކަމަށް ހަދައިގެން ބޮންޑޭމެން އުޅެނީ، ދެން ކޮން ވާހަކައެއް ދައްކާކަށް. މަޤާމެއް ދެއްވީމާ އެމަޤާމުގައި ހުންނަ ފަރާތެއް އުޅެންޖެހޭނެ ވަކިގޮތެއް އޮންނާނެ. އެއީ އަބުއިވުމެއްނޫން. އެހެންތަ އެ އުޅެނީ.


Syria Ah Dhin Hamalaa Eh Ge Sababun Binhelumeh Athuvehjje - Vaguthu\nސީރިއާ އަށް ދިން ރޮކެޓް ހަމަލާއެއްްގެ ސަބަބުން ބިންހެލުމެއް އައިސްފި\nއެމެރިކާ އިން އިސްވެ އޮވެ ހުޅަނގުގެ ގުޅިފައިވާ ކޯލިޝަނުން ސީރިއާގެ އަސްކަރީ މަރުކަޒު ތަކަށް ވަރުގަދަ ހަމަލާތަކެއް ދީފައި ވަނިކޮށް އަނެއްކާވެސް ވަރުގަދަ ރޮކެޓް ހަމަލާތަކެއް ސީރިއާގެ އުތުރު އަސްކަރީ މަރުކަޒު ތަކަކަށް ދީފިއެވެ.\nސީރިއާގެ ދައުލަތުގެ ޓީވީން ބުނާގޮތުގައި އިއްޔެ ދިން ވަރުގަދަ ހަމަލާތަކުގެ ޒިންމާ އަދި އެއްވެސް ފަރާތަކުން އުފުލާފައި ނުވާކަމަށެވެ. އަދި އިއްޔެ ދިން ހަމަލާތަކުގެ ފޮޓޯތައް ދައުލަތުގެ ޓީވީން ވަނީ އާންމު ކޮށްފައެވެ.\nއިއްޔެދިން ހަމަލާތަކުގެ ބާރުގަދަ ކަމުން ސީރިއާގެ އުތުރު ސަރަހައްދު ތަކަށް ވަނީ ބިންހެލުމެއްގެ އިހުސާސް ކުރެވިފައެވެ. މި ބިންހެލުމުގެ ބާރުމިން 2.6 މެގްނަޓިއުޓްގައި ވަނީ ރިކޯޑް ކުރެވިފައި ކަމަށް މީޑިއާ ރިޕޯޓްތަށް ބުނެއެވެ.\nއިއްޔެ ދިން ހަމަލާތަކުގައި އެއްވެސް މީހަކު މަރުވި ކަމުގެ ރިޕޯޓްތަކެއް އަދި ލިބިފައެއް ނުވެއެވެ.\nސީރިއާ ސަރުކާރާއި ދެކޮޅަށް މީގެ ކުރިން ހަމަލާ ދިނުމަށް ކަނޑައެޅި މަގްސަދު ހާސިލްވެއްޖެ ކަމަށާއި، ސީރިއާއަށް ހަމަލާ ދިނުމުގެ މަގުސަދު ވަރަށް ފުރިހަމަ ކަމާއެކު ތަންފީޒު ކުރެވިއްޖެ ކަމަށް އެމެރިކާގެ ރައީސް ޑޮނަލްޑް ޓްރަމްޕް ވަނީ ބުނެފައެވެ.\nޓްރަމްޕް ކުރި ޓްވީޓެއްގައި އޭނާބުނީ، ސީރިއާ އަށް ދެވުނު އަސްކަރީ ހަމަލާއިން ވަރަށް ފުރިހަމަ ނަތިޖާއެއް ހާސިލުވެއްޖެ ކަމަށެވެ. އެހެންކަމުން، ހަމަލާ ދިނުމުގައި އެމެރިކާ ސިފައިންނާއެކު ބައިވެރިވި ފަރަންސޭސި އަދި އިނގިރޭސި ސިފައިންގެ ހިކުމަތަށާއި، ބާރުވެރިކަމަށް ޓްރަމްޕް ޝުކުރު އަދާކޮށްފައެވެ.\nއެމެރިކާ އިސްވެއޮވެ ސީރިޔާގެ ސަރުކާރުގެ ބާރުގަދަ ހިސާބުތަކަށް ހަމަލާދިނީ ސީރިއާގައި އިދިކޮޅު ފަރާތްތަކުން ހިފާފައިވާ ދޫމާއަށް ކެމިކަލް ހަމަލާއެއް ސީރިއާގެ ސަރުކާރަށް ނިސްބަތްވާ ފަރާތްތަކުން ދީފައިވާތީއެވެ.\nއޭޕްރީލް 30, 2018 19:46\nސީރިޔާ ހަމަލަަ ދިނުމުގެ ބޭނުމަކީ ކޮބަަ؟


އަލަށް އިސްލާމްވި ޖަސްޓިން އެކްސިޑެންޓެއްގަ ފުނޑުފުނޑުވުމަށްފަހު ގަދަވުމުން އިންތިޒާރުކުރަނީ ޙައްޖަށް ގެންދާނެ ބައިވެރިއަކަށް!\nޖަސްޓިން އަކީ ފަރަންސޭސި ކްރިސްޓިއަން ޢާއިލާއެއްގެ އަންހެން ކުއްޖެކެވެ. އުމުރުން 16 އަހަރުގައި ޖަރުމަނަށް ދިއައީ ޖަރުމަނު ބަހުގެ މާހިރަކަށްވުމަށެވެ. ޖަރުމަނުގައި ހުރި ދުވަސްވަރު އިޖުތިމާޢީ ޚިދުމަތެއްގެ ގޮތުގައި ޖަރުމަނުގައި ތިބި ސީރިޔާގެ ރިފިޔުޖީ ކުޑަކުދިންނަށް ހިލޭ ސާބަހަށް ކައްކައިދޭން ގޮސް އުޅުނެވެ.\nއެގޮތަށް އުޅުމުގެ ތެރޭގައި އެކުދިންގެ ކިބައިން ފެނުނު ރިވެތި އަޚްލާޤްގެ ސަބަބުން އިސްލާމް ދީނަށް ޝައުޤުވެރިކަން އުފެދި ދީން ދަސްކޮށް އިސްލާމްވިއެވެ. އެއަށްފަހު އެނބުރި ޤައުމަށް ގޮސް ވެސް އުޅެމުން އައީ އިސްލާމް ދީނަށެވެ.\nކުޑަދުވަސްކޮޅެއްގެ ތެރޭގައި އެކްސިޑެންޓެއް ވިއެވެ. ގައިގެ ގިނަ ކަށިތަކެއް ބިނދުނެވެ. ބޮލުގެ ނާށިގަނޑުގައިވެސް ރެނދުލިއެވެ. އަދި އޭނާއަށް އެކަނި އުޅެވިދާނެ ކަމުގެ އުންމީދުވެސް ޑޮކްޓަރުން ކަނޑައިލިއެވެ.\nނަމަވެސް ދާދި މަދު ދުވަސްކޮޅެއްގެ ތެރޭގައި ހުރިހާ ކަމަކުން އަރައިގަނެވި ހިނގައި އުޅެވެން ފެށިއެވެ. ނަމަވެސް އެކަމުގެ ސަބަބުން ބޮކްސިންގތެޅުމާއި އެނޫންވެސް އޭނާ ކުޅެމުން ދިއަ ބައެއް ކުޅިވަރުތައްވެސް ހުޓާލަން ޖެހުނެވެ.\nޖަސްޓިން ވިސްނީ ހުރިހާ ކަމެއް މެދުވެރިކުރެއްވެވީ ވެސް އޭނާއަށް ލެއްވެވި ރަޙްމަތެއްގެ ގޮތުން ކަމަށެވެ. ޚާއްޞަކޮށް އޭނާއަށް ދެން އެކަނި ނުހިނގިދާނެ ކަމަށް ޑޮކްޓަރުން ނިންމާފައިވަނިކޮށް އެހައި އަވަހަށް ހިނގޭނެ ގޮތް މިންވަރުކޮށްދެއްވެވުން އެއީ ލެއްވެވި ވަރަށް ބޮޑު ރަޙްމަތެއް ކަމަށެވެ.\nއެހެންކަމުން ޖަސްޓިން އަބަދުވެސް މަސައްކަތްކުރަމުން އަންނަނީ ދުވަހަކަށްވުރެ ދުވަހެއް ﷲ ތަޢާލާ އާއި ކުއްތަންވުން އިތުރުކުރެވޭތޯއެވެ! ޖަސްޓިން މިހާރު އުންމީދުކުރަނީ ކައިެނިކުރާނެ ތަޤްވާވެރި ފިރިއަކަށެވެ! ކައިވެންޏަށްފަހު އޭނާ ގޮވައިގެން އަވަހަށް ޙައްޖަށް ދާނެ ފިރިއަކަށެވެ!


Real ah bodu molheh, evvaruve Barca haaskamuge there'ah | Jazeera\tރެއާލްއަށް ބޮޑު މޮޅެއް، އެއްވަރުވެ ބާސާ ހާސްކަމުގެ ތެރެއަށް - Jazeera\nރެއާލްއަށް ބޮޑު މޮޅެއް، އެއްވަރުވެ ބާސާ ހާސްކަމުގެ ތެރެއަށް\nސާއިފް ޝިޔާދު November 1, 2020 48 views0\nސްޕެނިޝް ލަލީގާގައި ކުޅުނު މެޗުން 4-1 އިން އެންމެފަހުގެ ޗެމްޕިއަން ރެއާލް މެޑްރިޑް މޮޅުވިއިރު އެއްވަރުވެ ބާސެލޯނާ ހާސްކަމުގެ ތެރެއަށް ވެއްޓިއްޖެއެވެ.\nއަމިއްލަ ދަނޑުގައި ހުއެސްކާއާ ދެކޮޅަށް ކުޅުނު މެޗު ރެއާލްއިން ކާމިޔާބުކުރީ 4-1 ގެ ނަތީޖާއަކުންނެވެ. މި މެޗުގެ ފުރަތަމަ ލަނޑު މެޗުގެ 40 ވަނަ މިނެޓުގައި ޖަހައިދިނީ އެޑެން ހަޒާޑްއެވެ. އޭނާގެ މި ލަނޑަކީ 392 ދުވަހުގެ ފަހުން އޭނާ ރެއާލްއަށް ޖަހައިދިން ފުރަތަމަ ލަނޑެވެ. އެޓީމުގެ ދެވަނަ ލަނޑު މެޗުގެ 45 ވަނަ މިނެޓުގައި އެޓީމަށް ޖަހައިދިނީ ފޯވާޑް ކަރީމް ބެންޒޭމާއެވެ.\nދެވަނަ ހާފު ވެސް ރެއާލްއިން ވަރުގަދަކޮށް ފެށިއިރު އެޓީމުގެ ދެވަނަ ލަނޑު 54 ވަނަ މިނެޓުގައި ޖަހައިދިނީ ފެޑެރީކޯ ވަލްވާޑޭއެވެ. ހުއެސްކާއިން 74 ވަނަ މިނެޓުގައި ނަތީޖާގެ ފަރަގު ކުޑަކުރިއިރު އެ ލަނޑު އެޓީމަށް ޖަހައިދިނީ ޑޭވިޑް ފެރެއިރޯއެވެ. ރެއާލްގެ ހަތަރުވަނަ ލަނޑު 90 ވަނަ މިނެޓުގައި ޖަހައިދިނީ ކަރީމް ބެންޒޭމާއެވެ.\nބާސެލޯނާ ވަނީ ރަށުން ބޭރުގައި އަލަވޭސްއާ ދެކޮޅަށް ކުޅުނު މެޗުން 1-1 އިން އެއްވަރުވެފައެވެ. މި މެޗުގެ ފުރަތަމަ ލަނޑު ބާސާގެ ކީޕަރު ނެޓޯ އަތުން ބޯޅަ ގެއްލުމުން ލުއިސް ރިއޯހާ އަލަވޭސްއަށް ކާމިޔާބުކޮށްދިން ލަނޑެކެވެ. އަލަވޭސްގެ ފަރާތުން މޮޅު ޑިފެންސިވް ކުޅުމެއް ފެނިގެންދިޔަ މި މެޗުގައި ބާސާއަށް އެއްވަރު ކުރެވުނީ 63 ވަނަ މިނެޓުގައި އެންޓޮއިން ގްރީޒްމަން ޖަހައިދިން ލަނޑަކުންނެވެ.\nއެޓްލެޓިކޯ މެޑްރިޑްއިން ވަނީ 3-1 އިން އޮސަސޫނާ ބަލިކޮށްފައެވެ. މި މެޗުގައި އެޓްލެޓިކޯގެ ލަނޑުތައް ޔާއޮ ފީލިކްސް އާއި ލޫކަސް ޓޮރޭރާ ޖަހައިދިންއިރު އޮސަސޫނާގެ ލަނޑު އެޓީމަށް ޖަހައިދިނީ އެންޓޭ ބުޑްމިއަރއެވެ.\nމި މެޗުތަކާއެކު ތާވަލުގެ އެއްވަނައިގައި އޮތީ 16 ޕޮއިންޓާއެކު ތާވަލުގެ އެއްވަނައިގައެވެ.6މެޗުން ލިބުނު 8 ޕޮއިންޓާއެކު ބާސާ އޮތީ 12 ވަނައިގައެވެ.


ފަނޑިޔާރު ދީދީ ރާއްޖެއިން ބޭރަށް ފުރާވަޑައިގެންފި | Jazeera\tފަނޑިޔާރު ދީދީ ރާއްޖެއިން ބޭރަށް ފުރާވަޑައިގެންފި - Jazeera\nފަނޑިޔާރު ދީދީ ރާއްޖެއިން ބޭރަށް ފުރާވަޑައިގެންފި\nޢަލީ ޔާމީން June 28, 2019 75 views0\nސުޕްރީމް ކޯޓްގެ ފަނޑިޔާރު އަބްދުﷲ ދީދީގެ މައްސަލަތަކެއް ބަލަމުން ގެންދަނިކޮށް އޭނާ މިރޭ ރާއްޖެ އިން ބޭރަށް ފުރާވަޑައިގެންފިއެވެ.\nފަނޑިޔާރު ދީދީގެ ވަކީލުންގެ ޓީމުގައި ހިމެނިވަޑައިގަންނަވާ އާދަމް ޝަމީމް ވިދާޅުވީ މީގެ ކުރިން ވެސް ހަމަޖެހިފައި އޮތް ދަތުރުފުޅެއްގައި ފަނޑިޔާރު ދީދީ މިރޭ ރާއްޖެއިން ބޭރަށް ވަޑައިގެންނެވީ ޖުޑީޝަލް ސާވިސް ކޮމިޝަން (ޖޭއެސްސީ) ގެ ހުއްދަ އާއިއެކު ކަމަށެވެ.\nޝަހީމް ވިދާޅުވީ، ފަނޑިޔާރު ދީދީ އެނބުރި ރާއްޖެ ވަޑައިގަންނަވާނެ ދުވަސް ޖޭއެސްސީއަށް އެނގޭނެ ކަމަށެވެ.\nފަނޑިޔާރު ދީދީ ރާއްޖެއިން ބޭރަށް ފުރާވަޑައިގެންނެވިއިރު ޖޭއެސްސީން އަންނަނީ އޭނާއާ ގުޅޭ ސުލޫކީ މައްސަލަތަކެއް ތަހުގީގު ކުރަމުންނެވެ. އެގޮތުން ދީދީގެ ތަހުގީގު އެންމެފަހުގެ އަޑުއެހުމުގައި ވަނީ ފުލުހުން އޭނާއާ ގުޅޭގޮތުން ބަލަމުންދާ މައްސަލަތައް ހާމަކޮށް ޖޭއެސްސީ އަށް ފޮނުވާފައިވާ ސިޓީއެއް ވަނީ އިއްވާފައެވެ.\nދީދީގެ މައްޗަށް ފުލުހުން ތުހުމަތު ކުރަނީ އެމްއެމްޕީއާރުސީގެ ހިޔާނާތުގެ ފައިސާ ނަންގަވާފައި ވުމާއި، މަޤާމުގެ ނުފޫޒު ބޭނުންކުރައްވައިގެން ނާޖާއިޒު މަންފާ ހޯއްދަވާފައިވާ ކަމުގެ ތުހުމަތެވެ.\nމީގެ އިތުރުން މިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުވާލި މައްސަލާގައި ވެސް ފަނޑިޔާރު ދީދީއަށް ފުލުހުން ވަނީ ސީރިއަސް ތުހުމަތުތަކެއް ކޮށްފަ އެވެ.\nނަމަވެސް އެހުރިހާ ތުހުމަތުތަކަށް ފަނޑިޔާރު ދީދީ އިންކާރު ކުރައްވައެވެ.\nފަނޑިޔާރު ޑީޑީގެ ސުލޫކީ މައްސަލަތަކުގައި ޖޭއެސްސީން ވަނީ އޭނާ ސަސްޕެންޑު ވެސް ކުރިއެވެ، ނަމަވެސް އެ ކަމުގައި އެއްވެސް ފިޔަވަޅެއް ނާޅަން ރާއްޖޭގެ އެންމެ މަތީ ކޯޓު ސުޕްރީމް ކޯޓުން ވަނީ އަމުރުކޮށްފަ އެވެ.


Sifainge drill maadhamaa Ga. Vilingileegai\nސިފައިންގެ ޑްރިލް މާދަމާ ގއ. ވިލިނގިލީގައި\nސިފައިންގެ މިއުޒިކަލް ޑްރިލްއެއް:\nރާއްޖޭގެ ގައުމީ ދުވަހުގެ މުނާސަބަތުގައި އެމްއެންޑީއެފުން މި އަހަރު ހުށަހަޅައިދޭ މިއުޒިކަލް ޑްރިލް ޑިސްޕްލޭގެ ހަރަކާތްތައް މާދަމާ ގއ. ވިލިނގިލީގައި ބާއްވަން ހަމަޖައްސައިފި އެވެ. މިއަހަރުގެ ގައުމީ ދުވަސް ރަސްމީކޮށް ފާހަގަކުރަން ހަމަޖައްސާފައި ވަނީ ވެސް ވިލިނގިލީގަ އެވެ.\nސިފައިން ބާއްވާ މިއުޒިކަލް ޑްރިލް ޑިސްޕްލޭގެ ހަރަކާތްތައް ފަށަން ހަމަޖެހިފައިވަނީ މާދަމާ ހަވީރު ވިލިނގިލީ ފުޓްބޯޅަ ދަނޑުގައެވެ. މިއުޒިކަލް ޑްރިލް ޑިސްޕްލޭގެ ހަރަކާތްތައް ބަލާލުމުގެ ފުރުޞަތު އާންމުކޮށް ހުޅުވާލާފައިވާއިރު، ޑްރިލް ސްކޮޑުގެ ބައިވެރިންނާއިއެކު ފޮޓޯ ނެގުމުގެ ފުރުސަތު ވެސް މާދަމާގެ ޑްރިލް ޑިސްޕްލޭގެ ހަރަކާތްތަކަށްފަހު ދޭނެ އެވެ.\nގައުމީ ދުވަހަކީ ކޮންމެ އަހަރެއްގެ ރަބީއުލް އައްވަލް މަހުގެ އެއްވަނަ ދުވަހެވެ. މިދުވަސް ފާހަގަ ކުރަނީ ބޮޑުތަކުރުފާނު ޕޯޗްގީޒުންގެ އަތް ދަށުން ރާއްޖެ ސަލާމަތް ކުރުމުގެ ޒިކުރާ އާކުރުމުގެ ގޮތުންނެވެ. ރާއްޖޭގައި އުމީ ދުވަހެއް ފުރަތަމަ ފާހަގަކުރީ 1365 ވަނަ އަހަރުގެ ރަބީއުލްއައްވަލް މަހުގެ ފުރަތަމަ ދުވަހު އެވެ. އެއީ ފެބްރުއަރީ 4، 1946 ގައެވެ. އޭގެ ކުރިން ގައުމީ ދުވަހުގެ ނަން ލިބިގެން ވަކި ދުވަހެއް ދިވެހިން ފާހަގަކޮށްފައެއް ނުވެއެވެ. ޕޯޗުގީޒް އަޅުވެތި ކަމުގައި ރާއްޖެ 15 އަހަރާއި6މަސް ދުވަހު އޮތެވެ. ރާއްޖޭ މިނިވަންވީ 981 ވަނަ އަހަރުގެ ރަބީއުލްއައްވަލް މަހުގެ އެއްވަނަ ވިލޭރޭގަ އެވެ.\nއެމްއެންޑީއެފް ގައުމީ ދުވަސް\nސިފައިންގެ ޑްރިލް ގއ. ވިލިނގިލީގައި ބާއްވައިފި\n"އަޑިއަށް ދިޔަ ބޯޓުން ބޮޑު ގެއްލުމެއް ނުވާނެ"


Golan gaivaa Israel ge amaazu thakah Iranun rocket hamalaa dheefi | Mihaaru\nގޯލާންގެ އުސް ބިންތަކުގައި އިޒްރޭލް ސިފައިން ހަރަކާތްތެރި ވަނީ. --ފޮޓޯ:ރޮއިޓާސް\nގޯލާންގައިވާ އިޒްރޭލުގެ އަމާޒުތަކަށް އީރާނުން ރޮކެޓް ހަމަލާދީފި\n10 މެއި 2018 - 11:463comments\nއީރާން ރިވޮލިއުޝަނަރީ ގާޑުން 20 ރޮކެޓް ފޮނުވާލާފައިވާ ކަމަށާއި އޭގެ ތެރޭން ބައެއް ރޮކެޓް ވައްޓާލާފައިވާ ކަމަށް ވެސް އިޒްރޭލުން ބުނެފައިވެ އެވެ.\nއީރާން ސިފައިންގެ ފަރާތުން އާދަޔާޚިލާފު ހަރަކާތްތަކެއް ފެންނަމުންދާ ކަމަށް އިޒްރޭލުން މި ހަފުތާގައި ވަނީ ބުނެފަ އެވެ. އެހެންވެ ގޯލާންގައި ތިބޭ އިޒްރޭލް ސިފައިން ވަނީ ތައްޔާރީ ހާލަތަކަށް ގެނެސްފަ އެވެ.\nއިޒްރޭލް ޑިފެންސް ފޯސް (އައިޑީއެފް) އިން ބުނީ ރައްދުގައި އީރާނުގެ އަމާޒުތަކަށް ވައިގެ ހަމަލާދީފައިވާ ކަމަށެވެ. އޭގެ ތެރޭގައި މިސައިލް ފޮނުވާލާ ތަންތަނާއި ޖާސޫސީ މަރުކަޒުތައް ހިމެނޭ ކަމަށް އިޒްރޭލުން ބުނެ އެވެ.\nސީރިއާގެ ރަސްމީ ނޫސް އެޖެންސީ ސަނާ އިން ބުނީ ހިމްސްގެ ދެކުނުން އިޒްރޭލުގެ ބައެއް މިސައިލްތައް ވައްޓާލާފައިވާ ކަމަށެވެ.\nގޯލާންގައި އިޒްރޭލުގެ އަމާޒުތަކަށް ރޮކެޓް ހަމަލާތައް ދީފައި މި ވަނީ ދިމިޝްގުގެ ދެކުނުގައިވާ އަވަށަކަށް އިޒްރޭލުން މިދިޔަ އަންގާރަ ދުވަހު ވައިގެ ހަމަލާދީފައި ވަނިކޮށެވެ. ސީރިއަން އޮބްޒަވޭޓަރީ ފޯ ހިއުމަން ރައިޓްސް އިން ބުނީ އިޒްރޭލުގެ ހަމަލާތަކުގައި އީރާނުގެ 15 ސިފައިން މަރުވެފައިވާ ކަމަށެވެ.\nއިތުރު ލިޔުންތައް އީރާން އިޒްރޭލް


Inter School badminton mubaaraathugai baiverivumuge furusathu...\nކުޅިވަރު - ންޓަ ސްކޫލް ބެޑްމިންޓަން މުބާރާތް\nމުބާރާތް ފެށުމަށް ހަމަޖެހިފައިވަނީ އަންނަ މަހުގެ ހަތްވަނަ ދުވަހު\nކ. މާލެ 10 ފެބުރުއަރީ 2019 | އާދީއްތަ 20:51 1,570\nމިދިޔަ އަހަރު ބޭއްވުނު އިންޓަ ސްކޫލް ބެޑްމިންޓަން މުބާރާތުގެ ތެރެއިން - އިމޭޖަސް.އެމްވީ\nބެޑްމިންޓަން އެސޯސިއޭޝަނުން އިންތިޒާމުކޮށްގެން ބާއްވާ 16 ވަނަ އިންޓަ ސްކޫލް ބެޑްމިންޓަން މުބާރާތުގައި ބައިވެރިވުމުގެ ފުރުސަތު ހުޅުވާލައިފިއެވެ.\nމި ފަހަރުގެ މުބާރާތުގައި ޓީމް އިވެންޓްގެ އުމުރުފުރާތަކަކީ 14 އަހަރުން ދަށް، 16 އަހަރުން ދަށް އަދި 19 އަހަރުން ދަށެވެ. އެއީ އަންހެން ފިރިހެން ހިމެނޭ ގޮތަށެވެ.\nމުބާރާތުގެ އަމިއްލަ އިވެންޓުތަކުގެ އުމުރުފުރާތަކަކީ 12 އަހަރުން ދަށުގެ ސިންގަލްސް، 14 އަހަރުން ދަށުގެ ސިންގަލްސް އަދި ޑަބަލްސް، 16 އަހަރުން ދަށުގެ ސިންގަލްސް އާއި ޑަބަލްސް އަދި މިކްސްޑަބަލްސް، 19 އަހަރުން ދަށުގެ ސިންގަލްސް، ޑަބަލްސް އަދި މިކްސްޑަބަލްސްއެވެ.\nބެޑްމިންޓަން އެސޯސިއޭޝަނުން ބުނީ މުބާރާތުގެ ޓީމް އިވެންޓްގައި ބައިވެރިވާން ބޭނުންވާ އެންމެހާ ސްކޫލް / މަދަރުސާތަކުންނާއި، އިންޑިވިޖުއަލް އިވެންޓުތަކުގައި ބައިވެރިވާން އެދޭ އެންމެހައި ސްކޫލް / މަދަރުސާތަކުގެ ދަރިވަރުން މުބާރާތުގައި ބައިވެރިވުމަށް އެދޭ ފޯމު ފުރުމަށްފަހު ސްކޫލް މެދުވެރިކޮށް މި މަހުގެ 21 ވަނަ ދުވަހުގެ މެންދުރު 14:00 ގެ ކުރިން އެސޯސިއޭޝަނަށް ހުށަހަޅަން އެދޭ ކަމަށެވެ.\nބެޑްމިންޓަން އެސޯސިއޭޝަނުން ބުނީ މުބާރާތުގައި ބައިވެރިވާން އެދޭ ފޯމު އެ އެސޯސިއޭޝަންގެ ވެބްސައިޓް www.badmintonmaldives.org.mv އިން ލިބެން ހުންނާނެ ކަމަށެވެ.\nމީގެއިތުރުން އެ އެސޯސިއޭޝަނުން ބުނީ މުބާރާތާބެހޭ އިތުރު މައުލޫމާތު ސާފުކުރަން ބޭނުންވާނަމަ ސަރުކާރު ބަންދުނޫން ކޮންމެ ދުވަހެއްގެ ހެނދުނު 9:00 އިން 12:00 އަށް އަދި މެންދުރުފަހު 13:30 އިން ހަވީރު 16:00 އަށް އެސޯސިއޭޝަންގެ ފޯން ނަމްބަރު 3314057 އަށް ގުޅޭނެ ކަމަށެވެ.\nމުބާރާތުގައި ބައިވެރިވާ ސްކޫލްތަކުގެ ދިދަ، މުބާރާތް ކުޅޭ ސަރަހައްދުގައި ބެހެއްޓުމަށް ބޭނުންވާ ކަމަށްވެސް ބެޑްމިންޓަން އެސޯސިއޭޝަނުން ވަނީ ބުނެފައެވެ.\nއަންނަ މާޗު މަހުގެ ހަތްވަނަ ދުވަހު ފެށުމަށް ހަމަޖެހިފައިވާ މި މުބާރާތް ކުރިޔަށް ގެންދިޔުމަށް ޝެޑިއުލްކޮށްފައިވަނީ 16 ވަނަ ދުވަހުގެ ނިޔަލަށެވެ.


SunOnline: Covid-19 control kurumah elhi curfew aa khilaafuvi 8 meehaku Sri Lanka gai hahyarukohfi\nކޮވިޑް-19 ކޮންޓްރޯލް ކުރުމަށްއެޅި ކާފިއުއާ ޚިލާފުވި 8 މީހަކު ސްރީލަންކާގައި ހައްޔަރުކޮށްފި\nމުހައްމަދު ޖަވާދު ޔޫސުފު 21 Mar 2020, 14:10\nސްރީލަންކާ ސިފައިން ކާފިއު ތަންފީޒު ކުރުމަށް މަގުމަތީގައި ހަރަކާތްތެރިވަނީ\nކޮލަންބޯ (21 މާޗް 2020) : ކޮވިޑް-19 ފެތުރުން ކޮންޓްރޯލް ކުރުމަށްޓަކައި ސްރީލަންކާ ސަރުކާރުން އިޢުލާން ކޮށްފައިވާ ކާފިއު ނުވަތަ ބޭރަށް ނުކުތުމާއި އެއްވެ އުޅުން މަނާކުރުމުގެ އަމުރާ ޚިލާފުވެގެން އެގައުމުގެ ފުލުހުން އަށް މީހަކު ހައްޔަރުކޮށްފި އެވެ.\nސްރީލަންކާގެ ފުލުހުންނާ ޙަވާލާދީ އެގައުމުގެ މީޑިއާ ބުނާ ގޮތުން ހައްޔަރުކުރީ އެއްތަނަކަށްއެއްވެ، ޕާޓީކުރުމުގައި ބައިވެރިވި ބައެކެވެ. ސްރީލަންކާގެ ސިއްޙަތާބެހޭ ވުޒާރާއިން ވަނީ މީހުން އެއްތަނަށް އެއްވެ އުޅުމަކީ ކޮވިޑް-19 ފެތުރޭނެ ކަމެއްކަން ބަޔާންކޮށް އެކަން ހުއްޓުވުމަށް ޓަކައި ކާފިއު ހިންގައި އެ އަމުރު ތަންފީޒުކޮށް ދިނުމަށް ސަރުކާރުގެ ކިބައިން އެދިފަ އެވެ.\nސްރީލަންކާގެ ސިއްހަތާބެހޭ ޚިދްމަތްތެރިން ކޮލަންބޯގައި ހުންނަ ސްރީލަންކާ އިންފެކްޝަސް ޑިޒީސް ހޮސްޕިޓަލުގެ ކައިރީގައި ހަރަކާތްތެރިވަނީ\nދުވަސްކޮޅެއް ވަންދެން މީހުން ބޭރަށް ނުކުތުމާއި އެއްވެ އުޅުން ނުހުއްޓުވިއްޖެ ނަމަ ސްރީލަންކާގެ ގިނަ ސަރަހައްދުތަކަކަށް ކޮވިޑް-19 ވައިރަސް ފެތުރި އެ ރޯގާ ކޮންޓްރޯލްނުވެ ގިނަ ބަޔަކު މަރުވާ ހިސާބަށް ކަންތައްތައް ގޯސްވެދާނެ ކަމުގެ އިންޒާރު ވެސް ސްރީލަންކާގެ ސިއްޙަތާބެހޭ އިދާރާތަކުންވަނީ ދީފަ އެވެ.\nސްރީލަންކާގައި ކާފިއު އިޢުލާންކޮށްފައި ވަނީ އިއްޔެ ހަވީރު 06:00 އިން ފެށިގެންނެވެ. ސްރީލަންކާގެ ފުލުހުން ނެރުނު ބަޔާނެއްގައި ވަނީ ކާފިއުގެ އަމުރާ ޚިލާފުވާ ފަރާތްތަކުގެ މައްޗަށް އެކަމާބެހޭ ގާނޫނު ތަންފީޒު ކުރާނެކަމުގެ އިންޒާރު ކުރިން ދީފަ އެވެ.\nސްރީލަންކާގައި ކޮވިޑް-19 ޖެހުނު މީހުންގެ އަދަދު 72 އަރާފައިވާ އިރު މީގެތެރެއިން ހަތް މީހުންނަކީ އަލަށް މި ރޯގާއަށް ޕޮޒިޓިވްވި މީހުންކަން އެގައުމުގެ ސިއްހަތާބެހޭ ވަޒީރު ޕަވިތްރާ ދޭވީ ވަންނިއަރައްޗި ވަނީ ކަށަވަރުކޮށް ދެއްވާފަ އެވެ. ސްރީލަންކާގައި ކޮވިޑް-19 ޖެހުނު މީހުންގެ ގިނަމީހުންނަކީ އިޓަލީން އައިމީހުންކަމަށް ވެސް ޕަވިތްރާ ވިދާޅުވި އެވެ. (ސްރީލަންކާގެ މީޑިއާ)\nލަންކާ އިން އިންޑިއާ އާއި ޗައިނާއާ އެކު ކަރަންސީ ސްވޮޕް